text:
- མདུན་ངོས་སུ། »
- ཚན་རིག་མི་སྣ། »
- ཨེ་ལེག་ཛེན་ཌར་ཕི་ལེ་མིང། Alexander Fleming
སྤེལ་མཁན། : PHOENIX 3/31/2015
ཁོང་ནི་དུས་རབས་བཅུ་དགུའི་སྨད་དང་ཉི་ཤུའི་འགོ་སྟོ སྟོད་དུ་བྱུང་བའི་སྐྱེ་དངོས་ཚན་རིག་པ་ཞིག་ཡིན། ལྷག་པར་དུ་ཕྲ་འབུའི་སྐོ སྐོར་དང་། སྔོན་འགོག་མ་ལག་སྐོ སྐོར། དེ་བཞིན་རྫས་ཀྱི་བཅོས་ཐབས་སོགས་ཀྱི་སྐོ སྐོར་རྩོམ་ཡིག་མང་པོ་སྤེལ་ཡོད། ཡོངས་གྲ གས་སུ་ཁོང་གི་བྱས་རྗེས་ཆེ་ཤོས་ནི་སྤྱི་ལོ་ ༡༩༢༨ ལོར་གསར་རྙེད་བྱུང་བའི་སྐྱེ་ལྡན་འགོག་རྫས་པེ་ནི་སི་ལིན་ penicillin ཞེས་པ་གསར་རྙེད་བྱུང་པ་དེ་དང་། གཞན་ཡང་སྐུལ་རྫས་ལ་ཡིི་སོ་ཛམ་ lysozyme གསར་རྙེད་བྱུང་བ་སོགས་བྱས་རྗེས་མང་པོ་ཡོད་པ་རེད། སྐྱེ་ལྡན་འགོག་གཟུགས་པེ་ནི་སི་ལིན་གསར་རྙེད་བྱུང་བའི་བྱས་རྗེས་ལ་བརྟེ རྟེན་ནས་མཐར་སྤྱི་ལོ་ ༡༩༤༥ ལོར་ནོ་བེལ་སྨན་དཔྱ ད་ཀྱི་གཟེངས་རྟགས་ཀྱ ང་ཐོབ་ཡོད།
ཚན་རིག་པ་ཁོང་ནི་སྤྱི་ལོ་ ༡༨༨༡ ལོར་སི་ཀོ་ཊ་ལེན་ཌ་ Scotland རྒྱལ་ཁབ་ཀྱི་ལོ་ཆ་ཕིལ་ Lochfield ཞེས་པའི་ས་གནས་ཀྱི་ཞིང་པའི་ཁྱི ཁྱིམ་ཚང་ཞིག་ཏུ་འཁྲུངས་པ་དང་། ཁོང་ལོ་ན་བརྒྱད་ལ་སོན་སྐབས་ཕ་དམ་པ་ཚེ་ལས་འདས་པ་རེད། འོན་ཀྱ ང་སློ སློབ་གྲྭར་མུ་མཐུད་སྐྱོད་རྒྱུའི་གོ་སྐབས་བྱུང་བ་དང་ལྷག་པར་དུ་རང་ལོ་ཉི་ཤུར་སོན་སྐབས་ཚེ་འདས་ཨ་ཁུ་ཞིག་ནས་རྒྱུ་དངུལ་ཕྲན་བུ་ཁྲི ཁྲིམས་ཐོག་རྒྱུད་བཏང་འབྱོ བྱོར་བྱུང་བས་འཚོ་བའི་དཀའ་ངལ་ཆེ་བ་བྱུང་མེད། སྤྱི་ལོ་ ༡༩༠༦ ལོར་སྨན་གྱི་བསླབ་པ་མཐར་སོན་པའི་ལག་འཁྱེ ཁྱེར་ཐོབ་པ་དང་། དེ་རྗེས་ལས་ཞོར་དུ་ཕྲ་འབུའི་རྣམ་གཞག་སྐོ སྐོར་སློ སློབ་གཉེར་མུ་མཐུད་བྱས་ཏེ་མཐར་སྤྱི་ལོ་ ༡༩༠༨ ལོར་ཕྲ་འབུ་རིག་པར་བསླབ་མཐར་སོན་བྱུང་བའི་གསེར་གྱི་རྟགས་མ་ཐོབ་ཡོད། འཛམ་གླིང་དམག་ཆེན་དང་པོའི་སྐབས་དུས་ཡུན་ཧྲིལ་པོར་དམག་སར་རྨས་སྐྱོན་ཕོག་པའི་ནད་པ་ཚོར་སྨན་བཅོས་ཀྱི་ལས་ཁུར་ཞབས་ཞུ་སྒྲུབ་པ་དང་མཐར་སྤྱི་ལོ་ ༡༩༢༨ ལོར་ལོན་ཌོན་གཙུག་ལག་སློ སློབ་གཉེར་ཁང་དུ་ཕྲ་འབུ་རིག་པའི་སློ སློབ་དཔོན་གྱི་གོ་གནས་ཐོབ་ཡོད།
དམག་ཆེན་དང་པོའི་རྗེས་དམག་ས་ནས་ཕྱིར་ལོག་བྱུང་བའི་དམག་མི་མང་པོ་ཞིག་ལ་རྨ་ཁ་དྲག་སྐྱེད་མེད་པའི་དཀའ་ངལ་ཆེན་པོ་མཐོང་བས་དེའི་བཅོས་ཐབས་ཆེད་གཉེན་འཇོམས་སྨན་ཞིག་གསར་བཟོ་དགོས་པའི་ཡིད་ཆས་བརྟན་པོ་བྱུང་ཐོག་སྔར་ལས་ནུས་ཤུགས་ཆེར་སྐྱེད་ཀྱི་ཉམས་ཞིབ་དང་བརྟག་དཔྱད་བྱེད་འགོ་བཙུགས་ཡོད།
སྤྱི་ལོ་ ༡༩༢༡ ལོར་ཁོང་གིས་སྐུལ་རྫས་ལ་ཡི་སོ་ཛོམ་(lysozom) ཞེས་པ་གཉེན་འཇོམས་ཀྱི་ནུས་པ་ཡོད་པ་ཞིག་གསར་རྙེད་བྱུང་བ་དང། དེ་རྗེས་སྤྱི་ལོ་༡༩༢༨ ཟླ་ ༩ ཚེས་ ༢༨ ཉིན་ཁོང་གིས་པེ་ནི་སི་ལིན་ཞེས་པའི་གཉེན་འཇོམས་ཀྱི་རྫས་སམ་ཕྲ་འབུ་གསོད་བྱེད་ཀྱི་རྫས་ཐོག་མ་དེ་གསར་རྙེད་བྱུང་བས་དེ་ནས་བཟུང་འཛམ་བུ་གླིང་གི་སྨན་དཔྱད་འགྲོ་ལུགས་ལ་གསར་བརྗེ་ཆེན་པོ་བྱུང་བ་རེད། དེའི་ཐད་ཁོང་རང་གིས་ཟེར་དོན་ལ།
“སྤྱི་ལོ་ ༡༩༢༨ ཟླ་ ༩ ཚེས་ ༢༨ ཉིན་ཞོགས་པ་གཉིད་ལས་ལངས་སྐབས་འཛམ་གླིང་གི་གཉེན་འཇོམས་སྨན་ཐོག་མ་དེ་གསར་རྙེད་ཀྱི་ཐོག་ནས་སྨན་དཔྱ ད་ལ་གསར་བརྗེ་ཆེན་པོ་ཞིག་བྱེ བྱེད་རྒྱུའི་འཆར་གཞི་གང་ཡང་མེད། འོན་ཀྱ ང་དངོས་ཡོད་དུ་དེ་འདྲ་ཆགས་པ་རེད།"
དེ་ཡང་སྤྱི་ལོ་ ༡༩༢༧ ཙམ་ནས་བཟུང་ཁོང་གིས་ཕྲ་འབུའི་རིགས་སེ་ཌ་ཕི་ལོ་ཀོ་སི་ staphylococci ཞེས་པའི་ཐོག་ཉམས་ཞིབ་བྱེ བྱེད་བཞིན་ཡོད་པ་དང་། སྤྱིར་ཁོང་ཚན་རིག་པ་ཚད་ལྡན་དང་སྐབས་དེ་དུས་ནས་སྙན་གྲགས་ཡོད་མཁན་ཞིག་ཡིན་ནའང་གཙང་སྦྲར་དེ་ཙམ་དོ་སྣང་མེད་མཁན་ཞིག་དང་ཁོང་གི་བརྟག་དཔྱད་ཁང་དེ་བཞིན་རྒྱུན་ལྡན་མ་ཡིན་པར་ཅ་དངོས་རྣམས་གོ་རིམ་མེད་པ་དང་ཕན་ཚུན་གང་སར་གྲམ་བསྡད་པ་ཞིག་ཡོད། སྤྱི་ལོ་ ༡༩༢༨ ལོའི་ཟླ་ ༨ ནང་ཁོང་ནང་མི་དང་ལྷན་དུ་ས་གནས་གཞན་དུ་གུང་སེང་ཕྱིན་པ་དང་ཐོན་ཁར་བརྟག་དཔྱད་ཁང་ནང་གོང་འཁོད་ཕྲ་འབུ་སྐྱེ་སྤེལ་བྱེད་སའི་སྡེར་མ་མང་པོ་ཡོད་པ་དེ་དག་ཟུར་ཁུག་ཅིག་ཏུ་སྤུངས་གསོགས་ཀྱི་བཞག་པ་རེད། ལོ་དེའི་ཟླ་ ༩ ཚེས་ ༣ ཉིན་གུང་སེང་ནས་ཕྱིར་ལོག་གིས་བརྟག་དཔྱད་ཁང་དུ་སླེ སླེབས་སྐབས་ཕྲ་འབུའི་སྡེར་མ་གཅིག་གི་སྟེང་ཧམ་སྤུ་སྐྱེས་ཡོད་པ་མཐོང་བ་དང་། ཞིབ་བལྟ་བྱེད་སྐབས་ཧམ་སྤུ་ཡོད་སའི་ཉེ་འཁོར་དུ་ཕྲ་འབུ་གཅིག་ཀྱང་མེད་པ་དང་དེ་མིན་གྱི་གནས་གཞན་དུ་ཕྲ་འབུ་རྣམས་སྔར་བཞིན་གསོན་པོ་གནས་པ་རྙེད་ཡོད། རྗེས་སུ་སྡེར་མ་གསར་པ་ཞིག་གི་སྟེང་ཧམ་སྤུ་དེ་བཏབ་ནས་དཔྱད་པ་བྱེ བྱེད་སྐབས་དེས་ན་ཚ་བཟོ་མཁན་གྱི་ཕྲ་འབུ་མང་པོ་གསོད་ཐུབ་པ་དང་། ཧམ་སྤུ་དེ་ཧམ་སྤུའི་རྒྱུད་པེ་ནི་སི་ལིང་གི་ཁོངས་སུ་གཏོགས་པའི་ཧམ་སྤུ་བྱེ་བྲག་ཅིག་ཡིན་པ་ཤེས་རྟོགས་བྱུང་བས་མཐར་ཧམ་སྤུ་དེ་ལས་བཏོན་པའི་སྨན་གྱི་ནུས་པ་ལྡན་པའི་རྫས་དེའི་མིང་པེ་ནེ་སི་ལིན་ཞེས་བཏགས་པ་རེད། ཁོང་གིས་རྫས་འདི་རྙེད་ས་དང་ངོས་འཛིན་བྱེད་སའི་བརྟག་དཔྱད་ཁང་དེ་རྗེས་སུ་འགྲེམས་སྟོན་ཁང་དུ་བསྒྱུར་ཡོད་པས་ད་ལྟ་ཡང་མཐོང་རྒྱུ་ཡོད། ཁོང་གིས་པེ་ནི་སི་ལིན་གསར་རྙེད་བྱུང་བའི་གནས་ཚུལ་དེ་སྤྱི་ལོ་ ༡༩༢༩ ལོར་དཔར་འགྲེམས་གསལ་བསྒྲགས་བྱས། འོན་ཀྱང་ཐོག་མར་ཧམ་སྤུ་འདེབས་འཛུགས་དང་དེ་དག་རྫས་སྦྱོར་གྱི་ལམ་ནས་པི་ནི་སི་ལིན་ཕྱིར་འདོན་བྱེད་རྒྱུ་དཀའ་ཚེགས་ཅན་ཞིག་ཡིན་སྟབས་ཁོང་གི་བསམ་པར་སྨན་འདི་རྒྱ་ཁྱབ་ཐོག་འདོན་སྤེལ་དང་ཕན་ཐོགས་ཡོད་པ་ཞིག་མ་རེད་བསམ་པའི་ཚོར་སྣང་བྱུང་ཡོད། དེ་བཞིན་བཅོས་ཐབས་ཆེད་ཚོད་ལྟ་བྱེད་སྐབས་ནུས་པ་ཆེ་བ་མཐོང་མེད་པས་མུ་མཐུད་དེའི་ཐོག་དཔྱད་པ་བྱེད་རྒྱུའི་སེམས་ཤུགས་མེད་པ་གྱུར་ཏེ་མཐར་སྤྱི་ལོ་ ༡༩༤༠ ཙམ་དུ་ལས་མཚམས་བཞག་དགོས་བྱུང་བ་རེད།
སྐབས་དེར་སྨན་འདིར་ནུས་པ་ཆེ་བ་མ་བྱུང་བའི་རྒྱུ་མཚན་ནི་ཁོང་ཚོས་བྱུག་སྨན་གྱི་ངོ་བོར་བེད་སྤྱོད་བྱས་པ་ལས་སྨན་ཁབ་རྒྱུད་ལུས་པོའི་ནང་གཏོང་སྤྲོད་བྱས་མེད་པས་ཡིན། རྗེས་སོར་ཚན་རིག་པ་གཞན་ཚོས་སྨན་འདི་མུ་མཐུད་གཙང་སེལ་དང་ཚོད་ལྟ་བྱས་ནས་མཐར་དམག་ཆེན་གཉིས་པའི་སྐབས་ཨ་རིའི་ཕྱོགས་གཏོགས་དམག་མི་རྨས་མ་ཚང་མར་སྨན་བཅོས་འདེང་ངེས་ཐུབ་པའི་ཚད་གཞི་གསོགས་སྒྲུབ་བྱེད་ཐུབ་པ་བྱུང་བ་དང་། སྐབས་དེར་བྱུག་སྨན་གྱི་ངོ་བོ་མ་ཡིན་པར་སྨན་ཁབ་སོགས་ཀྱི་རྒྱུད་ལུས་པོའི་ནང་གཏོང་དགོས་པའི་སྨན་རིགས་ཡིན་པ་ཤེས་རྟོགས་རིམ་བཞིན་བྱུང་ཡོད། མདོར་ན་གཉེན་འཇོམས་ཀྱི་སྨན་པེ་ནི་སི་ལིན་འདི་ད་ལྟ་ངེད་ཚོས་བེད་སྤྱོད་བྱེད་བཞིན་པའི་ངོ་བོ་བར་ཡར་རྒྱས་ཡོང་བར་ཚན་རིག་པ་མང་པོ་ཞིག་གི་འབད་བརྩོན་དང་བྱས་རྗེས་བཞག་ཡོད་ཀྱང་ཐོག་མར་གསར་རྙེད་བྱུང་མཁན་ཁོང་ཡིན་པས་རྒྱུ་མཚན་གྱིས་མཐར་ནོ་བེལ་གཟེངས་རྟགས་འབུལ་བཞེས་བྱུང་བ་མ་ཟད། འགྲོ་བ་མིའི་ལོ་རྒྱུས་ནང་གསར་རྙེད་དང་གསར་གཏོད་བྱུང་བའི་སྨན་གྱི་ནང་ནས་གལ་གནད་ཆེ་ཤོས་སུ་ངོས་འཛིན་བྱེད་ཀྱི་ཡོད། དེ་བཞིན་ད་ལྟ་སྤྱོད་བཞིན་པའི་གཉེན་འཇོམས་ཀྱི་སྨན་རིགས་གསར་གཏོད་བྱེད་རྒྱུ་ཡང་ཚན་རིག་པ་ཁོང་གིས་སྤྱི་ལོ་ ༡༩༢༨ ལོར་པེ་ནི་སི་ལིན་གསར་རྙེད་བྱུང་བ་ནས་འགོ་འཛུགས་བྱུང་བ་ཞིག་དང་། ཚགས་པར་དང་གསར་ཤོག་མང་པོས་འོས་བསྡུ་བྱེད་སྐབས་འདས་པའི་སྟོང་ལོ་གཅིག་གི་ནང་འགྲོ་བ་མིས་གསར་རྙེད་གལ་ཆེ་ཤོས་དེ་སྨན་འདི་ཡིན་པ་ངོས་འཛིན་བྱས་ཡོད།
མཐར་སྤྱི་ལོ་ ༡༩༥༥ ལོའི་ཟླ་ ༣ ཚེས་ ༡༡ ཉིན་ཁོང་ཚེ་ལས་འདས་པ་དང་འཚོ་ཡུན་རིང་གཉེན་སྒྲིག་ཐེངས་གཉིས་བྱས་པ་ལས་བུ་གཅིག་ཁོ་ན་བྱུང་ཡོད།


c: text/html

text:
པྲ་ཏི་རིན་ཆེན་དོན་གྲུབ།
༄༅། །རྒྱ་གར་སྐད་དུ། ལིངྒ་ཨ་བ་ཏཱ་ར་ན་མ། བོད་སྐད་དུ། རྟགས་ཀྱི་འཇུག་པ་ཞེས་བྱ་བ། སྨྲ་བའི་དབང་ཕྱུག་ལ་ཕྱག་འཚལ་ལོ། །
སྨྲ་བའི་སྐྱེས་མཆོག་སྨྲ་བའི་རྒྱལ། །ཐམས་ཅད་མཁྱེན་ལ་ཕྱག་འཚལ་ལོ། །ཕོ་ཡི་ཡི་གེ་འབའ་ཞིག་ལ། །སྡེ་བ་ཕྱེད་དང་བརྒྱད་གནས་པའང་། །སྡེ་ཚན་ལྔ་རུ་དྲིལ་བྱས་ཏེ། །ཡི་གེ་སུམ་ཅུ་ཐམ་པ་ལ། །ཕོ་དང་མ་ནིང་མོ་དང་ནི། །ཤིན་ཏུ་མོ་དང་བཞི་བཞི་རུ། །སྡེ་བ་བཞི་པ་ཡན་ཆད་དབྱེ། །ལྷག་མ་བཅུ་བཞི་གནས་པ་ལ། །ཙ་སོགས་གསུམ་ནི་ཅ་སོགས་སྦྱར། །ཝ་ནི་བ་དང་སྦྱར་བར་བྱ། །ལྷག་མ་དྲུག་ནི་མོ་རུ་སྦྱར། །ཀ་ཅ་ཏ་པ་ཙ་རྣམས་ཕོ། །ཁ་ཆ་ཐ་ཕ་ཚ་མ་ནིང་། །ག་ཇ་ད་བ་ཛ་དང་ཝ། །ཞ་ཟ་འ་ཡ་ཤ་ས་རྣམས། །མོ་ཡི་ཡི་གེ་བཅུ་གཉིས་སོ། །ང་ཉ་ན་མ་ཤིན་ཏུ་མོ། །ར་ལ་ཧ་ནི་མོ་གཤམ་སྟེ། །མ་ནིང་མཚན་མེད་ཅེས་ཀྱང་བྱ། །
ཤིན་ཏུ་མོ་དང་མོ་གཤམ་གཉིས། །མོ་ཡི་ནང་དུ་བསྡུས་བྱས་ཏེ། །མོ་ཡི་ཡི་གེའི་ནང་ནས་ནི། །འཇུག་པའི་ཡི་གེ་བཅུ་དབྱུང་བྱ། །འཇུག་པ་བཅུ་ཡི་ནང་ནས་ནི། །སྔོན་འཇུག་ཡི་གེ་ལྔ་དབྱུང་བྱ། །འཇུག་པ་བཅུ་ཡི་ནང་ནས་ནི། །སྔོན་འཇུག་ཡི་གེ་ལྔ་དབྱུང་བྱ། །སྔོན་འཇུག་ཡི་གེ་ལྔ་པོ་ལ། །ཕོ་དང་མ་ནིང་མོ་དང་ནི། །ཤིན་ཏུ་མོ་དང་བཞི་རུ་དབྱེ། །བ་ཕོ་ག་ད་གཉིས་མ་ནིང་། །འ་མོ་མ་ནི་ཤིན་ཏུ་མོ། །དེ་དག་རེ་རེའང་བཞི་བྱེད་དེ། །གང་གིས་འཇུག་བྱེད་གང་ལ་འཇུག། །ཇི་ལྟར་འཇུག་བྱེད་ཅིའི་ཕྱིར་འཇུག། །གང་ལ་འཇུག་པར་བྱེད་ཅེ་ན། །ཕོ་ནི་ཕོ་དང་མོ་ལ་འཇུག། །མོ་ནི་མོ་དང་མ་ནིང་ལ། །མ་ནིང་ཡང་ནི་ཕོ་མོ་ལའོ། །ཤིན་ཏུ་མོ་ནི་མ་ནིང་དང་། །མོ་དང་ཤིན་ཏུ་མོ་ཉིད་ལའོ། །ཕོ་ཡིག་སྔོན་འཇུག་བ་ཡིག་ནི། །ཕོ་ཡིག་ཀ་ཅ་ཏ་ཙ་དང་། །མོ་ཡིག་ག་ད་ཞ་ཟ་ཤ། །ས་བཅས་བཅུ་ཡི་སྔོན་དུ་འཇུག། མ་ནིང་སྔོན་འཇུག་ག་ཡིག་ནི། །ཕོ་ཡིག་ཅ་ཏ་ཙ་གསུམ་དང་། །མོ་ཡི་ཡི་གེ་ཉ་ད་ན། །ཞ་ཟ་ཡ་དང་ཤ་ས་སྟེ། །བཅུ་གཅིག་ཁོ་ནའི་སྔོན་དུ་འཇུག། །མ་ནིང་སྔོན་འཇུག་ད་ཡིག་ནི། །ཕོ་ཡི་ཡི་གེ་ཀ་དང་པ། །མོ་ཡིག་ག་ང་བ་མ་སྟེ། །དྲུག་པོ་ཁོ་ནའི་སྔོན་དུ་འཇུག། །མོ་ཡིག་སྔོན་འཇུག་འ་ཡིག་ནི། །མོ་ཡིག་ག་ཇ་ད་བ་ཛ། །མ་ནིང་ཁ་ཆ་ཐ་ཚ། །བཅུ་པོ་ཁོ་ནའི་སྔོན་དུ་འཇུག། །སྔོན་འཇུག་ནང་གི་ཤིན་ཏུ་མོ། །མ་ཡིག་ཅེས་བྱ་བཞི་པ་ནི། །མ་ནིང་ཁ་ཆ་ཐ་ཚ་དང་། །མོ་ཡིག་ག་ཇ་ད་ཛ་དང་། །ཤིན་ཏུ་མོ་ནི་ང་དང་ཉ། །ན་བཅས་བཅུ་གཅིག་ཁོ་ན་ལའོ། །དེ་དག་རྐྱང་འཕུལ་དབང་དུ་བྱས། །བརྩེགས་འཕུལ་བ་ཡིག་ཁོ་ནར་ངེས། །དེ་ཡང་མིང་གཞི་ང་ཉ་ན། །ཇ་དང་ཛ་བཅས་ལྔ་པོ་ནི། །ར་མགོ་བྱུང་ཚེ་ལྔ་ཀ་དང་། །ས་མགོ་ཚེ་ན་ང་དང་ཉ། །ན་བཅས་གསུམ་པོ་ཁོ་ནར་ངེས། །མི་འཇུག་པ་ནི་འདི་ལྟ་སྟེ། །ཕོ་ནི་མ་ནིང་ལ་མི་འཇུག། །མོ་ཡང་ཕོ་ལ་འཇུག་པ་མིན། །མ་ནིང་རང་ལ་རང་མི་འཇུག། །རང་གི་སྡེ་དང་ཕྲད་པ་ན། །ཕོ་ཡང་མོ་ལ་འཇུག་མི་འགྱུར། །མ་ནིང་མོ་ཡང་དེ་བཞིན་ནོ། །ཇི་ལྟར་འཇུག་པར་བྱེད་ཅེ་ན། །ཕོ་ནི་དྲག་པོའ་ིཚུལ་གྱིས་འཇུག། །མ་ནིང་རན་པར་འཇུག་པ་ཡིན། །མོ་ནི་ཞན་པའི་ཚུལ་གྱིས་ཏེ། །ཤིན་ཏུ་མོ་ནི་མཉམས་པས་སོ། །ཅིའི་ཕྱིར་འཇུག་པར་བྱེད་ཅེ་ན། །ཕོ་ནི་འདས་དང་གཞན་བསྒྲུབ་ཕྱིར། །མ་ནིང་གཉིས་ཀ་ད་ལྟར་ཆེད། །མོ་ནི་བདག་དང་མ་འོངས་ཕྱིར། །ཤིན་ཏུ་མོ་ནི་མཉམ་པས་སོ། །
དེ་ཡང་དངོས་པོ་ལས་དང་ནི། །དུས་དང་རྣམ་པ་གསུམ་དུ་འདོད། །དངོས་པོ་བདག་གཞན་གཉིས་ཀ་དང་། །བྱ་བའི་ཡུལ་དང་རྣམ་པ་བཞི། །ལས་ནི་བྱ་བ་བྱེད་པ་གཉིས། །དུས་ནི་འདས་དང་མ་འོངས་དང་། །ད་ལྟར་དང་བཅས་གསུམ་དུ་འགྱུར། །བྱེད་པ་པོ་ནི་བདག་ཡིན་ཏེ། །བྱ་བའི་དངོས་པོ་གཞན་ཡིན་ནོ། །བྱ་བ་བསྒྲུབ་པའི་ཡུལ་ལ་ནི། །ལས་ཀྱི་དངོས་པོ་ཞེས་པར་བརྗོད། །བྱེད་པ་པོ་དང་འབྲེལ་བའི་ལས། །བྱེད་པའི་ལས་ཞེས་བྱ་བ་སྟེ། །བྱ་བའི་ཡུལ་དང་འབྲེལ་བའི་ལས། །བྱ་བའི་ལས་ཞེས་འདོགས་པ་ཡིན། །བྱ་བ་ཟིན་དང་བྱེད་འགྱུར་དང་། །ད་ལྟ་བྱེད་བཞིན་པ་རྣམས་ལ། །འདས་དང་མ་འོངས་ད་ལྟར་འདོད། །དུས་གསུམ་བྱ་བྱེད་བདག་གཞན་ཏེ། །ཀུན་ལ་མཉམ་པར་འཇུག་པ་ནི། །མཉམ་པར་འཇུག་པའི་དོན་ཅན་ནོ། །
རྗེས་འཇུག་ཡི་གེ་བཅུ་པོ་ལ། །ཕོ་མོ་མ་ནིང་གསུམ་དུ་དབྱེ། །ས་བ་ད་གསུམ་པོ་ཡིན་ཏེ། །ག་ང་ན་མ་ལ་དང་ར། །དྲུག་པོ་མོ་ཡི་ཡི་གེར་དྲན། །འ་ཡི་ཡི་གེ་མ་ནིང་ངོ་། །ཕོ་ལ་སྐྱེས་བུ་རབ་འབྲིང་གསུམ། །ས་རབ་ད་འབྲིང་བ་ཐ་མ། །མོ་ལ་མོ་དང་ཤིན་ཏུ་མོ། །ག་ལ་ར་གསུམ་མོ་ཙམ་སྟེ། །ང་ན་མ་གསུམ་ཤིན་ཏུ་མོ། །མ་ནིང་འགྱུར་དང་མཚན་གཉིས་དང་། །མཚན་མེད་དག་དང་གསུམ་དུ་འདོད། །འ་ཡིག་ཁོ་ནའི་བྱེད་པ་ཡིན། །དེ་ཡང་བྱེད་པ་བཞི་བྱེད་དེ། །གང་ལ་འཇུག་བྱེད་གང་གིས་བྱེད། །ཇི་ལྟར་འཇུག་བྱེད་ཅིའི་ཕྱིར་བྱེད། །གང་ལ་ཡི་གེ་ཐམས་ཅད་ལ། །གང་གིས་བཅུ་པོ་དེ་དག་གིས། །ཇི་ལྟར་རྣམ་པ་གཉིས་ཡིན་ཏེ། །སྒྲ་ཡི་འཇུག་ཚུལ་དོན་གྱི་ཚུལ། །དང་པོ་སྒྲ་ཡི་འཇུག་ཚུལ་ནི། །ཕོ་གསུམ་མོ་གཉིས་མ་ནིང་གསུམ། །རིམ་བཞིན་འདོན་ཚེ་སྐད་ཀྱི་གདངས། །དྲག་ཞན་བར་མ་གསུམ་དུ་འཇུག། །ཕོ་ཡི་རྗེས་འཇུག་ནང་ནས་ནི། །དྲག་པ་གསུམ་ཉིད་ནང་ཕྲད་དམ། །མོ་ཡི་རྗེས་འཇུག་ནང་གིས་ནི། །གལ་ཏེ་ཞན་པ་ནང་ཕྲད་ན། །དྲག་ཞན་དབྱེ་བ་སྤྱིར་བྱས་པ། །དེ་ལའང་ནང་གི་ཆ་ཤས་ཀྱིས། །དྲག་པོའ་ིདྲག་པོ་དྲག་པོའ་ིའབྲིང་། །དྲག་པོའ་ིཞན་པ་གསུམ་དང་ནི། ། ཞན་པའི་དྲག་པོ་ཞན་པའི་འབྲིང་། །ཞན་པའི་ཞན་པ་ལ་སོགས་ཏེ། གང་ལ་བལྟོས་པའི་ནང་གསེས་ཀྱིས། །དེ་ཡང་དྲག་ཞན་གཉིས་སུ་དབྱེ། །མ་ནིང་གསུམ་དུ་གང་གཏོགས་པ། །མ་ནིང་འ་ཡིག་གཅིག་པུ་ནི། །རང་ཉིད་གང་ལ་སྦྱར་བའི་གྲོགས། །དྲག་དང་ཕྲད་ན་དྲག་པར་འགྱུར། །ཞན་དང་ཕྲད་ན་ཞན་པར་འགྱུར། །མིང་གཞིའི་ཡི་གེ་དྲག་དང་ཞན། །གཉིས་ཀ་དག་དང་ཕྲད་གྱུར་ན། །རྗེས་འཇུག་མ་ནིང་ཡི་གེ་འ། །དེ་ནི་གཉིས་ཀ་ཅན་དུ་འགྱུར། །མིང་གཞིའི་ཡི་གེ་དྲག་དང་ཞན། །གཉིས་ཀ་དག་དང་མ་ཕྲད་ན། །རྗེས་འཇུག་འ་དེ་དྲག་ཞན་གཉིས། །གང་དུ་ཡང་ནི་མི་འགྱུར་རོ། །གྲོགས་ཀྱི་དབྱེ་བས་ཕྱེ་བའི་ཚུལ། །དེས་ན་འགྱུར་དང་མཚན་གཉིས་དང་། །མཚན་མེད་མ་ནིང་གསུམ་དུ་འདོད། །ཕོ་དང་མོ་ནི་རྗེས་འཇུག་གི། སྟོབས་ལས་མིང་གཞི་འགྱུར་བ་སྟེ། །མ་ནིང་ཡི་གེ་གཅིག་པུ་ཉིད། །མིང་གཞིའི་སྟོབས་ཀྱིས་འགྱུར་བ་ཡིན། །
དེ་ནི་སྒྲ་ཡི་འཇུག་ཚུལ་ལོ། །སྒྲ་དོན་གཉིས་ཀྱི་འཇུག་ཚུལ་ལས། །དོན་ནི་རྣམ་པ་གཉིས་ཡིན་ཏེ། །རང་ཉིད་གང་ལ་འཇུག་པའི་དོན། །སྔ་མ་གང་ལྟར་གྱུར་པ་དང་། །ཞུགས་པའི་རྗེས་སུ་འདྲེན་རྒྱུའི་དོན། །ཕྱི་མ་གང་ལྟར་འགྱུར་བའོ། །དོན་གྱི་འཇུག་ཚུལ་དེ་གཉིས་ལས། །སྔ་མ་སྔོན་འཇུག་ལྔ་བཞིན་སྦྱར། །ཕོ་ནི་འདས་དང་གཞན་བསྒྲུབ་ཕྱིར། །ཞེས་སོགས་སྔར་བཤད་ཇི་བཞིན་ནོ། །དོན་གྱི་འཇུག་ཚུལ་གཉིས་པོ་ལས། །ཕྱི་མ་དག་གི་འདྲེན་ཚུལ་ནི། །མིང་གཅིག་ཉིད་ལ་ངོ་བོ་ཡི། །ཁྱད་པར་རྫོགས་པའི་མཐའ་འདྲེན་ཚུལ། །རྗེས་སུ་འཇུག་པའི་ཡི་གེ་ནི། །ཕོ་ཡིས་ཕོ་ཡི་མིང་མཐའ་དྲངས། །ཐུགས་ཀ་ཐད་ཀ་ཐབ་ཀ་བཞིན། །མོ་ཡིས་མོ་ཡི་མིང་མཐའ་དྲངས། །སྙིང་ག་དབྲལ་བ་ལ་སོགས་བཞིན། །མ་ནིང་གིས་ནི་མ་ནིང་ངོ་། །སྐྱེ་ཁ་མ་དང་འདའ་ཁ་བཞིན། །དེ་ལྟར་རྗེས་འཇུག་གིས་དྲངས་པའི། །མིང་མཐའ་དེ་དག་ཉིད་ཀྱིས་ནི། །རང་ཉིད་གཞིར་བཟུང་ཁྱད་པར་དོན། །གང་དང་ག་ལ་སྦྲེལ་འོས་པ། །དེ་ཉིད་རང་གི་སྒྲ་མཐུན་པའི། །ཆོས་དངོས་ལས་དང་བྱེད་པ་དང་། །སྦྱིན་དང་འབྱུང་ཁུངས་འབྲེལ་བ་དང་། །གནས་དང་བོད་པའི་སྒྲ་ཡང་དྲངས། །རྣམ་དབྱེའི་སྒྲ་རྣམས་འདྲེན་ཚུལ་ཡིན། །ཆོས་དངོས་བརྗོད་པ་དང་པོ་དང་། །ལས་སུ་བྱ་བ་གཉིས་པ་སྟེ། །བྱེད་པ་རྣམ་དབྱེ་གསུམ་པའི་སྒྲ། །སྦྱིན་པ་ཞེས་བྱ་བཞི་པ་ཆེད། །འབྱུང་ཁུངས་ལྔ་པ་འབྲེལ་བ་དྲུག། གནས་གཞི་བདུན་པ་བོད་པ་ནི། རྣམ་དབྱེ་བརྒྱད་པ་ཞེས་བྱའོ། །
གཞན་ཡང་སླར་བསྡུ་ལྷག་བཅས་དང་། །འབྱེད་སྡུད་བསྣན་དང་བདག་པོ་དང་། །དགག་སྒྲུབ་རྒྱན་དང་དུས་ལའང་འཇུག། །དེ་ལྟར་འཇུག་པའི་ཚིག་ཕྲད་སྒྲ། །གོ་སོགས་ཏེ་སོགས་འམ་ལ་སོགས། །སླར་བསྡུ་སོགས་ལ་འཇུག་པའི་ཚུལ། །དེ་དག་སྔ་ཤུགས་འདྲེན་པས་འབྱུང་། །དཔེར་ན་ཐད་ཅེས་བྱ་བ་ན། །ཀ་ཞེས་བྱ་བའི་མཐའ་སྦྱར་ནས། །རང་ཉིད་གང་ལ་སྦྲེལ་འོས་པའི། །རྣམ་དབྱེ་ཚིག་ཕྲད་སྦྱོར་བ་བཞིན། །རྣམ་དབྱེ་དང་ནི་ཚིག་གི་ཕྲད། །དེ་དག་ནང་གསེས་གང་འཇུག་པ། །དེ་དག་མིང་ཚིག་སོ་སོ་ཡི། །མཐར་སྦྱར་འོག་མའི་མིང་དོན་ལས། །འཇུག་ཚུལ་མི་འདྲ་ཤེས་བྱས་ཏེ། །དཔེར་ན་ངོ་བོ་ཙམ་བརྗོད་པའི། །སྤྱིར་འཇུག་ཡོད་དམ་བྱེད་པ་ཡོད། །དེ་བཞིན་ཆེད་བྱེད་རྟེན་བྱེད་དང་། །ལས་བྱ་བླང་བྱ་བསྒྲུབ་པར་བྱ། །སྔོན་དུ་བོད་པ་གནས་པའམ། །གཞན་ཡང་ཚིག་དོན་འོག་མ་ལས། །བསྡུ་རྒྱུ་ཡོད་དམ་མེད་པ་དང་། །གོང་མ་ལས་ཀྱང་དེ་བཞིན་ཏེ། །རྣམ་གྲངས་དག་ནི་བཀོད་པ་ལས། །བསྐྱར་བ་ཡོད་དམ་མེད་པ་དང་། །ཕོ་སྒྲ་དང་ནི་མོ་སྒྲ་དག། །མིང་གི་མཐའ་ན་ཡོད་མེད་དང་། །རྒྱན་དུ་གྱུར་པ་རྣམས་ལ་ཡང་། །དོན་ལ་སྙེག་པ་ཡོད་མེད་དང་། །བསྟན་བྱ་ལྷག་མ་ཡོད་མེད་དང་། །ཚིག་དོན་རྫོགས་དང་མ་རྫོགས་ཀྱིས། །གོང་དུ་འཇུག་ཚུལ་གང་བཤད་པ། །དེ་དག་ནང་གསེས་རྣམ་པར་དབྱེ། །སྤྱིར་འཇུག་དང་པོར་མཁས་པས་བཤད། །རྟེན་བྱེད་བདུན་པ་གནས་ཡིན་ཏེ། །ལས་བྱ་གཉིས་པ་བླང་བྱ་ནི། །ལྔ་པ་འབྱུང་ཁུངས་གནས་ཡིན་ལ། ། བསྒྲུབ་བྱ་དྲུག་པ་འབྲེལ་བའི་གནས། །དེ་འདྲའི་དོན་ཅན་ཕྱི་མ་ལ། །གནས་ཚེ་སྔ་མའི་དོན་གསལ་བྱེད། །ཕྱི་མར་ཚིག་དོན་ལྷག་མ་ནི། །མེད་པར་སྟོན་ཚེ་སླར་བསྡུ་དང་། །དེ་འདྲའི་ཚིག་དོན་ལྷག་མ་ནི། །ཡོད་པར་སྟོན་ཚེ་ལྷག་བཅས་སྦྱོར། །དེ་བཞིན་འབྱེད་སྡུད་སོགས་ལ་ཡང་། །དེ་ཡི་རིག་པས་ཤེས་པར་བྱ། །
ཅིའི་ཕྱིར་འཇུག་པར་བྱེད་ཅེ་ན། །ཡི་གེའི་ཁོངས་ནས་མིང་ཕྱུངས་ཏེ། །མིང་གི་ཁོངས་ནས་ཚིག་ཕྱུངས་ནས། །ཚིག་གིས་དོན་རྣམས་སྟོན་པར་བྱེད། །ཡི་གེ་ཀ་སོགས་རེ་རེ་སྟེ། །དེ་དག་འདུས་ནས་དོན་རྣམས་ཀྱི། །ངོ་བོ་སྟོན་པ་མིང་ཡིན་ཞིང་། །མིང་འདུས་པ་ལས་དོན་རྣམས་ཀྱི། །ཁྱད་པར་སྟོན་པ་ཚིག་ཡིན་ནོ། །དེ་འདྲའི་ཚིག་གིས་བརྗོད་པ་ལས། །དོན་གྱི་རྣམ་པ་ཀུན་རྟོགས་འགྱུར། །དབྱངས་ཡིག་ཨི་ལ་སོགས་པ་ཡི། །མོ་ཡི་ཡི་གེ་མེད་པ་ན། །གདངས་ཀྱི་ང་རོ་དང་བྲལ་བས། །ཀ་སོགས་གསལ་བྱེད་རྐྱང་བ་ཡི། །ཕོ་ཡིག་བརྗོད་པ་མེད་པར་འགྱུར། །ཨི་སོགས་དབྱངས་དང་ལྡན་པ་ཡི། །ཕོ་ཡིག་དེ་དག་རྣམས་ལ་ཡང་། །སྔོན་དང་རྗེས་ནས་འཇུག་པ་ཡི། །འཇུག་པར་བཅས་པ་མེད་པར་ནི། །ངོ་བོ་ཁྱད་པར་སྟོན་བྱེད་པའི། །མིང་དང་ཚིག་ཀྱང་གསལ་མི་ནུས། །མིང་ཚིག་གསལ་བ་མེད་ན་ནི། །བླང་དོར་འབྲས་བུའི་རྣམ་པ་ཡི། །དོན་རྣམས་བརྗོད་པར་མི་འགྱུར་རོ། །དེ་འདྲའི་དོན་བརྗོད་ཚུལ་མེད་པ། །དེ་ལྟར་གྱུར་ན་འཇིག་རྟེན་ན། །བླང་དོར་གསལ་བྱེད་ཚིག་མེད་པས། །དོན་མཚོན་བརྗོད་པ་ཀུན་ཀྱང་མེད། །ཕྱི་རོལ་གྲུབ་མཐའ་སྨྲ་བྱེད་པ། །རིག་བྱེད་སྨྲ་བའང་ཡོད་མི་འགྱུར། །ནང་པའི་སྡེ་སྣོད་ལ་སོགས་པའི། །ཉན་ཐོས་རང་རྒྱལ་སངས་རྒྱས་ཀྱི། །བསླབ་པ་རྣམས་ཀྱང་མེད་པར་འགྱུར། །མིང་ཚིག་བརྗོད་པ་ཀུན་ཡོད་ཀྱང་། །ཡི་གེའི་འཇུག་ཚུལ་མི་ཤེས་ན། ། དོན་གྱི་ཚུལ་རྣམས་མི་ཤེས་ཏེ། །དེ་ཡི་དཔེ་འདི་ཤེས་པར་བྱོས། །ཇི་ལྟར་འཇིག་རྟེན་སེམས་ཅན་དག། །རང་རང་རྒྱུད་ལ་གནས་པ་ཡི། །ཕུང་པོ་ཁམས་དང་སྐྱེ་མཆེད་དང་། །དགག་སྒྲུབ་དོན་དང་མཐུན་པ་ཡི། །གྲུབ་མཐའ་གཞན་ཡང་ཡོད་མོད་ཀྱི། །རང་ཉིད་ཀྱིས་ནི་མི་ཤེས་བཞིན། །དེ་བཞིན་ཡི་གེའི་འཇུག་ཚུལ་རྣམས། །སྨྲ་བ་ཀུན་ལ་གནས་གྱུར་ཀྱང་། །ཕན་ཚུན་ངག་གི་སྨྲ་ལུགས་ཀྱི། །རང་ཚུལ་དེ་ཉིད་མི་ཤེས་པས། །ངོ་བོ་ཉིད་དང་ཁྱད་པར་གྱི། །དོན་ལ་སྦྱོར་བ་ག་ལ་ཤེས། །ཡི་གེའི་ཚུལ་ལ་མི་མཁས་པས། །དོན་ཚུལ་ཁོང་དུ་ཆུད་མིན་པ། །དེ་ཕྱིར་སྨྲ་བའི་དབང་ཕྱུག་གི ། རྗེས་སྨྲས་འདི་ཀུན་རྟོགས་གྱུར་ཅིག། །
བླ་མ་དང་རྗེ་བཙུན་མཁྱེན་པའི་གཏེར་ལ་ཕྱག་འཚལ་ལོ། །རྟགས་ཀྱི་འཇུག་པའི་དཀའ་བའི་གནས། །ཕོ་མོའ་ིའཇུག་ཚུལ་གསལ་བྱ་སྟེ། །དེ་ཡང་ཐོག་མར་དེ་ཉིད་ལས། །ཕོ་ནི་འདས་དང་གཞན་བསྒྲུབ་ཕྱིར། །ཞེས་གསུངས་འདས་པ་བསྒྲུབས་ཟིན་དང་། བསྒྲུབ་པར་བྱ་བ་དངོས་པོ་གཞན། །བསྒྲུབ་པར་བྱ་ཞེས་བརྗོད་པ་ནི། །བྱ་བའི་ལས་ཉིད་བསྒྲུབ་པའོ། །དེ་བཞིན་བསྒགས་དང་བསྒག་བྱའི་དངོས། །བསྒག་པར་བྱ་རྣམས་རིམ་པ་བཞིན། །འདས་དང་དངོས་གཞན་བསྒྲུབ་པའོ། །གཞན་ཡང་བསྐྱངས་དང་བསྐྱང་བྱ་དང་། །བསྐྱང་བར་བྱ་ཞེས་བྱ་རྣམས་དང་། །བསྐྱངས་དང་བསྐྱང་བྱ་བསྐྱང་བ་དང་། །བསྐུལ་དང་བསྐུལ་བྱ་བསྐུལ་བ་དང་། །བསྐུར་དང་བསྐུར་བྱ་བསྐུར་བ་དང་། །བསྒར་དང་བསྒར་བྱ་བསྒེར་བ་སོགས། །དཔེར་བརྗོད་མཐའ་ཡས་རྣམས་ཀྱིས་ཤེས། །དེ་བཞིན་དངོས་དང་ཉེ་བ་ཡི། །བྱ་བ་བཀག་དང་བཀར་བ་དང་། །བཀལ་དང་བཏང་སོགས་འདས་པའོ། །
མ་ནིང་གཉིས་ཀ་ད་ལྟར་ཆེད། །ཅེས་གསུངས་མ་ནིང་ག་ཡིག་ནི། །གཏང་བྱ་གཅད་བྱ་གཟུང་བྱ་སོགས། །དངོས་པོ་གཞན་ལ་འཇུག་པ་སྟེ། །གཏོང་དང་གཅོད་དང་གནོན་པ་སོགས། །དངོས་པོ་བདག་དང་འབྲེལ་བའི་ལས། །བྱེད་ལས་ད་ལྟ་བ་ཡང་ཡིན། །གཏོང་བ་པོ་སོགས་བདག་པོ་ཉིད། །མ་ནིང་ད་ནི་བདག་དངོས་དང་། །བདག་དང་འབྲེལ་བའི་ལས་མི་འཇུག། དགག་བྱ་དགང་བྱ་དབྱུང་བྱ་དང་། །དགག་བྱ་ལ་སོགས་དངོས་གཞན་དང་། །དགག་དང་དགང་དང་དབྱུང་བ་སོགས། །གཞན་དང་འབྲེལ་བའི་བྱ་བའི་ལས། །དེ་ཉིད་ད་ལྟ་བ་ཡང་ཡིན། །མོ་ནི་བདག་དང་མ་འོངས་ཕྱིར། །ཞེས་གསུངས་མོ་ཡིག་འའི་འཇུག་ཚུལ། །འགོག་དང་འགེགས་དང་འདྲེན་པ་སོགས། །བདག་དང་འབྲེལ་བའི་བྱེད་ལས་ཉིད། །འགོག་པ་པོ་སོགས་བདག་དངོས་ཡིན། །འགྱུར་དང་འབྱུང་དང་འགྲུབ་པ་སོགས། །མ་འོངས་པ་ཡི་དུས་ལ་འཇུག།།
ཤིན་ཏུ་མོ་ནི་མཉམ་ཕྱིར་རོ། །ཞེས་གསུངས་ཤིན་ཏུ་མོའ་ིཡི་གེ། །མ་ནི་དུས་གསུམ་བྱ་བྱེད་སོགས། །མཉམ་པ་ཉིད་ལ་འཇུག་པ་སྟེ། །དཔེར་ན་མཛད་ཟིན་མཛད་བྱ་དང་། །མཛད་པར་བྱ་དང་མཛད་བྱེད་དང་། །མཛད་པ་པོ་དང་མཛོད་ཅིག་ཅེས། །དུས་གསུམ་བདག་གཞན་བྱ་བྱེད་ཀུན། །མ་ཡིག་ཁོ་ནས་སྟོན་པ་བཞིན། །དེ་བཞིན་མཁས་སོགས་མཁས་བྱ་ལ། །མཁས་པར་བྱ་དང་མཁས་པར་བྱེད། །མཁས་པ་པོ་སོགས་རྒྱ་ཆེར་ཤེས། །
རྗེས་འཇུག་ཡི་གེ་བཅུ་པོ་ལ། །ཕོ་མོ་མ་ནིང་གསུམ་དུ་དབྱེ། །ས་ད་བ་ཕོ་འ་ནི་མོ། །ག་ར་ལ་གསུམ་མ་ནིང་སྟེ། །ང་ན་མ་གསུམ་ཤིན་ཏུ་མོ། །ཕོ་ལ་སྐྱེས་བུ་རབ་འབྲིང་གསུམ། །ས་རབ་ད་འབྲིང་བ་ཐ་མ། །མོ་ལ་མོ་དང་ཤིན་ཏུ་མོ། །འ་མོ་ང་ན་མ་གསུམ་ནི། །ཤིན་ཏུ་མོ་ཞེས་བྱ་བར་ཤེས། །མ་ནིང་འགྱུར་དང་མཚན་གཉིས་དང་། །མཚན་མེད་དག་དང་གསུམ་
དུ་འདོད། །མ་ནིང་ག་ར་ལ་གསུམ་པོ། །གྲོགས་ཀྱི་དབང་གིས་དེ་ལྟར་འགྱུར། །རང་གི་ངོ་བོས་མ་ཡིན་ནོ། །དྲག་པ་གསུམ་ནི་ནང་ཕྲད་དམ། །དྲག་པོ་ས་ད་བ་གསུམ་པོ། །ཞུགས་པའི་སྟོབས་ཀྱིས་མིང་གཞི་ལ། །དྲག་ཞན་བར་མ་གསུམ་དུ་དབྱེ། །མོ་དང་ཤིན་ཏུ་མོ་གཉིས་ཀྱང་། །ཞུགས་པའི་སྟོབས་ཀྱིས་ནང་གི་ཆར། །དྲག་ཞན་གཉིས་སུ་ཕྱེ་བས་འགྲུབ། །དེ་རྣམས་གྲོགས་ཀྱིས་བསྒྱུར་བས་མིན། །མ་ནིང་གསུམ་དུ་གང་གཏོགས་པ། །ཡི་གེ་ག་ར་ལ་གསུམ་ནི། །དྲག་དང་ཕྲད་ན་དྲག་པར་འགྱུར། །ཀག་དང་ཀར་དང་ཀལ་སོགས་བཞིན། །ཞན་དང་ཕྲད་ན་ཞན་པར་འགྱུར། །གག་དང་གར་དང་གལ་སོགས་བཞིན། །དེའི་ཕྱིར་འགྱུར་བ་མ་ནིང་ཡིན། །གཉིས་ཀ་དག་དང་ཕྲད་གྱུར་ན། །དེ་ནི་གཉིས་ཀ་ཅན་དུ་འགྱུར། །གགས་དང་གརད་དང་གལད་སོགས་བཞིན། །དྲག་ཞན་གཉིས་ཀའི་ཆ་ལྡན་ཕྱིར། །མཚན་གཉིས་མ་ནིང་ཞེས་བྱའོ། །གཉིས་ཀ་དག་དང་མ་ཕྲད་ན། །ཁག་དང་ཁར་དང་ཁལ་སོགས་བཞིན། །མ་ནིང་ཙམ་དང་ཕྲད་པ་ཡིས། ། གང་དུ་ཡང་ནི་མི་འགྱུར་རོ། །དེས་ན་མཚན་མེད་མ་ནིང་ངོ་། །ཞེས་པ་འདི་ཡང་དོན་གཉེར་ཅན་དུ་མའི་ངོར། །དཀའ་བཅུའི་མིང་ཅན་རཏྣ་ཨརྠ་སིད་དྷིས་བགྱིས་པ་དགེ་ལེགས་སུ་གྱུར་ཅིག མངྒ་ལཾ། །
རྟགས་ཀྱི་འཇུག་པའི་དགོངས་འགྲེལ་རབ་གསལ་སྣང་བ།
ཨ་ཀྱཱ་ཡོངས་འཛིན་དབྱངས་ཅན་དགའ་བའི་བློ་གྲོས།
༄༅། །པད་དཀར་ལྟར་བསྔགས་རྣམ་འདྲེན་ཤཱཀྱའི་ཏོག། རྒྱལ་ཀུན་མཁྱེན་པའི་རང་གཟུགས་འཇམ་དཔལ་དབྱངས། །གངས་ཅན་འགྲོ་བའི་མིག་གཅིག་སམྦྷོ་ཊ། །འཇམ་མགོན་རྒྱལ་བ་གཉིས་པ་རྣམས་ལ་འདུད། །འདིར་བརྡ་སྤྲོད་པའི་བསྟན་བཅོས་རྟགས་ཀྱི་འཇུག་པའི་དོན་མདོར་བསྡུས་ཏེ་འཆད་པ་ལ། །རྟགས་ཀྱི་འཇུག་པ་ཞེས་པ་ནི། ཡི་གེ་ཕོ་མོ་མ་ནིང་གི་རྟགས་ཀྱི་འཇུག་ཚུལ་རྒྱས་པར་སྟོན་པས་ན་བརྗོད་བྱའི་སྒོ་ནས་བཏགས་པ་སྟེ། སྤྱི་སྡོམ་ནི། སྤྱིར་ཡི་གེ་ལ་ཕོ་མོ་གཉིས་སུ་དབྱེ་བ་དང་། བྱེ་བྲག་མིང་གཞིའི་ཡི་གེ་ལ་ནང་གསེས་ཀྱི་ཕོ་མོ་མ་ནིང་གི་རྟགས་ཀྱི་དབྱེ་བ་བཤད་པ། སྔོན་འཇུག་གི་ཕོ་མོ་མ་ནིང་གི་འཇུག་པ་བཤད་པ། རྗེས་འཇུག་གི་ཕོ་མོ་མ་ནིང་གི་འཇུག་པ་བཤད་པ་སྟེ་བཞི་པོ་དེར་འདུས་སོ། །དབྱེ་ཚུལ་དང་པོ་གཉིས་འཆད་པ་ལ། ཕོ་ཡི་ཡི་གེ་འབའ་ཞིག་ལ། །ཞེས་པ་ནས། མ་ནིང་མཚན་མེད་ཅེས་ཀྱང་བྱ། །ཞེས་པའི་བར་ཚིགས་བཅད་ཕྱེད་དང་བཞི་གསུངས། །དེ་ཡང་ཚིགས་རྐང་དང་པོ་གཉིས་ཀྱིས་གསལ་བྱེད་སུམ་ཅུ་ཕོ་ཡིག་ཏུ་དངོས་སུ་བསྟན་པའི་ཤུགས་ལ། དབྱངས་ཡིག་བཞི་མོ་ཡིག་ཏུ་གྲུབ་བོ། །གསལ་བྱེད་རྣམས་རྗོད་པའི་རླུང་ཤུགས་གསལ་ཞིང་གྲིམ་པས་ཕོ་ཡིག་དང་། དབྱངས་ཡིག་བཞི་རྗོད་པའི་རླུང་ཤུགས་མི་གསལ་ཞིང་ལྷོད་པས་སྤྱིར་མོ་ཡིག་ཏུ་གསུངས་སོ། ། དེ་ནས་མིང་གཞི་གསལ་བྱེད་སུམ་ཅུ་པོ་ལ་ནང་གསེས་ཀྱི་སྡེ་ཚན་ལྔར་དབྱེ་སྟེ། ཕོ་དང་། མ་ནིང་དང་། མོ་དང་། ཤིན་ཏུ་མོ་དང་། མོ་གཤམ་མམ་མ་ནིང་མཚན་མེད་དོ། །དེ་ཡང་འཇིག་རྟེན་ན་ཕོ་སྐད་ཀྱི་གདངས་གྲིམ་ཞིང་དྲག་པ་དང་། མོ་སྐད་ཀྱི་གདངས་ལྷོད་ཅིང་ཞན་པ་དང་། མ་ནིང་གྲིམ་ལྷོད་རན་པ་སོགས་ཀྱི་དཔེ་བཞིན། གསལ་བྱེད་ཀྱི་ཡི་གེ་རྣམས་མིང་གཞིར་སོང་བའི་ཚེ། རྗོད་པའི་རླུང་ཤུགས་གྲིམ་ཞིང་དྲག་པ་ཕོ་ཡིག་དང་། གྲིམ་ལྷོད་རན་པ་མ་ནིང་དང་། ཅུང་ཟད་ལྷོད་པ་མོ་དང་། དེ་ལས་ཀྱང་ལྷོད་པ་ཤིན་ཏུ་མོ་དང། ཤིན་ཏུ་ལྷོད་ཅིང་ཞན་པ་མོ་གཤམ་གྱི་ཡི་གེར་བཞག་པ་ཡིན་ནོ། །དེས་ན་པ་སྡེ་ཡན་ཆད་སྡེ་བ་བཞིའི་དང་པོ་ཀ་ཅ་ཏ་པ་བཞི་ཕོ་དང་། ཁ་ཆ་ཐ་ཕ་བཞི་མ་ནིང་། ག་ཇ་ད་བ་མོ། ང་ཉ་ན་མ་བཞི་ཤིན་ཏུ་མོ་ཡིན་ལ། དེ་ནས་ལྷག་མ་བཅུ་བཞིའི་ཙ་ཚ་ཛ་གསུམ་ཅ་ཆ་ཇ་དང་སྦྱར་ཏེ་རིམ་པར་ཕོ་མ་ནིང་མོ་དང་། ཝ་ནི་བ་དང་འདྲ་བར་མོ་ཡིག་ཏུ་ཤེས་པར་བྱའོ། །ཞ་ཟ་འ་ཡ་ཤ་ས་དྲུག་ནི་མོ་ཡིག་དང་། ར་ལ་ཧ་གསུམ་མོ་གཤམ་སྟེ། མིང་གཞན་མ་ནིང་མཚན་མེད་ཅེས་ཀྱང་བྱའོ། །ཨ་ཡིག་ནི་མིང་གཞིའི་ཕོ་མོ་མ་ནིང་གང་དུའང་མི་གཏོགས་ཏེ། ལོ་ཆེན་ནམ་མཁའ་བཟང་པོས། ཨ་ཡིག་རྟགས་མེད་པའོ། །ཞེས་དང་། དག་ཡིག་ཟ་མ་རྟོག་ལས། སུམ་ཅུ་པ་ནི་ཕྱོགས་ལྷུང་མེད། །ཅེས་ གསུངས་སོ། །དེ་དག་གི་སྡོམ་ནི། སྤྱིར་བཏང་གསལ་བྱེད་སུམ་ཅུ་ཕོ། །དབྱངས་བཞི་མོ་དང་མིང་གཞི་ལའང་། །ཀ་ཅ་ཏ་པ་ཙ་ལྔ་ཕོ། །ཁ་ཆ་ཐ་ཕ་ཚ་མ་ནིང་། །ག་ཇ་ད་བ་ཛ་དང་ཝ། །ཞ་ཟ་འ་ཡ་ཤ་ས་སྟེ། །མོ་ཡི་ཡི་གེ་བཅུ་གཉིས་ཡིན། །ང་ཉ་ན་མ་ཤིན་ཏུ་མོ། །ར་ལ་ཧ་གསུམ་མོ་གཤམ་སྟེ། །མིང་གཞན་མ་ནིང་མཚན་མེད་ཟེར། །ཨ་ཡིག་འདིར་ནི་རྟགས་མེད་ཡིན། །ཞེས་སོ། །
གཉིས་པ་སྔོན་འཇུག་གི་རྟགས་ཀྱི་དབྱེ་བ་འཇུག་ཚུལ་དང་བཅས་པ་རྒྱས་པར་བཤད་པ་ལ། མོ་ཡི་ཡི་གེ་ནང་ནས་ནི། །ཞེས་པ་ནས། ཤིན་ཏུ་མོ་ནི་མཉམ་པས་སོ། །ཞེས་པའི་བར་ཤོ་ལོ་ཀ་བརྒྱད་དང་རྐང་པ་གཅིག་གསུངས་ཏེ། ཤིན་ཏུ་མོ་དང་མོ་གཤམ་གཉིས་མོ་ཡིག་ཏུ་བསྡུས་ནས། མོ་ཡིག་བཅུ་དགུའི་ནང་ནས་རྗེས་འཇུག་གི་ཡི་གེ་ག་ང་ད་ན་བ་མ་འ་ར་ལ་ས་སྟེ་བཅུ་དབྱུང་བར་བྱ་ལ། ད་དང་ས་གཉིས་ཡང་འཇུག་ཏུའང་བཤད་དེ། ད་ཡིག་ནི། ན་ར་ལ་གསུམ་གྱི་མཐའ་ཅན་འདས་ཚིག་དང་སྐུལ་ཚིག་ལ་འཇུག ས་ཡིག་ནི། ག་ང་བ་མ་བཞིའི་མཐར་ཕལ་ཆེར་འདས་ཚིག་དང་སྐུལ་ཚིག་ལ་འཇུག་གོ ། རྗེས་འཇུག་བཅུ་པོའ་ིནང་ནས་ག་ད་བ་མ་འ་ལྔ་སྔོན་འཇུག་ཀྱང་ཡིན་ཞིང་། དེ་ལ་ནང་གསེས་ཀྱི་སྒོ་ནས་དབྱེ་བ་ནི། སྔོན་འཇུག་ལྔ་ཡང་མིང་གཞིའི་ཡི་གེའི་སྔོན་དུ་སོང་བ་ན། དེའི་དབང་གིས་སྐད་གདངས་དྲག་པ་ཕོ་དང་། སྐད་གདངས་རན་པ་མ་ནིང་དང་། སྐད་གདངས་ཅུང་ཟད་ཞན་པ་མོ་དང་། དེ་ལས་ཀྱང་ཞན་པ་ཤིན་ཏུ་མོ་རུ་བཞག་པ་ཡིན་པས་ན། བ་སྔོན་འཇུག་གི་ཕོ་ཡིག་དང་། ག་ད་གཉིས་མ་ནིང་། འ་མོ། མ་སྔོན་འཇུག་གི་ཤིན་ཏུ་མོ་ཡིག་གོ །
སྔོན་འཇུག་གི་འཇུག་པ་རྒྱས་པར་བཤད་པ་ནི། གང་གིས་འཇུག་པ། གང་ལ་འཇུག་པ། ཇི་ལྟར་འཇུག་པ། ཅིའི་ཕྱིར་འཇུག་པ་སྟེ་བཞི་ལས། དང་པོ་གཉིས་ལྷན་ཅིག་ཏུ་བཤད་དེ། སྔོན་འཇུག་གང་གིས་མིང་གཞིའི་ཡི་གེ་གང་ལ་སྔོན་དུ་འཇུག་པ་ནི། སྔོན་འཇུག་གི་ཕོ་ཡིག་བ་ཡིག་ནི། མིང་གཞིའི་ཕོ་ཡིག་ཀ་ཅ་ཏ་ཙ་བཞི་དང་། མོ་ཡིག་ག་ད་ཞ་ཟ་ཤ་ས་དྲུག་སྟེ་བཅུའི་སྔོན་དུ་འཇུག་པ་ཡིན་ཏེ། དཔེར་ན། བཀས་བཅད་རྒྱས་བཏབ་མ་ནོར་བཙལ། །གོ་བགོས་མདུན་བདར་བཞད་གད་སྤང་། །བསམ་བཟང་སྡིག་བཤགས་ཚོགས་བསགས་གྱིས། །ཞེས་པ་ལྟ་བུའོ། །སྔོན་འཇུག་གི་མོ་འ་ཡིག་ནི། མིང་གཞིའི་མོ་ཡིག་ག་ཇ་ད་བ་ཛ་ལྔ་དང་། མ་ནིང་ཁ་ཆ་ཐ་ཕ་ཚ་ལྔ་སྟེ་བཅུ་པོ་ཁོ་ནའི་སྔོན་དུ་འཇུག་སྟེ། འགའ་ཞིག་འཇིག་རྟེན་འདིར་འབད་འཛེར། །འཁོན་འཆང་འཐབ་རྩོད་འཕུང་བྱེད་འཚལ། །ལྟ་བུའོ། །སྔོན་འཇུག་གི་མ་ནིང་ག་ཡིག་ནི། མིང་གཞིའི་ཕོ་ཅ་ཏ་ཙ་གསུམ་དང། མོ་ཡིག་ཉ་ད་ན་ཞ་ཟ་འ་ཡ་ཤ་ས་བརྒྱད་བཅས་བཅུ་གཅིག་ཁོ་ནའི་སྔོན་དུ་འཇུག་སྟེ། གཅེས་གཏམ་གཙོ་བོར་གཉེན་ལ་གདམས། ། གནས་ལུགས་གཞལ་བྱ་གཟོད་ནས་ཞི། །གཡར་དམ་གཤའ་མ་གསང་བར་བྱ། །ལྟ་བུའོ། །སྔོན་འཇུག་གི་མ་ནིང་ད་ཡིག་ནི། མིང་གཞིའི་ཕོ་ཀ་དང་པ་གཉིས་དང་། མོ་ག་ང་བ་མ་བཞི་སྟེ་དྲུག་པོ་ཁོ་ནའི་སྔོན་དུ་འཇུག་སྟེ། དཀའ་གནད་དཔོག་པའི་དགའ་སྤྲོ་ཅན། །དངོས་གྲུབ་དབང་ཕྱུག་མི་དམན་འཐོབ། །ལྟ་བུའོ། །སྔོན་འཇུག་གི་ཤིན་ཏུ་མོ་ཡིག་མ་ནི། མིང་གཞིའི་མ་ནིང་ཁ་ཆ་ཐ་ཚ་བཞི། མོ་ཡིག་ག་ཇ་ད་ཛ་བཞི་དང་། ཤིན་ཏུ་མོ་ང་ཉ་ན་གསུམ་བཅས་བཅུ་གཅིག་ཁོ་ནའི་སྔོན་དུ་འཇུག་སྟེ། མཁས་མཆོག་བྱིན་མཐུ་ངོ་མཚར་རྨད། །མགོན་པོ་མཇལ་བས་འཛུམ་མདངས་མཛད། །མངའ་བདག་ཐུགས་མཉེས་གདམས་པ་མནོས། །ཞེས་པ་ལྟ་བུའོ། །དེ་དག་མིང་གཞི་རྐྱང་འཕུལ་གྱི་དབང་དུ་བྱས་པ་ཡིན་ཞིང་། བརྩེགས་པ་མགོ་ཅན་ལ་ར་མགོ་ལྡན་པ་བཅུ་གཉིས། ལ་མགོ་ཅན་བཅུ། ས་མགོ་ཅན་བཅུ་གཅིག་གི་འཕུལ་ཡིག་ནི་བ་ཡིག་ཁོ་ནར་ངེས་ཏེ། དེ་ཡང་མིང་གཞི་ང་ཉ་ན་ཇ་ཛ་ལྔ་རྐྱང་པ་ལ་བས་འཕུལ་མི་འཐོབ་ཀྱང་ར་མགོ་བྱུང་ཚེ་བས་འཕུལ་འཐོབ། ས་མགོ་བྱུང་ན་ང་ཉ་ན་གསུམ་ཁོ་ན་ལ་བས་འཕུལ་འབྱུང་སྟེ། དཔེར་ན། རྩྭ་བརྔ་གཟུགས་བརྙན་ཟས་ཀྱིས་བརྣངས། །གཟི་བརྗིད་གྱེན་བརྫེས་བསྟོད་བསྔགས་དང་། །དགེ་བསྙེན་ཕྲེང་བསྣམས་ལྟ་བུའོ། །ལ་མགོ་ཅན་ལ་འཕུལ་ཡིག་མེད་དོ། །བོད་ཡིག་ཡ་ར་ལ་ཝའི་འདོགས་བཞི་ལ་བརྩེགས་པའི་ཐ་སྙད་མི་བྱེད་དོ། །
དེ་རྣམས་ཀྱི་སྡོམ་ཚིག་ནི། ག་ང་ད་ན་བ་མ་འ། །ར་ལ་ས་རྣམས་རྗེས་འཇུག་བཅུ། །ད་དང་ས་གཉིས་ཡང་འཇུག་གོ། ག་ད་བ་མ་འ་སྔོན་འཇུག། བ་ཕོ་ག་ད་གཉིས་མ་ནིང་། །འ་མོ་མ་ནི་ཤིན་ཏུ་མོ། །ཕོ་ཡིག་སྔོན་འཇུག་བ་ཡིག་ནི། །ཕོ་ཡིག་ཀ་ཅ་ཏ་ཙ་དང་། །མོ་ཡིག་ག་ད་ཞ་ཟ་ཤ། །ས་བཅས་བཅུ་ཡི་སྔོན་དུ་འཇུག། །མོ་ཡིག་སྔོན་འཇུག་འ་ཡིག་ནི། །མོ་ཡིག་ག་ཇ་ད་བ་ཛ། །མ་ནིང་ཁ་ཆ་ཐ་ཕ་ཚ། །བཅུ་པོ་ཁོ་ནའི་སྔོན་དུ་འཇུག། སྔོན་འཇུག་མ་ནིང་ག་ཡིག་ནི། །ཕོ་ཡིག་ཅ་ཏ་ཙ་གསུམ་དང་། །མོ་ཡི་ཡི་གེ་ཉ་ད་ན། །ཞ་ཟ་ཡ་དང་ཤ་ས་སྡེ། །བཅུ་གཅིག་ཁོ་ནའི་སྔོན་དུ་འཇུག། །སྔོན་འཇུག་མ་ནིང་ད་ཡིག་ནི། །ཕོ་ཡི་ཡི་གེ་ཀ་དང་བ། །མོ་ཡིག་ག་ང་བ་མ་སྟེ། །དྲུག་པོ་ཁོ་ནའི་སྔོན་དུ་འཇུག། སྔོན་འཇུག་ཤིན་ཏུ་མོ་མ་ནི། །མ་ནིང་ཁ་ཆ་ཐ་ཚ་དང་། །མོ་ཡིག་ག་ཇ་ད་དང་ཛ། །ཤིན་ཏུ་མོ་ཡིག་ང་དང་ཉ། །ན་བཅས་བཅུ་གཅིག་ཁོ་ན་ལའོ། །དེ་རྣམས་རྐྱང་འཕུལ་དབང་དུ་བྱས། །བརྩེགས་འཕུལ་བ་ཡིག་ཁོ་ནར་ངེས། །དེ་ཡང་མིང་གཞི་ང་ཉ་ན། །ཇ་དང་ཛ་བཅས་ལྔ་པོ་ལ། །ར་མགོ་བྱུང་ཚེ་ལྔ་ཀ་དང། ། ས་མགོ་བྱུང་ན་ང་ཉ་ན། །གསུམ་པོ་ཁོ་ནའི་སྔོན་དུ་འབྱུང་། །ལ་མགོ་ལྡན་ལ་འཕུལ་ཡིག་སྤང་། །མགོ་ཅན་གསུམ་ལ་བརྩེགས་པ་ཟེར། །འདོགས་ལ་བརྩེགས་པའི་ཐ་སྙད་མེད། །ཅེས་བྱའོ། །སྔོན་འཇུག་གི་འཇུག་པ་དེའི་མཐའ་གཅོད་པའི་ཕྱིར་ཞར་ལ་མི་འཇུག་པ་བཤད་པ་ནི། སྔོན་འཇུག་རྣམས་ཀྱི་འཇུག་ཚུལ་ཇི་ལྟར་བཤད་པ་དེ་ལས་གཞན་དུ་སྔོན་འཇུག་གི་ཕོ་བ་ཡིག་ནི། མིང་གཞིའི་མ་ནིང་ཁ་ཆ་ཐ་ཕ་ཚ་རྣམས་ཀྱི་སྔོན་དུ་མི་འཇུག དེ་བཞིན་དུ་མོ་འ་དང་ཤིན་ཏུ་མོ་མ་ཡིག་མིང་གཞིའི་ཕོ་ཡིག་གི་སྔོན་དུ་མི་འཇུགམ་ནིང་ག་ད་གཉིས་མིང་གཞིའི་མ་ནིང་གི་སྔོན་དུ་མི་འཇུག་གོ། དམིགས་བསལ་མདོར་བསྡུ་ན། སྔོན་འཇུག་ལྔ་པོ་གསལ་བྱེད་བཞི་ཚན་རེ་བཅད་པའི་རང་རང་གི་སྡེ་བའི་ཡི་གེ་གང་གིའང་སྔོན་དུ་འཇུག་པ་མི་སྲིད་པར་ཤེས་པར་བྱའོ། །གཉིས་པ་ཇི་ལྟར་འཇུག་པ་ནི། སྔོན་འཇུག་གི་ཕོ་ཡིག་བ་ནི། རང་གི་འཇུག་ཡུལ་མིང་གཞིའི་ཡི་གེ་ལ་སྐད་གདངས་དྲག་པའི་ཚུལ་གྱིས་འཇུགམ་ནིང་ག་དང་ད་ཡིག་ནི། སྐད་གདངས་དྲག་ཞན་རན་པའི་ཚུལ་གྱིས་འཇུག མོ་འ་ཡིག་ནི། སྐད་གདངས་ཞན་པའི་ཚུལ་གྱིས་འཇུགཤིན་ཏུ་མོ་མ་ཡིག་ནི། སྐད་གདངས་མཉམ་པ་སྟེ་ཤིན་ཏུ་ཞན་ཅིང་ལྷོད་པའི་ཚུལ་དུ་འཇུག་པར་བཤད་དོ། །
གསུམ་པ་དགོས་པ་ཅིའི་ཕྱིར་འཇུག་པ་ནི། ཕོ་ནི་འདས་དང་གཞན་བསྒྲུབ་ཕྱིར། །མ་ནིང་གཉིས་ཀ་ད་ལྟར་ཆེད། །མོ་ནི་བདག་དང་མ་འོངས་ཕྱིར། །ཤིན་ཏུ་མོ་ནི་མཉམ་པས་སོ། །ཞེས་པའི་དོན། མཁྱེན་གཏེར་རྗེས་བཟུང་མཁས་པ་རིན་ཆེན་དོན་གྲུབ་མཚན་ཅན་གྱིས། དེ་ཡང་དངོས་པོ་ལས་དང་ནི། །དུས་དང་རྣམ་པ་གསུམ་དུ་འདོད། །དངོས་པོ་བདག་གཞན་གཉིས་ཀ་དང་། །བྱ་བའི་ཡུལ་དང་རྣམ་པ་བཞི། ལས་ནི་བྱ་བ་བྱེད་པ་གཉིས། །དུས་ནི་འདས་དང་མ་འོངས་དང་། །ད་ལྟར་དང་བཅས་གསུམ་དུ་འགྱུར། །བྱེད་པ་པོ་ནི་བདག་ཡིན་ཏེ། །བྱ་བའི་དངོས་པོ་གཞན་ཡིན་ནོ། །བྱ་བ་བསྒྲུབ་པའི་ཡུལ་ལ་ནི། ལས་ཀྱི་དངོས་པོ་ཞེས་པར་བརྗོད། །བྱེད་པ་པོ་དང་འབྲེལ་བའི་ལས། །བྱེད་པའི་ལས་ཞེས་བྱ་བ་སྟེ། །བྱ་བའི་ཡུལ་དང་འབྲེལ་བའི་ལས། །བྱ་བའི་ལས་ཞེས་འདོགས་པ་ཡིན། །བྱ་བ་ཟིན་དང་བྱེད་འགྱུར་དང་། །ད་ལྟ་བྱེད་བཞིན་པ་རྣམས་ལ། །འདས་དང་མ་འོངས་ད་ལྟར་འདོད། །དུས་གསུམ་བྱ་བྱེད་བདག་གཞན་ཏེ། །ཀུན་ལ་མཉམ་པར་འཇུག་པ་ནི། །མཉམ་པར་འཇུག་པའི་དོན་ཅན་ནོ། །ཞེས་ཚིགས་སུ་བཅད་པའི་སྒོ་ནས་རྩ་བའི་དཀའ་གནས་གསལ་བར་མཛད་དོ། །
དེ་ཡང་དོན་བསྡུ་ན། དངོས་པོ་དང་། ལས་དང་། དུས་ལ་འཇུག་པ་སྟེ་རྣམ་པ་གསུམ་དུ་འདུས་སོ། །དང་པོ་དངོས་པོ་ལ། དངོས་པོ་བདག་དང། གཞན་དང་། བདག་གཞན་གཉིས་ཀ་དང་། བྱ་བའི་ཡུལ་ལ་འཇུག་པ་སྟེ་བཞིའོ། །གཉིས་པ་ལས་ལ་གཉིས་ཏེ། བྱ་བའི་ལས་དང་། བྱེད་པའི་ལས་ལ་འཇུག་པ་གཉིས་སོ། །གསུམ་པ་དུས་ནི། འདས་མ་འོངས་ད་ལྟ་ལ་འཇུག་པ་གསུམ་དུ་འགྱུར་རོ། །
ལས་གང་བྱེད་པ་པོ་ལ་བདག་ཅེས་བྱ་སྟེ། དཔེར་ན། ཤིང་གཅོད་པ་པོ་ལྟ་བུའོ། །གང་བྱ་བའི་དངོས་པོ་ནི་གཞན་ཡིན་ཏེ། ཤིང་གཅད་པའི་བྱ་བ་ལྟ་བུའོ། །བྱ་བ་བསྒྲུབ་པར་བྱ་བའི་ཡུལ་ལ་ལས་ཀྱི་དངོས་པོ་ཞེས་བརྗོད་དེ། གཅད་བྱའི་ཤིང་ལྟ་བུའོ། །བྱེད་པ་པོ་ཤིང་མཁན་དང་འབྲེལ་བའི་ལས་ལ་བྱེད་པའི་ལས་ཞེས་བྱ་སྟེ། ཤིང་མཁན་གྱིས་སྟ་རེས་ཤིང་གཅོད་པ་ལྟ་བུའོ། །བྱ་བའི་ཡུལ་ཤིང་དང་འབྲེལ་བའི་ལས་ལ་བྱ་བའི་ལས་ཞེས་འདོགས་པ་ཡིན་ཏེ། དཔེར་ན། ཤིང་བཅད་ནས་དུམ་བུར་སོང་བའི་ཆ་ལྟ་བུའོ། །བྱ་བ་གང་ཡང་རུང་བ་ཞིག་བྱས་ཟིན་པ་ནི་འདས་པ་དང་། བྱེད་པར་འགྱུར་བ་ནི་མ་འོངས་པ་དང་། བྱེད་བཞིན་པ་ནི་དུས་ད་ལྟ་བར་འདོད་པའོ། །མདོར་ན་ཤིང་མཁན་ནི་བྱེད་པ་པོ་དང་། སྟ་རེ་བྱེད་པ་དང་། ཤིང་ལས་ཡིན་ཞིང་། སྟ་རེས་ཤིང་གཅོད་པའི་བྱ་བ་ནི། སྟ་རེ་དང་འབྲེལ་ནས་ངོ་བོ་གཅིག་ཏུ་ཡོད་པས་ན་བྱེད་པ་པོ་དང་འབྲེལ་བའི་ལས་དང་། ཤིང་བཅད་ནས་དུམ་བུར་སོང་བའི་ཆ་ཤིང་ཁོ་རང་དང་འབྲེལ་ནས་ཡོད་པས་བྱ་བའི་ལས་ཞེས་བྱའོ། །བྱེད་པ་པོ་དང་། བྱེད་པ་དང་། བྱེད་པའི་ལས་རྣམས་དངོས་པོ་བདག་དང་། བྱ་བའི་ཡུལ་ཤིང་དང་། བྱ་བའི་ལས་ཤིང་དུམ་བུར་བཅད་པའི་ཆ་དངོས་པོ་གཞན་དུ་འཇོག་པའོ། །རྟགས་ཀྱི་འཇུག་པའི་དོན་དཔྱིས་ཕྱིན་པར་ཤེས་པ་དེ་དག་གོ་བ་ལ་རག་ལས་པ་ཡིན་ནོ། །ཤེས་བྱའི་སྤུ་རིས་ཕྲ་བ་དག། །མ་འདྲེས་གསལ་བར་ཕྱེ་བ་འདི། །གཅེས་ནོར་ཕལ་གྱིས་ཁུགས་ནུས་མིན། །བློ་ལྡན་དགྱེས་པའི་སྐྱེས་བུ་འབུལ། །
དེ་ནས་སྔོན་འཇུག་རྣམས་དགོས་པ་ཅིའི་ཕྱིར་འཇུག་པ་ལ། སྔོན་འཇུག་གི་ཕོ་བ་ཡིག་ནི། དུས་འདས་པ་དང་། དངོས་པོ་གཞན་དང་། བྱ་བ་བསྒྲུབ་པའི་ཕྱིར་འཇུག་པ་ལས། འདས་པ་ལ་འཇུག་པ་ནི། དཔེར་ན། ཆུ་བཀག གོང་དུ་བཀུར་ཏོ། །གོས་བསྐོན་ཏོ། །བརྩེ་བས་བསྐྱངས། ཆུ་ལས་བསྒྲལ་ཏོ། །ལྷ་བསྒྲུབས། བདག་མེད་བསྒོམས། ཚོད་བགམས། ལམ་བསྒགས། དུས་བསྒྱངས། བུ་རམ་བསྒར་ཏོ། །སྒྲོ་འདོགས་བཅད། རྩྭ་བརྔས། དགྲ་བཅོམ། བརྗོད་ཟིན། བསྙེན་པར་བྱས། མིག་གིས་བལྟས།
སྨན་བསྡེབས། མཚོན་བསྣམས། བུ་བཙས། གཞུང་བརྩམས། དྲུས་མ་བཞོས། གོས་བཟར། ལག་ཏུ་བཟུང་། སྔགས་བཟླས། ཡི་གེ་བསླབས། བྱིན་གྱིས་བརླབས། སྡིག་པ་བཤགས། མཆོད་པ་བཤམས། ཕྱོགས་གཅིག་བསྲེས། མེར་བསྲེགས། ཞེས་སོགས་དང་།
དངོས་པོ་གཞན་ལ་འཇུག་པ་ནི། བཀུ་བྱའི་སྨན། བཀུར་བྱའི་བླ་མ། བསྒག་བྱ། བསྒྱང་བྱ། བསྒར་བྱ། བསྒོམ་བྱ། བསྒྲུབ་བྱ། བརྔ་བྱའི་རྩྭ། བསྔོ་བྱའི་དགེ་རྩ། བཅོལ་བྱའི་རྫས། བརྗོད་བྱའི་དོན། བརྙན་བྱའི་གོས། བཏུ་བྱའི་སྔགས། བལྟ་བྱའི་གཟུགས། བསྟན་བྱ། བདར་བྱའི་ཕྱེ་མ། བསྡེབ་བྱ། བསྣམ་བྱ། བཙོ་བྱའི་ཤ། བརྩམ་བྱའི་ཆོས། བཞོ་བྱའི་འོ་མ། བཟེད་བྱའི་སྣོད། བཟླ་བྱའི་སྔགས། བཤག་བྱའི་ཉེས་པ། བསག་བྱའི་དགེ་བ། ཞེས་སོགས་ལྟ་བུའོ། །བྱ་བའི་ལས་བསྒྲུབ་པའི་ཕྱིར་འཇུག་པ་ནི། བཀུར་བར་བྱ། བསྐྱང་བར་བྱ། བསྒོམ་པར་བྱ། བསྔོ་བར་བྱ། བཏུ་བར་བྱ། བརྩི་བར་བྱ། བཞུ་བར་བྱ། བསྲུང་བར་བྱ་སོགས་བཤད་མ་ཐག་པ་ལ་བྱ་ཚིག་སྦྱར་བ་རྣམས་སོ། །
དེ་དག་གི་འཇུག་ཚུལ་རིམ་པ་བཞིན་དཔེར་བརྗོད་པ་ནི། བཀུར་ཏོ་བཀུར་བྱ་བཀུར་བར་བྱ། །བསྐྱེད་ཟིན་བསྐྱེད་བྱ་བསྐྱེད་པར་བྱ། །བསྐྱབས་དང་བསྐྱབ་བྱ་བསྐྱབ་པར་བྱ། །བསྐྱངས་དང་བསྐྱང་བྱ་བསྐྱང་བར་བྱ། བསྐུམས་དང་བསྐུམ་བྱ་བསྐུམ་པར་བྱ། །བརྐྱངས་དང་བརྐྱང་བྱ་བརྐྱང་བར་བྱ། །བསྐུར་ཏོ་བསྐུར་བྱ་བསྐུར་བར་བྱ། །བསྐུལ་ཏོ་བསྐུལ་བྱ་བསྐུལ་བར་བྱ། །དཔོན་བསྐོས་བསྐོ་བྱ་བསྐོ་བར་བྱ། །སྣུམ་བསྐུས་བསྐུ་རྒྱུ་བསྐུ་བར་བྱ། །ནོར་བརྐུས་བརྐུ་བྱ་བརྐུ་བར་བྱ། །ལྷ་བསྒོམས་བསྒོམ་བྱ་བསྒོམ་པར་བྱ། །ཆོས་བསྒྲུབས་བསྒྲུབ་བྱ་བསྒྲུབ་པར་བྱ། །མནའ་བསྒགས་བསྒག་བྱ་བསྒག་པར་བྱ། །དུས་བསྒྱངས་བསྒྱང་བྱ་བསྒྱང་བར་བྱ། །བསྒར་ཏོ་བསྒར་བྱ་བསྒར་བར་བྱ། །བསྒྲལ་ཏོ་བསྒྲལ་བྱ་བསྒྲལ་བར་བྱ། །བརྒྱན་ཏོ་བརྒྱན་བྱ་བརྒྱན་པར་བྱ། །ཕྲེང་བརྒྱུས་བརྒྱུ་བྱ་བརྒྱུ་བར་བྱ། །ཞིང་བརྔས་བརྔ་བྱ་བརྔ་བར་བྱ། །དགེ་བསྔོས་བསྔོ་བྱ་བསྔོ་བར་བྱ། །བརྗོད་ཟིན་བརྗོད་བྱ་བརྗོད་པར་བྱ། ། བསྙད་ཟིན་བསྙད་བྱ་བསྙད་པར་བྱ། མིག་བལྟས་བལྟ་བྱ་བལྟ་བར་བྱ། །ངག་བསྡམས་བསྡམ་བྱ་བསྡམ་པར་བྱ། །སྨན་བསྡེབས་བསྡེབ་བྱ་བསྡེབ་པར་བྱ། །དོན་བསྡུས་བསྡུ་བྱ་བསྡུ་བར་བྱ། །མཚོན་བསྣམས་བསྣམ་བྱ་བསྣམ་པར་བྱ། །ཤ་བཙོས་བཙོ་བྱ་བཙོ་བར་བྱ། །ཆོས་བརྩམས་བརྩམ་བྱ་བརྩམ་པར་བྱ། །གྲངས་བརྩིས་བརྩི་བྱ་བརྩི་བར་བྱ། །བཞར་ཟིན་བཞར་བྱ་བཞར་བར་བྱ། །བཞོས་དང་བཞོ་བྱ་བཞོ་བར་བྱ། །སྔགས་བཟླས་བཟླ་བྱ་བཟླ་བར་བྱ། །
ཆོས་བསླབས་བསླབ་བྱ་བསླབ་པར་བྱ། །བཤད་ཟིན་བཤད་བྱ་བཤད་པར་བྱ། །མཆོད་བཤམས་བཤམ་བྱ་བཤམ་པར་བྱ། །བསྲེས་དང་བསྲེ་བྱ་བསྲེ་བར་བྱ། །ཤིང་བསྲེགས་བསྲེག་བྱ་བསྲེག་པར་བྱ། །ཁྲིམས་བསྲུངས་བསྲུང་བྱ་བསྲུང་བར་བྱ། །ཞེས་སོགས་ལྟ་བུ་སྟེ་རིམ་པ་བཞིན་དུས་འདས་པ་དང་དངོས་པོ་གཞན་དང་བྱ་བ་བསྒྲུབ་པ་ལ་འཇུག་པའོ། །དེ་ཡང་སྣོད་བཀང་། ཆུ་བཀག ལག་ཏུ་བཟུང་ལྟ་བུ་སྔོན་འཇུག་ཁོ་ནའི་ནུས་པས་འདས་ཚིག་ཏུ་གྲུབ་པས་ཡང་འཇུག་མེད་ཅིང་། བསྒོམས་བསྒྲུབས་ལྟ་བུ་གཙོ་བོར་ཡང་འཇུག་གི་ནུས་པས་འདས་ཚིག་ཏུ་གྱུར་པ་ཡིན་གྱི། ཡང་འཇུག་མེད་ན་འདས་ཚིག་ཏུ་མི་འགྲོའ། ོ ། ན་ར་ལའི་མཐར་སླར་བསྡུའི་ཏོ་སྦྱར་བ་འདས་ཚིག་ལ་ད་དྲག་འཐོབ་པའི་དོན་དུ་ཡིན་ལ། འདས་ཚིག་མིན་ན་བསྐོན་ནོ། །བསྐུར་རོ། །བསྒྲལ་ལོ་ཞེས་པར་འགྱུར་གྱི་བསྐོན་ཏོ་སོགས་སུ་མི་འགྱུར་རོ། །ཡང་བྱ་ཚིག་མེད་ཀྱང་བཟའ་བ། བཏུང་བ། བགོ་བ། བཅིབ་པ། བཞོ་བ། བཟླ་བ་སོགས་དངོས་པོ་གཞན་ལ་འཇུག་པ་སོགས་ཀྱི་ཁྱད་པར་ཤེས་པ་གལ་ཆེ་ཞིང་། དེ་བཞིན་དུ་འཆད་འགྱུར་མ་ནིང་དང་མོ་ཡིག་སོགས་ཀྱི་འཇུག་པའི་སྐབས་སུའང་ཤེས་པར་བྱའོ། །
དེ་དག་གི་ཟླས་དྲངས་པའི་བྱེད་པ་པོ་དང་། བྱེད་པའི་ཚིག་ད་ལྟ་བ་ལ་བས་འཕུལ་མེད་དེ། སྐྱེད་པ་པོ་དང་། སྐྱོང་བ་པོ། སྐྱོབ་པ་པོ། དཔོན་སྐོ་བ་པོ། ནོར་རྐུ་བ་པོ། ཆོས་ལ་སྐུལ་བ་པོ། གཏམ་སྒྲོག་པ་པོ། སྒོམ་པ་པོ། སྒྲུབ་པ་པོ། སྒྲོལ་བ་པོ། ཕྲེང་བ་རྒྱུད་པ་པོ། ཆོས་སྒྱུར་བ་པོ། ཞིང་རྔ་བ་པོ། དགེ་བ་སྔོ་བ་པོ། རྗོད་པ་པོ། ལྟ་བ་པོ། སྡུད་པ་པོ། སྡོམ་པ་པོ། ཆོས་རྩོམ་པ་པོ། རྒྱུ་སྐར་རྩི་བ་པོ། ཁང་པ་རྩིག་པ་པོ། མཆོད་པ་ཤོམ་པ་པོ། མེ་ལ་སྲོ་བ་པོ། མེས་སྲེག་པ་པོ། ཆོས་སེམས་པ་པོ། ཞེས་སོགས་དང་། བྱེད་ཚིག་ལ་འཇུག་པ་ནི། སྐྱེད་པར་བྱེད། སྐྱེད་བྱེད། སྒྲོག་པར་བྱེད། སྒོམ་པར་བྱེད། སྒྲུབ་བྱེད། ཅེས་སོགས་གོང་དུ་བཤད་མ་ཐག་པ་ལ་བྱེད་ཚིག་སྦྱར་བ་རྣམས་སོ། །བསྐུལ་ཚིག་ལ་བས་འཕུལ་མེད་དེ། སྐྱོངས་ཤིག སྐྱོབས་ཤིག སྒོམས་ཤིག སྒྲུབས་ཤིག སྒྲོགས་ཤིག་སོགས་ག་ང་བ་མའི་མཐར་ཡང་འཇུག་ས་ཡིག་དང་། ན་ར་ལའི་མཐར་ཆོས་སྟོན་ཅིག དབང་སྐུར་ཅིག སེམས་ཅན་སྒྲོལ་ཅིག་ཅེས་ཡང་འཇུག་ད་དྲག་འཐོབ་བོ། །དེ་སྐད་རྗོད་ཅིག ཞིང་རྔས་ཤིག དགེ་བ་སྔོས་ཤིག མིག་གིས་ལྟོས་ཤིག ཉེས་པ་སྡོམས་ཤིག བརྩོན་འགྲུས་རྩོམས་ཤིག གྲངས་རྩིས་ཤིག སྡོམ་པ་སྲུངས་ཤིག ཉི་མར་སྲོས་ཤིག མེར་སྲེགས་ཤིག དོན་སོམས་ཤིག ཅེས་སོགས་ཕལ་ཆེར་སའི་མཐའ་རྟེན་འཐོབ། དེས་ན་བྱ་བྱེད་ཀྱི་ཚིག་གང་ཡང་མ་སྦྱར་བ་བསྒོམས་དང་། བསྒོམ། སྒོམ། སྒོམས་སོགས་འབྱུང་ཚེ་རིམ་བཞིན་འདས་པ་དང་། བསྒོམ་བྱ་དང་། སྒོམ་པ་པོའམ་སྒོམ་བྱེད་དང་། བསྐུལ་ཚིག་ཏུ་གོ་བ་སོགས་གཞན་ལའང་རིགས་འགྲེའོ། །
གཉིས་པ་སྔོན་འཇུག་གི་མ་ནིང་ག་དང་ད་ཡིག་དགོས་པ་ཅིའི་ཕྱིར་འཇུག་པ་ནི། དངོས་པོ་བདག་དང་། གཞན་གཉིས་དང་། དུས་ད་ལྟ་བ་སྟོན་པའི་ཆེད་དུ་འཇུག་པ་གཙོ་ཆེ་སྟེ། གས་འཕུལ་དངོས་པོ་བདག་ལ་འཇུག་པ་དཔེར་ན། ཤིང་གཅོད་པ་པོ། དོན་གཉེར་བ་པོ། སྦྱིན་པ་གཏོང་བ་པོ། གྱེན་དུ་གདེག་པ་པོ། འོག་ཏུ་གནོན་པ་པོ། སྲོལ་འཛུགས་པ་པོ། བློས་གཞིག་པ་པོ། དགྲ་གཞོམ་པ་པོ། གོས་གཟར་བ་པོ། ལག་ཏུ་འཛིན་པ་པོ། ཟས་གཡོ་བ་པོ། སེམས་གཡེང་བ་པོ། ཤིང་གཤོག་པ་པོ། མཆོད་པ་ཤོམ་པ་པོ། དགྲ་གསོད་པ་པོ། ནོར་གསོག་པ་པོ། ཞེས་པ་ལྟ་བུ་དང་། བདག་དང་འབྲེལ་བའི་ལས་སམ་བྱེད་པའི་ལས་ལ་འཇུག་པ་ནི། གཅོད་པར་བྱེད། དོན་དུ་གཉེར་བར་བྱེད། ཁྲག་གཏར་བར་བྱེད། གཏུབ་པར་བྱེད། གདེག་པར་བྱེད། གནོད་པར་བྱེད། མ་གཙུབ་པར་བྱེད། ནང་དུ་གཞུག་པར་བྱེད། དོན་ལ་གཞོལ་བར་བྱེད། ཕྲག་པར་གཟར་བར་བྱེད། གོས་གཡོག་པར་བྱེད། གྲལ་ཏུ་གཤིབ་པར་བྱེད། དགེ་བ་གསོག་པར་བྱེད། ཅེས་སོགས་གོང་སྨོས་རྣམས་ལ་བྱེད་ཚིག་སྦྱར་བ་སྟེ། བྱེད་ལས་ད་ལྟ་བ་ཡང་ཡིན།
ག་ཡིག་དངོས་པོ་གཞན་ལ་འཇུག་པ་ནི། གཅད་བྱའི་ཤིང་། གཏང་བྱའི་རྫས། གཉེར་བྱའི་དོན། གཉུལ་བྱའི་ནགས། གདག་བྱའི་མིང་། གཞག་བྱ། གཟུང་བྱ། གསོ་བྱ། ཞེས་སོགས་བྱ་ཚིག་སྦྱར་བ་རྣམས་དང་། གཞན་དང་འབྲེལ་བའི་ལས་སམ་བྱ་བ་ཉིད་ལ་འཇུག་པ་ནི། གཅད་པར་བྱ། གཏང་བར་བྱ། གཉེར་བར་བྱ། གཉུལ་བར་བྱ། གཏུབ་པར་བྱ། གདབ་པར་བྱ། བློ་གཞོལ་བར་བྱ། བཞག་པར་བྱ། གཟུང་བར་བྱ། གསོག་པར་བྱ་སོགས་བྱ་ཚིག་སྦྱར་བ་རྣམས་ཏེ། གཞན་དང་འབྲེལ་བའི་བྱ་བའི་ལས་ད་ལྟ་བར་བཤད་དོ། །
སྔོན་འཇུག་གི་ད་ཡིག་དངོས་པོ་བདག་ལ་འཇུག་པ་ནི། སྐུད་པ་དཀྲི་བ་པོ། ཞོ་དཀྲོག་པ་པོ། རོལ་མོ་དཀྲོལ་བ་པོ། ཕན་ཚུན་དཀྲུག་པ་པོ། ལོགས་སུ་དགར་བ་པོ། ཡི་གེར་དགོད་པ་པོ། མདུད་པ་དགྲོལ་བ་པོ། མཚར་དུ་དངར་བ་པོ། སྐྲག་པའི་དངང་བ་པོ། གཏིང་དཔོག་པ་པོ། རིགས་པས་དཔྱོད་པ་པོ། ལས་ལ་དབང་བ་པོ། མདུང་དབྱུག་པ་པོ། ལྷ་ལ་དམིགས་པ་པོ། གཞན་ལ་དམོད་པ་པོ། འཛུམ་དམུལ་བ་པོ། བྱེད་པའི་ལས་ལ་འཇུག་པ་ནི། དཀྲི་བར་བྱེད། དཀྲོལ་བར་བྱེད། དགར་བར་བྱེད། དགྲོལ་བར་བྱེད། དཔོག་པར་བྱེད། དཀྲི་བྱེད། དཀྲོག་བྱེད། དཀྲོལ་བྱེད། ཅེས་སོགས་བྱེད་ཚིག་སྦྱར་བ་རྣམས་དང་། ད་ཡིག་དངོས་པོ་གཞན་ལ་འཇུག་པ་ནི། དཀྲི་བྱའི་སྐུད་པ། དཀྲོག་བྱའི་ཞོ། དཀྲོལ་བྱའི་དྲིལ་བུ་དང་། དགག་བྱ། དགང་བྱ། དགར་བྱ། དབུལ་བྱ། དབྱུང་བྱ། དཔྱད་བྱ། དཔག་བྱ། ཞེས་དང་། ག་དང་ད་ཡིག་བདག་གཞན་གཉིས་ཀ་ལ་ཁྱད་པར་མེད་པར་འཇུག་པའང་མང་སྟེ། གཅེས་དང་གཉེར་དང་གཏོར་བ་སོགས། །གཅེས་པ་པོ་དང་གཅེས་བྱའི་ནོར། །གཉེར་བ་པོ་དང་གཉེར་བྱའི་དོན། །གཏོར་བ་པོ་དང་གཏོར་བྱའི་འབྲུ། །གདུ་པ་པོ་དང་གདུ་བྱའི་སྨན། །གནོད་པ་པོ་དང་གནོད་བྱའི་ལུས། །གཙུག་པ་པོ་དང་གཙུག་བྱའི་ཤིང་། །གཞོལ་བ་པོ་དང་གཞོལ་བྱའི་ལས། །གཟར་བ་པོ་དང་གཟར་བྱའི་གོས། །གཡེང་བ་པོ་དང་གཡེང་བྱའི་ཡུལ། །གཤོ་བ་པོ་དང་གཤོ་བྱའི་ཆུ། །གསོ་བ་པོ་དང་གསོ་བྱའི་ནད། །དཀྲི་བ་པོ་དང་དཀྲི་བྱའི་དར། །དཀྱུ་བ་པོ་དང་དཀྱུ་བྱའི་རྟ། །དགར་བ་པོ་དང་དགར་བྱའི་གནས། །དགྱེས་པ་པོ་དང་དགྱེས་བྱའི་ཡུལ། །དབང་པོ་དང་དབང་བྱའི་ནོར། །དམོད་པ་པོ་དང་དམོད་བྱའི་ཡུལ། །དམིགས་པ་པོ་དང་དམིགས་བྱའི་རྟེན། །ཞེས་སོགས་དངོས་པོ་བདག་གཞན་གཉིས་ཀ་ལ་འཇུག་པར་འདྲ་བའོ། །དངོས་པོ་གཞན་དང་འབྲེལ་བའི་བྱ་བའི་ལས་ལ་འཇུག་པ་ནི། དཀྲི་བར་བྱ། དཀྲོལ་བར་བྱ། དགག་པར་བྱ། དགང་བར་བྱ་སོགས་སྦྱར་བ་རྣམས་དང་། ད་ཡིག་ད་ལྟ་བ་ལ་འཇུག་པ་ནི། དཀྲི་བཞིན་པ། དཀྲོལ་བཞིན་པ། དཀྲོག་བཞིན་པ། ཚིག་གྲོགས་མ་སྦྱར་ཡང་། དགག དགང་། དགའ་བ། དགྱེས་པ། དགྲམ། དགྲོལ། དགུགདགོད། དབུལ། དབབ། དབུགདབྲོལ། དབྱེ། དབྱུང་སོགས་སྐབས་འཐོབ་ཀྱིས་ད་ལྟ་བ་དང་མ་འོངས་པ་ཅི་རིགས་པར་འཇུག་པ་དང་། བདག་གཞན་དང་འབྲེལ་བའི་བྱ་བྱེད་ལས་ཀྱི་སྒྲ་རྣམས་ཀྱང་ད་ལྟ་བར་བཤད་དེ། དཔེར་ན། སྟ་རེས་ཤིང་གཤོག་པའི་བྱ་བ་བྱེད་བཞིན་པ་ལ་བྱེད་པའི་ལས་དང་། ཤིང་ལ་ཕོག་པས་དུམ་བུར་འགྲོ་བཞིན་པ་དེ་ལ་བྱ་བའི་ལས་ཞེས་བཏགས་པས་ན་ལས་དེ་གཉིས་ཀ་དུས་ད་ལྟ་བར་འཇོག་ཅིང་། ཞ་ལུ་ལོ་ཆེན་གྱིས་བྱ་བའི་ལས་མ་འོངས་པར་གསུངས་ཤིང་། མཁས་པ་མང་པོས་ད་ལྟ་བར་བཞེད་ལ། འོན་ཀྱང་རྗོད་པ་པོའ་ིབསམ་དོན་གྱི་དབང་དང་། ཚིག་གྲོགས་ལས་ཀྱང་མ་འོངས་པ་ལ་འཇུག་པར་གསལ་བས་འགལ་བ་མིན་ནོ། །
གསུམ་པ་སྔོན་འཇུག་གི་མོ་འ་ཡིག་དགོས་པ་ཅིའི་ཕྱིར་འཇུག་པ་ནི། དངོས་པོ་བདག་གཞན་གཉིས་ལས་བདག་དང་། དུས་གསུམ་ལས་གཙོ་བོར་མ་འོངས་པ་སྟོན་པའི་ཕྱིར་འཇུག་གོ། དངོས་པོ་བདག་ལ་འཇུག་པ་དཔེར་ན། སྐུད་པ་འཁལ་བ་པོ། ཁུར་འཁུར་བ་པོ། འཁོར་བ་པོ། འཁྱམས་པ་པོ། སེམས་འཁྲེན་པ་པོ། འཁྲིད་པ་པོ། དྲི་མ་འཁྲུད་པ་པོ། ལམ་ལ་འགོད་པ་པོ། ཕྱེ་འགམ་པ་པོ། འགྲོ་བ་པོ། འཆག་པ་པོ། འཆད་པ་པོ། ལས་འཆོལ་བ་པོ། བྱེད་དུ་འཇུག་པ་པོ། དགྲ་འཇོམས་པ་པོ། འཐབ་པ་པོ། འདོན་པ་པོ། འདྲེན་པ་པོ། འཕོ་བ་པོ། འཕྲོག་པ་པོ། འབད་པ་པོ། འཚོལ་བ་པོ། བཞིན་འཛུམ་པ་པོ། ཞེས་པ་ལྟ་བུ་དང་།
བདག་དང་འབྲེལ་བའི་བྱེད་པའི་ལས་ལ་འཇུག་པ་ནི། སྐུད་པ་འཁལ་བར་བྱེད། ཁུར་འཁུར་བར་བྱེད། འཁྱུད་པར་བྱེད། ཁྱིམ་ལ་འཁྲེན་པར་བྱེད། འདྲེན་པར་བྱེད། ཅེས་སོགས་གོང་སྨོས་དཔེར་བརྗོད་དང་སྦྱར་ཏེ་ཤེས་པར་བྱ། དུས་མ་འོངས་པ་ལ་འཇུག་པ་ནི། འཁལ་བར་འགྱུར། འགྲོ་བར་འགྱུར། འཆག་པར་འགྱུར། དེ་བཞིན་དུ། འགྱུར། འགྲུབ། འཆར། འདག འབྱུང། འཛད། ཅེས་སོགས་རྣམས་སོ། །རྩ་བར་དངོས་སུ་མ་གསུངས་ཀྱང་འས་འཕུལ་ད་ལྟ་བ་ལ་འཇུག་པ་མང་བར་བཤད་དེ། སྲང་གིས་འཇལ་བཞིན་པ། གདན་འདིང་གི་སྣང་། རྒྱན་འདོགས་གྱིན་འདུག
སེམས་འདུལ་བར་བྱེད། དེ་བཞིན་དུ། འཇིག འཇིལ། འཇོམ། འཇོག འཇུག འཛུག འཛིན་སོགས་དུས་ད་ལྟ་བ་ལ་འཇུག་པར་ཡང་ཞ་ལུ་ལོ་ཆེན་གྱིས་གསུངས་པས་ཚིག་གྲོགས་ལས་ཤེས་པར་བྱའོ། །
བཞི་པ་སྔོན་འཇུག་གི་ཤིན་ཏུ་མོ་ཡིག་མ་ནི། དགོས་པ་ཅིའི་ཕྱིར་འཇུག་པ་ནི། དངོས་པོ་བདག་དང་གཞན་གཉིས་ཀ་དང་དེ་དག་དང་འབྲེལ་བའི་བྱ་བྱེད་ཀྱི་ལས་དང་། དུས་འདས་མ་འོངས་ད་ལྟ་བ་གསུམ་སྟེ་ཐམས་ཅད་ལ་ཁྱད་མེད་དུ་མཉམ་པར་འཇུག་སྟེ། དངོས་པོ་བདག་ལ་འཇུག་པ་དཔེར་ན། མཁས་པ་པོ། མཆོད་པ་པོ། མཐོང་བ་པོ། མཚོན་པ་པོ། མཁྱེན་པ་པོ། དེ་བཞིན་དུ། མགུ། མངག མངོན། མཇལ། མཉམ། མདུད། མནོ། མཛད་སོགས་ལ་སྦྱར་ཏེ་ཤེས་པར་བྱ། བདག་དང་འབྲེལ་བའི་ལས་ལ་འཇུག་པ་ཡང་། མཁས་པར་བྱེད། མཆོད་པར་བྱེད། འཕོ་བར་བྱེད་སོགས་བྱེད་ཚིག་ཅན་རྣམས་དང་། དངོས་པོ་གཞན་ལ་འཇུག་པ་ནི། མཁས་བྱ། མཆོད་བྱ། མཚོན་བྱ། ཞེས་སོགས་དང་། གཞན་དང་འབྲེལ་བའི་ལས་ལ་འཇུག་པ། མཁས་པར་བྱ། མཆོད་པར་བྱ། མཚོན་པར་བྱ་ཞེས་སོགས་བྱ་ཚིག་སྦྱར་ཏེ་ཤེས་པར་བྱའོ། ། དུས་འདས་པ་ལ་འཇུག་པ་ནི། གོང་སྨོས་ལྟ་བུ་ལ་མཁས་ཟིན། མཆོད་པར་བྱས། མཐོང་བར་གྱུར་སོགས་སྦྱར་བ་རྣམས་དང་། མ་འོངས་པ་ལ་འཇུག་པ། མཁས་པར་འགྱུར། མཆོད་པར་འགྱུར། ཞེས་སོགས་དང་། དུས་ད་ལྟ་བ་ལ་འཇུག་པ་ནི། མཁས་བཞིན་པ། མཆོད་གྱིན་སྣང་། མཐོང་གི་འདུག ཅེས་སོགས་ཚིག་གྲོགས་ལས་གསལ་ཏེ་གོ་སླའོ། །036
འདིར་སྔོན་འཇུག་རྣམས་དུས་དང་བདག་གཞན་སོགས་ལ་འཇུག་ཚུལ་གྱི་དཔེར་བརྗོད་གལ་ཆེ་བ་འགའ་ཞིག་བཀོད་པ་ནི། རིམ་པ་བཞིན་དངོས་པོ་གཞན་དང་། བདག་གམ་བདག་དང་འབྲེལ་བའི་བྱེད་ལས་དང་། དུས་འདས་པ་ལ་འཇུག་པར་ཤེས་པར་བྱ་སྟེ། གཅད་བྱ་གཅོད་བྱེད་བཅད་པ་དང་། །གཏང་བྱ་གཏོང་བྱེད་བཏང་བ་དང་། །གདིང་བྱ་འདིང་བྱེད་བཏིང་བ་དང་། །གདགས་བྱ་འདོགས་བྱེད་བཏགས་པ་དང་། །གདབ་བྱ་འདེབས་བྱེད་བཏབ་པ་དང་། གདུལ་བྱ་འདུལ་བྱེད་བཏུལ་བ་དང་། གདེག་བྱ་འདེགས་བྱེད་བཏེག་པ་དང་། །གདོན་བྱ་འདོན་བྱེད་བཏོན་པ་དང་། །གནན་བྱ་གནོན་བྱེད་མནན་པ་དང་། །གཞལ་བྱ་འཇལ་བྱེད་བཅལ་བ་དང་། །གཞོམ་བྱ་འཇོམས་བྱེད་བཅོམ་པ་དང་། གཞག་བྱ་འཇོག་བྱེད་བཞག་པ་དང་། །གཞིག་བྱ་འཇིག་བྱེད་བཤིག་པ་དང་། གཞིལ་བྱ་འཇིལ་བྱེད་བཅིལ་བ་དང་། །གཞུག་བྱ་འཇུག་བྱེད་བཅུག་པ་དང་། །གཟུག་བྱ་འཛུག་བྱེད་བཙུག་པ་དང་། །གཟུང་བྱ་འཛིན་བྱེད་བཟུང་བ་དང་། །གསད་བྱ་གསོད་བྱེད་བསད་པ་དང་། །ཞེས་སོགས་ཀྱི་གཅད་བྱ། གཏང་བྱ། གདིང་བྱ་ཞེས་བྱ་ཚིག་སྦྱར་བ་དངོས་པོ་གཞན་དང་། གཅོད་པ་པོ། གཅོད་བྱེད། གཏོང་བ་པོ། འདིང་བ་པོ། འདིང་བྱེད་ཅེས་སོགས་བྱེད་ཚིག་སྦྱར་བ་དངོས་པོ་བདག་དང་བདག་དང་འབྲེལ་བའི་བྱེད་ལས་ལའང་འཇུག འདིའི་བས་འཕུལ་འདས་ཚིག་གོ།
དེ་བཞིན་དུ་དས་འཕུལ་དངོས་པོ་གཞན་ལ་འཇུག་པ་སོགས་ནི། དགང་བྱ་འགེང་བྱེད་བཀང་བ་དང་། །དགག་བྱ་འགོག་བྱེད་བཀག་པ་དང། ། ཟོང་དགྲམ་འགྲེམ་བྱེད་བཀྲམ་པ་དང་། །འགྲོལ་བྱ་འགྲོལ་བྱེད་བཀྲོལ་བ་དང་། །དགུག་བྱ་འགུག་བྱེད་བཀུག་པ་དང་། །དགོད་བྱ་འགོད་བྱེད་བཀོད་པ་དང་། །དབུལ་བྱ་འབུལ་བྱེད་ཕུལ་བ་དང་། །དབབ་བྱ་འབེབ་བྱེད་ཕབ་པ་དང་། །དབུག་བྱ་འབིག་བྱེད་ཕུག་པ་དང་། །དབྲོག་བྱ་འཕྲེག་བྱེད་ཕྲོགས་པ་དང་། །དབྱེ་བྱ་འབྱེད་བྱེད་ཕྱེ་བ་དང་། སུན་དབྱུང་སུན་འབྱིན་སུན་ཕྱུངས་སོགས། །ཞེས་པ་ལྟ་བུ་འདི་དག་གིས་མཚོན་ནས་རྒྱ་ཆེར་རྟོགས་པར་བྱའོ། །
གསུམ་པ་རྗེས་འཇུག་གི་རྟགས་ཀྱི་འཇུག་པ་བཤད་པ་ནི། རྗེས་འཇུག་ཡི་གེ་བཅུ་པོ་ལ། །ཞེས་པ་ནས། མཇུག་གི་སྨོན་ཚིག་ཚིགས་རྐང་གཉིས་བཅས་ཤོ་ལོ་ཀ་ཕྱེད་དང་ཉི་ཤུ་རྩ་གསུམ་གསུངས། དེ་ལ་རྗེས་འཇུག་གི་རྟགས་ཀྱི་དབྱེ་བ་བཤད་པ་དང་། དེའི་འཇུག་པ་རྒྱས་པར་བཤད་པ་གཉིས། དང་པོ་༼རྗེས་འཇུག་གི་རྟགས་ཀྱི་དབྱེ་བ་བཤད་པ་༽ནི། མཁན་པོ་ཐོན་མི་སམྦྷོ་ཊས་ཡི་གེའི་བསྟན་བཅོས་བརྒྱད་བརྩམས་པར་གྲགས་ནའང་ཕལ་ཆེར་ནུབ་པའི་དབང་གིས་རྗེས་འཇུག་གི་རྟགས་ཀྱི་དབྱེ་ཚུལ་མི་གསལ་བར་བརྟེན། མཁས་པ་སོ་སོའ་ིབཞེད་པ་མི་མཐུན་པ་མང་ཙམ་སྣང་ཡང་། རེ་ཞིག་བཤད་སྦྱར་ཚིགས་བཅད་མ་ལྟར་ན། ད་བ་ས་གསུམ་རྗེས་འཇུག་གི་ཕོ་དང་། ག་ད་ན་མ་ར་ལ་དྲུག་མོ། འ་རྗེས་འཇུག་གི་མ་ནིང་དུ་བྱས་ནས། སླར་ཡང་ནང་གསེས་ཀྱི་དབྱེ་བ་ནི། ཕོ་ལ་གསུམ་སྟེ། ས་སྐྱེས་བུ་རབ། ད་འབྲིང་། བ་སྐྱེས་བུ་ཐ་མ་དང་། མོ་ལ་ག་ར་ལ་གསུམ་མོ་ཙམ་དང་། ང་ན་མ་གསུམ་ཤིན་ཏུ་མོ་སྟེ་གཉིས། འ་ཡིག་གྲོགས་ཀྱི་དབང་གིས་མ་ནིང་གསུམ་དུ་འགྱུར་རོ། །རྗེས་འཇུག་རྟགས་ཀྱི་དབྱེ་བ་ནི། །ད་བ་ས་གསུམ་ཕོ་ཡིན་ཏེ། །ག་ང་ན་མ་ར་ལ་དྲུག། མོ་ཡིན་འ་ནི་མ་ནིང་ངོ་། །ས་རབ་ད་འབྲིང་བ་ཐ་མ། །ག་ར་ལ་གསུམ་མོ་ཙམ་སྟེ། །ང་ན་མ་གསུམ་ཤིན་ཏུ་མོ། །འ་ཡིག་མ་ནིང་གསུམ་གར་འགྱུར། །
གཉིས་པ་དེའི་འཇུག་པ་རྒྱས་པར་བཤད་པ་ལ་བཞི། གང་ལ་འཇུག་པ། གང་གིས་འཇུག་པ། ཇི་ལྟར་འཇུག་པ། ཅིའི་ཕྱིར་འཇུག་པ་བཤད་པའོ། །དང་པོ་གང་ལ་གང་གིས་འཇུག་པ་གཉིས་ནི། རྗེས་འཇུག་བཅུ་པོ་དེ་སྔོན་འཇུག་དང་མི་འདྲ་བར་མིང་གཞིའི་ཡི་གེ་ཐམས་ཅད་ལ་འཇུག་སྟེ། དཔེར་ན། ཀག ཀང་། ཀད། ཀན། ཀབ། ཀམ། ཀའ། ཀར། ཀལ། ཀས་ཞེས་པ་སོགས་ཐམས་ཅད་ལ་ཁྱད་པར་མེད་པར་འཇུག་གོ། གསུམ་པ་ཇི་ལྟར་འཇུག་པ་ལ་གཉིས། སྒྲ་ཡི་འཇུག་ཚུལ་དང་། དོན་གྱི་འཇུག་ཚུལ་ལོ། །དང་པོ་ལ་དྲག་ཞན་སྤྱིའི་འཇུག་ཚུལ་ནི། ཕོ་ཡིག་ད་བ་ས་གསུམ་སྐད་གདངས་དྲག་པའི་ཚུལ་དང་། མོ་ཙམ་དང་། ཤིན་ཏུ་མོ་སྐད་གདངས་ཞན་པའི་ཚུལ་དང་། མ་ནིང་སྐད་གདངས་བར་མའི་ཚུལ་གྱིས་འཇུག་གོ། ནང་གསེས་ཀྱི་འཇུག་ཚུལ་ནི། སྔོན་འཇུག་མིང་གཞི་རྗེས་འཇུག་གསུམ་རང་རང་གི་སྡེ་བའི་ཕོ་ཡིག་ཚེག་བར་གཅིག་ཏུ་ཚོགས་པ་ནི། དྲག་པ་གསུམ་ཁ་ན་ཕྲད་པས་སྒྲ་དྲག་པ་སྟེ། དེ་ལའང་བཀས། བཅས། བཏུས། བཙས་ལྟ་བུ་དྲག་པའི་དྲག་པ་དང་། བཀད། བཅད། བཏད། བཙད་ལྟ་བུ་དྲག་པའི་འབྲིང་དང་། བཀབ། བཅབ། བཙབ་ལྟ་བུ་དྲག་པའི་ཞན་པ་སྟེ། རིམ་པ་བཞིན་སྐྱེས་བུ་རབ་འབྲིང་ཐ་མ་སུ་རྗེས་སུ་འཇུག་པས་སོ། །སྔོན་རྗེས་མིང་གསུམ་མོ་ཡིག་ཁོ་ན་ཚོགས་པ་ཞན་པ་སྟེ། དེ་ཡང་འགག འགར། འགལ། འདག འདར། འཇལ་ལྟ་བུ་མོ་ཙམ་དང་ཕྲད་པ་ཞན་པའི་དྲག་པ་དང་། འགང་། འདོན། འཇམ། འབང་། འཛམ་ལྟ་བུ་ཤིན་ཏུ་མོ་དང་ཕྲད་པ་ཞན་པའི་ཞན་པར་འཇོག་པའོ། །མ་ནིང་འ་ཡིག་གི་འཇུག་ཚུལ་ནི། རྒྱལ་བའི་བཀའ། བཅའ་བ། གཏའ་མ། མེ་བཙའ་ལྟ་བུ་ཕོ་ཡིག་དང་ཕྲད་ན་སྒྲ་དྲག་པ་དང་། འགའ། འཇའ། འདའ། འབའ། ལྟ་བུ་མོ་ཡིག་དང་ཕྲད་ན་ཞན་པར་འགྱུར་བས་ན་འགྱུར་བ་མ་ནིང་དང་། བགའ། བདའ། བཟའ་བ། བཤའ་མ་ལྟ་བུ་སྔོན་འཇུག་ཕོ་དང་མིང་གཞི་མོ་ཡིག་སྟེ། ཕོ་མོ་གཉིས་ཀ་དང་ཕྲད་ན་དྲག་ཞན་གཉིས་ཀའི་ཆ་དང་ལྡན་ཕྱིར་མཚན་གཉིས་མ་ནིང་དང་། ཁའོ། །ཆའ། ཐའ། ཕའ། ཚྭའོ་ལྟ་བུ་མིང་གཞི་མ་ནིང་ཙམ་དང་ཕྲད་ན་དྲག་ཞན་གང་དུ་ཡང་མི་འགྱུར་བས་ན་མཚན་མེད་མ་ནིང་ཞེས་བྱ་སྟེ། འ་ཡིག་གཅིག་པུ་གྲོགས་ཀྱི་དབང་གིས་གསུམ་གར་འགྱུར་བ་ཡིན་གྱི་ངོ་བོའ་ིསྒོ་ནས་མིན་ནོ། །མིང་རྗེས་འཇུག་མེད་པའི་མཐར་འ་ཡིག་འཐོབ་ཀྱང་སྐད་གསར་བཅད་ལ་ཡིག་ཚོགས་སྐྱུང་བའི་ཆེད་མ་བཞག་པའོ། །དེ་ལ་བཤད་ཚུལ་མང་ཡང་རེ་ཞིག་དེ་ཙམ་མོ། །
གཉིས་པ་དོན་གྱི་འཇུག་ཚུལ་ལ་གཉིས་ལས། སྔ་མ་གང་ལྟར་གྱུར་པ་ནི། རྗེས་འཇུག་རྣམས་རང་ཉིད་འཇུག་པའི་མིང་དེ་ཉིད་ཀྱི་སྔོན་རྗེས་གཉིས་གས་ཐུན་མོང་དུ་དོན་སྟོན་ཚུལ་ལ། སྔ་མ་སྔོན་འཇུག་གི་ནུས་པ་ནི། ཕོ་ནི་འདས་དང་གཞན་བསྒྲུབ་ཕྱིར། ཞེས་སོགས་ལྟར་ཏེ། ལྷ་བསྒོམས། ཆོས་བསྒྲུབས་སོགས་འདས་པ་དང་། བསྒོམ་བྱ། བསྒྲུབ་བྱ་སོགས་དངོས་པོ་གཞན་དང་། བསྒོམ་པར་བྱ། བསྒྲུབ་པར་བྱ་སོགས་བྱ་བའི་ལས་བསྒྲུབ་པ་སོགས་སྔོན་འཇུག་ཏུ་མ་ཟད། རྗེས་འཇུག་གིའང་ནུས་པ་ཡིན་པ་དང་། དེ་བཞིན་དུ་མ་ནིང་ག་ད་གཉིས་དང་། མོ་ཙམ་དང་། ཤིན་ཏུ་མོ་རྣམས་ཀྱི་དཔེར་བརྗོད་གོང་དུ་བཀོད་པ་ཐམས་ཅད་ཀྱང་དོན་སྟོན་པ་སྔོན་རྗེས་གཉིས་ཀའི་ནུས་པར་ཤེས་པར་བྱའོ། །གཉིས་པ་ཕྱི་མ་གང་ལྟར་འགྱུར་བ་ལ་གསུམ་ལས། དང་པོ་མིང་མཐའ་དྲག་ཞན་འདྲེན་ཚུལ་ནི། རྗེས་འཇུག་གི་ནུས་པས་ཕྱི་མ་ཚིག་ཕྲད་རྟགས་མཚུངས་སོགས་ཇི་ལྟར་འདྲེན་པ་ནི། མིང་མཐའི་རྗེས་འཇུག་ཕོ་ཡིག་གིས་མིང་གཞིའི་ཕོ་ཡིག་དྲངས་ཏེ། དཔེར་ན། ཐུགས་ཀ ཐད་ཀ ཐབ་ཀ ཐབས་ཅིག སྐད་ཅིག ཆོས་པ། ཁྱབ་སྟེ། འཆོས་ཏེ། ལྟ་བུའོ། །དེ་བཞིན་དུ་མོ་ཡིག་གིས་མོ་དྲངས་ཏེ། ལྟག་ག མཐིང་ག གསུམ་ག ཉན་ག འཆར་ག རལ་ག དགར་བ། རལ་བ། འབྱུང་བ། ཉུང་མ། ཟར་མ་ཞེས་སོགས་དང་། མ་ནིང་གིས་མ་ནིང་དྲངས་པ་ནི། འདའ་ཁ། སྐྱེ་ཁ་མ། དགའ་ཁ། བུ་བཙའ་ཁ། ཟས་འཇུ་ཁ་སོགས་ལྟ་བུ་རྟགས་མཚུངས་དྲངས་པ་དང་། ཕྱིན་ཏོ། །གྱུར་ཏོ། །བསལ་ཏོ་ལྟ་བུ་ད་དྲག་ཐོབ་པ་དང་། དགོན་པ། འཇམ་པ། དམ་པ། འདོན་པ། རྟག་སྟེ། འབྱུང་སྟེ། འདོན་ཏེ། ཤར་ཏེ། གལ་ཏེ་སོགས་རྟགས་མཚུངས་མིན་ཡང་བརྗོད་བདེ་བའི་དབང་དུ་བྱས་པའོ། །
གཉིས་པ་རྣམ་དབྱེ་སྔ་ཤུགས་འདྲེན་པའི་ཚུལ་ནི། བཤད་མ་ཐག་པའི་མིང་མཐའ་དེ་ཉིད་ཀྱིས་རང་གི་སྒྲ་མཐུན་པའི་རྣམ་དབྱེ་དང་ཚིག་ཕྲད་འདྲེན་ཏེ། སྔར་སུམ་ཅུ་པར་བཤད་པ་ལྟར་རྗེས་འཇུག་ས་ཡིག་གི་མཐར་སུ་དང། ག་བ་ད་དྲག་གི་མཐར་ཏུ་དང་། ང་ད་ན་མ་ར་ལའི་མཐར་དུ་དང་། འ་དང་མཐའ་རྟེན་མེད་པའི་མཐར་རུ་དང་། ད་བ་སའི་མཐར་ཀྱི་དང་། ག་ངའི་མཐར་གི་དང་། ན་མ་ར་ལའི་མཐར་གྱི་དང་། འ་དང་མཐའ་རྟེན་མེད་པའི་མཐར་འི་དང་ཡི་གང་རུང་དང་། རྣམ་དབྱེ་ལྔ་པའི་ནས་ལས་དང་། རྣམ་དབྱེ་བརྒྱད་པའི་བོད་པའི་སྒྲ་ཀྱེ་དང་ཀ་ཡེ་སོགས་འདྲེན་ནོ། །གཞན་ཡང་ཚིག་ཕྲད་འདྲེན་པ་ནི། སླར་བསྡུའི་སྒྲ་གོ་ངོ་དོ་ནོ་སོགས་དང་། ལྷག་བཅས་ཀྱི་སྒྲ་སྟེ་ཏེ་དེ་དང་། འབྱེད་པ་དང་སྡུད་པ་གམ་ངམ་དམ་སོགས་དང་། ངེས་གཟུང་ངམ་བརྣན་པ་ནིའི་སྒྲ་དང་། ནས་དང་ནིའི་སྒྲ་དགར་བ་ལའང་འཇུག་པ་དང་། བདག་པོའ་ིསྒྲ་པ་བ་པོ་ཅན་སོགས་དང་། དགག་སྒྲ་མ་མེད་མིན་དང་། བདག་པོའམ་དགག་སྒྲ་གསར་དུ་སྦྱར་བ་མ་ཡིན་པ་བུམ་པ། ཀ་བ། གོང་མ། འོག་མ་ཞེས་པ་ལྟ་བུའི་པ་བ་མ་རྣམས་མིང་གི་ཆ་ཤས་སྒྲུབ་བྱེད་དུ་གནས་པའི་སྒྲུབ་པ་དང་། ཀྱང་ཡང་འང་ཚིག་རྒྱན་དང་སྡུད་པ་ལའང་འཇུག་པ་དང་། དེ་ཞེས་པའི་སྒྲ་དུས་འདས་པ་དང་མ་འོངས་པ་ལའང་འཇུག་པ་སོགས་དོན་འདྲ་ནའང་ཡིག་གཟུགས་མི་འདྲ་བར་འབྱུང་བ་དེ་དག་ཐམས་ཅད་མིང་མཐའ་སྔ་མའི་ཤུགས་ཀྱིས་རང་རང་གི་སྒྲ་མཐུན་དང་རྟགས་མཚུངས་ཅི་རིགས་འདྲེན་པའི་ཆེད་འབྱུང་བ་ཡིན་ཏེ། དཔེར་བརྗོད་སུམ་ཅུ་པའི་སྐབས་འབྱུང་བ་རྣམས་ཡིན་ནོ། །དོན་བསྡུ་ན། མིང་མཐའ་དེ་དག་ཉིད་ཀྱིས་ནི། །ནས། དེ་དག་སྔ་ཤུགས་འདྲེན་པས་འབྱུང་། །ཞེས་པའི་བར་གྱི་ཚིགས་རྐང་དགུ་ནི། མིང་སྔ་མའི་མཐའ་རྟེན་སོ་སོའ་ི དབང་གིས་རང་རང་གི་རྟགས་མཚུངས་སམ་སྒྲ་མཐུན་བརྗོད་བདེ་འདྲེན་པའི་ཕྱིར་རྣམ་དབྱེ་དང་ཚིག་ཕྲད་གཟུགས་མི་འདྲ་བ་འབྱུང་ངོ་། །ཞེས་པའི་དོན་ཏེ། ཆོས་དངོས་ནི་རྣམ་དབྱེ་དང་པོ་དང་། སྦྱིན་པ་རྣམ་དབྱེ་བཞི་པའི་མིང་ངོ་། །
གསུམ་པ་དེའི་ནང་གསེས་འཇུག་ཚུལ་ནི། དེ་དག་ནང་གསེས་གང་འཇུག་པ། །ནས། དེ་དག་ནང་གསེས་རྣམ་པར་དབྱེ། །ཞེས་པའི་བར་ཤོ་ལོ་ཀ་ཕྱེད་དང་ལྔ་གསུངས། དེ་ཡང་རྣམ་དབྱེ་དང་ཚིག་ཕྲད་དེ་དག་གང་དང་གང་འཇུག་ཚུལ་ནི། མིང་ཚིག་སྔོན་མ་སོ་སོའ་ིའཕྲོ་ལ་དེ་མ་ཐག་སྦྱར་རྒྱུའི་ཚིག་དོན་འོག་མ་གང་ཡིན་དེའི་ནུས་པས་ཤེས་དགོས་ཏེ། དཔེར་ན། ངོ་བོ་ཙམ་བརྗོད་པའི་མིང་ལྷ་ཞེས་པའི་འཕྲོ་ལ་ལེགས་སྦྱར་ལ་རྣམ་དབྱེ་དང་པོ་སྦྱར་ཡོད་ན་མིང་ཙམ་དུ་མ་བསྡད་པར་ཚིག་ཏུ་གྱུར་པ་ཡིན་ཀྱང་། བོད་ལ་མིང་དེ་ཀ་རང་ལ་རྣམ་དབྱེ་དང་པོ་ཞེས་པ་མ་གཏོགས་རྣམ་དབྱེ་ལོགས་སུ་སྟེར་རྒྱུ་མེད་དོ། །རྣམ་དབྱེ་སྦྱར་བའི་མིང་ཙམ་ལ་སྤྱིར་འཇུག་ཅེས་བྱ་སྟེ། །མིང་དེ་རྣམ་དབྱེ་དང་ཚིག་ཕྲད་རྣམས་སྦྱར་རྒྱུའི་སྤྱི་ལ་འཇུག་པས་ན་སྤྱིར་འཇུག་ཅེས་བཏགས་པར་མངོན་ནོ། །མིང་དེའི་མཐར་དེ་མ་ཐག་སྦྱར་བའི་དོན་གསལ་བྱེད་ཆར་འབེབས་པར་བྱེད་ཅེས་པ་ལྟ་བུ་བྱེད་པའི་སྒྲ་ཡོད་ན་མིང་སྔོན་མའི་མཐར་རྣམ་དབྱེ་གསུམ་པ་འཇུག་སྟེ། ལྷས་ཆར་འབེབས་པར་བྱེད། ཅེས་པ་ལྟ་བུའོ། །དེ་བཞིན་དུ་ཚིག་དོན་འོག་མར་ཆེད་དུ་བྱེད་པའི་སྒྲ་མཆོད་པ་འབུལ་ལྟ་བུ་ཡོད་ན་རྣམ་དབྱེ་བཞི་པ་འཇུག་སྟེ། ལྷ་ལ་མཆོད་པ་འབུལ་ལྟ་བུ་དང་། བདུད་རྩི་ཡོད་ལྟ་བུ་རྟེན་བྱེད་ཀྱི་སྒྲ་ཡོད་ན་རྣམ་དབྱེ་བདུན་པ་འཇུག་སྟེ། ལྷ་ལ་བདུད་རྩི་ཡོད། ལྟ་བུ་དང་། བལྟ་བར་བྱ་ལྟ་བུ་ལས་སུ་བྱ་བའི་སྒྲ་ཡོད་ན་རྣམ་དབྱེ་གཉིས་པ་འཇུག་སྟེ། ལྷ་རུ་བལྟ་བར་བྱ། ལྟ་བུ་དང་། དངོས་གྲུབ་བླང་ལྟ་བུ་འབྱུང་ཁུངས་ཀྱི་སྒྲ་ཡོད་ན་རྣམ་དབྱེ་ལྔ་པ་འཇུག་པ་སྟེ། ལྷ་ལས་དངོས་གྲུབ་བླང་། ལྟ་བུ་དང་། ཚིག་དོན་འོག་མར་བསྒྲུབ་པར་བྱ་བ་དར་གོས་ལྟ་བུ་འབྲེལ་བའི་སྒྲ་ཡོད་ན་མིང་སྔ་མའི་མཐར་རྣམ་དབྱེ་དྲུག་པ་འཇུག་སྟེ། ལྷ་ཡི་དར་གོས། ལྟ་བུ་དང་། མིང་དེའི་སྔོན་དུ་བོད་པའི་སྒྲ་ཀྱེ་ལྟ་བུ་ཡོད་ན་རྣམ་དབྱེ་བརྒྱད་པ་འདྲེན་པ་ཡིན་ཏེ། ཀྱེ་ལྷ། ཞེས་པ་ལྟ་བུའོ། །གཞན་ཡང་ཚིག་ཕྲད་འདྲེན་པ་ནི། ཚིག་དོན་འོག་མ་ལས་གོང་མའི་དོན་ལྷག་མ་འདྲེན་རྒྱུ་ཡོད་པ་རྣམ་མཁྱེན་གྱི་བར་ཞེས་པ་ལྟ་བུ་ཡོད་ན། མིང་སྔ་མའི་མཐར་ནས་ལྟ་བུ་སྡུད་པའི་སྒྲ་འདྲེན་ཏེ། གཟུགས་ནས་རྣམ་མཁྱེན་གྱི་བར། ཞེས་པ་ལྟ་བུ། དོན་ལྷག་མ་བསྡུ་རྒྱུ་མེད་ན་གཟུགས་སོ། །ཚོར་བའོ་ལྟ་བུ་སླར་བསྡུའི་སྒྲ་འདྲེན་ནོ། །ཚིག་དོན་གོང་མ་ལས་ཀྱང་དེ་བཞིན་དུ་དོན་ཕྱི་མ་འདྲེན་ཏེ། ཇི་སྙེད་ཅེས་པས་དེ་སྙེད་ཅེས་པ་འདྲེན་པ་དང་། ཇི་སྐད་ཀྱིས་དེ་སྐད་དང་། ཇི་ལྟར་གྱིས་དེ་ལྟར་དང་། གང་ཡིན་གྱིས་དེ་ཡིན་ཞེས་པ་འདྲེན་པ་ལ་སོགས་པའོ། །
མིང་ཚིག་གི་རྣམ་གྲངས་དག་བཀོད་པ་ནི། དཔེར་ན། འདམ་སྐྱེས་རྣམས་ནི་རབ་ཏུ་བྱེ། །འདབ་རྒྱས་ཀེ་སར་སོ་ཕྲེང་རྒོད། །དྲི་བསུང་འཐུལ་བས་ཕྱོགས་ཀུན་ཁྱབ། །བུང་བའི་དགའ་སྟོན་རྣམ་པར་འཕེལ། །ཞེས་པ་ལྟ་བུ་སྟེ། རབ་ཏུ་བྱེ། རྒྱས། རྒོད། འཐུལ། ཁྱབ། འཕེལ་རྣམས་དོན་པདྨ་ཁ་བྱེ་ནས་རྒྱས་པ་ལ་འཇུག་པས་དོན་བསྐྱར་ཡང་ཚིག་མི་འདྲ་བས་བསྐྱར་བལྡབ་ཀྱི་སྐྱོན་མེད་ཅིང་། ལེགས་སོ་ལེགས་སོ་ལེགས་པར་གསུངས། །ཞེས་དང་། མེ་ཏོག་གཏོར། མངོན་པར་གཏོར། མངོན་པར་རབ་ཏུ་གཏོར། ཞེས་པ་ལྟ་བུ་ཚིག་བསྐྱར་ཡང་དོན་ལེགས་སོ་འབུལ་བ་ཆུང་འབྲིང་ཆེ་གསུམ་དང་། གཏོར་བ་ཆུང་འབྲིང་ཆེ་གསུམ་ལ་བྱེད་པས་དོན་བསྐྱར་བའི་སྐྱོན་མི་འབྱུང་ངོ་། ཕྱི་མར་མིང་ཚིག་གི་རྣམ་གྲངས་གཉིས་གསུམ་སོགས་བཀོད་ཡོད་ན་དོན་སྔ་མ་བསྐྱར་བ་ལ་འཇུག་པ་དང་། ཕྱི་མར་ཕོ་སྒྲ་སྟེ་བདག་པོའ་ིསྒྲ་མེད་པ་ལ་གསར་དུ་སྦྱར་ཡོད་ན་མིང་སྔ་མ་བདག་པོའ་ིསྒྲར་འགྱུར་ཞིང་། མོ་སྒྲ་དགག་ཚིག་མེད་པ་ལ་གསར་དུ་སྦྱར་བ་ཡིན་ན་མིང་སྔ་མ་དེ་ཉིད་དགག་སྒྲ་ཅན་དུ་འགྱུར་རོ། །རྒྱན་དུ་གྱུར་པ་ཀྱང་ཡང་འང་རྣམས། དོན་མཐུན་པ་ཡིན་ན་མིང་སྔ་མ་ལ་མཐུན་པའི་ཚིག་ཕྲད་སྦྱར་ཞིང་། ཚིག་སྔ་ཕྱི་མི་མཐུན་ན་མི་མཐུན་པའི་ཚིག་ཕྲད་སྦྱར་རོ། །ཚིག་གི་རྒྱན་ལའང་དོན་ལ་སྙེག་པ་སྟེ་དོན་ལོགས་སུ་སྟོན་རྒྱུ་ཡོད་ན་ངེས་པར་སྦྱར་དགོས་ལ། དོན་ལྷག་པ་སྙེག་རྒྱུ་མེད་པ་ཚིག་གི་ཁ་སྐོང་ངམ་མཛེས་བྱེད་ཙམ་དུ་སྦྱར་བ་རྣམ་པར། ངེས་པར། རབ་ཏུ་ཞེས་པ་ལྟ་བུ་ཡིན་ཚེ་དོན་ལ་སྦྱོར་མི་སྦྱོར་གང་བྱས་ཀྱང་རུང་ངོ་། །དོན་སྔ་མའི་འཕྲོ་དེ་མ་ཐག་བསྟན་བྱ་ལྷག་མ་ཡོད་ན་སྔ་མར་ལྷག་བཅས་ཀྱི་སྒྲ་སྦྱར་ཞིང་། བསྟན་བྱ་ལྷག་མ་མེད་ན་སླར་བསྡུའི་སྒྲ་རྫོགས་ཚིག་སྦྱར་རོ། །དེ་ལྟར་བརྗོད་བྱའི་དོན་རྫོགས་པ་དང་མ་རྫོགས་ཀྱིས་རྣམ་དབྱེ་དང་ཚིག་ཕྲད་དེ་དག་གི་ནང་གསེས་གང་དང་གང་འཇུག་ཅིང་དོན་ཇི་ལྟར་སྟོན་ཚུལ་རྣམ་པར་དབྱེ་བར་བྱའོ། །གོང་གི་མིང་མཐའ་དེ་དག་ཉིད་ཀྱིས་ནི། ཞེས་སོགས་ཀྱིས་མིང་སྔ་མའི་མཐའི་རྗེས་འཇུག་གི་ནུས་པས་རྣམ་དབྱེ་སོགས་འདྲེན་ཚུལ་ཡིན་ལ། འདིར་ནི་ཚིག་དོན་འོག་མའི་ནུས་པས་མིང་སྔ་མ་ལ་རྣམ་དབྱེ་དང་ཚིག་ཕྲད་འཐོབ་ཚུལ་འཆད་བྱེད་ཡིན་པས་ཁྱད་པར་ཡོད་དོ། །
མིང་མཐའི་རྗེས་འཇུག་གི་ཤུགས་ཀྱིས་རྣམ་དབྱེ་དང་ཚིག་ཕྲད་འཐོབ་ཚུལ་ནི། སླར་བསྡུའི་སྐབས་སུ་རྗེས་འཇུག་བཅུ། །རང་འདྲར་རྣ་རུ་སྦྱར་བ་དང་། །ན་ར་ལ་གསུམ་རྗེས་སུ་ནི། །ད་དྲག་ཐོབ་ཚེ་ཏ་ལ་སྦྱར། །ས་སུ་ག་བ་ད་དྲག་ཏུ། །ང་ད་ན་མ་ར་ལ་དུ། །འ་དང་མཐའ་རྟེན་མེད་པའི་མཐར། །ར་དང་རུ་ནི་གང་རིགས་སྦྱར། །ད་བ་ས་ཀྱི་ག་ང་གི། ན་མ་ར་ལའི་རྗེས་སུ་གྱི། །འ་དང་མཐའ་རྟེན་མེད་མཐར་འི། །རྐང་པ་སྐོང་ཚེ་ཡི་ཐོབ་བོ། །ག་ད་བ་ས་ད་དྲག་མཐར། །ཀྱང་དང་རྗེས་འཇུག་གཞན་གྱི་མཐར། །འང་ཐོབ་རྐང་པ་སྐོང་ཚེ་ཡང་། །ད་དེ་ན་ར་ལ་ས་ཏེ། །ག་ང་བ་མ་འ་རྣམས་དང་། །མཐའ་རྟེན་མེད་མཐར་ས་སྟེ་ཐོབ། །འབྱེད་སྡུད་སྐབས་སུ་རྗེས་འཇུག་བཅུ། །རང་འདྲར་མ་ཡིག་སྦྱར་བ་དང་། །ད་དྲག་ཐོབ་ཚེ་ཏ་དང་སྦྱར། །ག་ད་བ་ས་ན་མའི་མཐར། །པ་བྱེད་ང་འ་ར་ལ་བ། །ག་ད་བ་དང་ད་དྲག་མཐར། །ཅིང་ཅེས་ཅེའོ་ཅེ་ན་ཅིག། ང་ན་མ་འ་ར་ལ་དང་། །རྗེས་འཇུག་མེད་པའི་མིང་གི་མཐར། །ཞིང་ཞེས་ཞེའོ་ཞེ་ན་ཞིག། ས་མཐར་དམིགས་བསལ་ཞེས་མ་གཏོགས། །ཤིང་ཤིག་ཤེའོ་ཤེ་ན་འཐོབ། །ཁ་ཅིག་ལྷན་ཅིག་ཅིག་ཅར་སོགས། །ཅིག་ནི་མིང་གི་ཆ་ཤས་ཡིན། །ཞེས་པ་སྟེ། དཔེར་བརྗོད་རྣམས་དག་ཡིག་ཟ་མ་ཏོག་དང་། ངག་སྒྲོན་སོགས་ལས་ཤེས་པར་བྱའོ། །
རྣམ་དབྱེ་ཞེས་པ་ནི། ཆོས་གཉིས་མ་འདྲེས་པར་སོ་སོར་འབྱེད་པར་བྱེད་པའི་སྒྲའི་ཆ་ཤས་སམ་ཚིག་ཕྲད་ཅིག་ལ་རྣམ་དབྱེ་ཞེས་པ་ཡིན་ཏེ། རྣམ་དབྱེ་དང་པོ་དོན་གྱི་ངོ་བོ་ཙམ་རྗོད་པ་བུམ་པ་ཞེས་པ་ལའང་བུམ་པའི་ངོ་བོ་ཆོས་གཞན་དང་མ་འདྲེས་པར་འབྱེད་པའི་སྒྲའི་ཆ་ཤས་ཤིག་ཡོད་པར་ཁས་ལེན་དགོས་སོ། །རྣམ་དབྱེ་གཉིས་པ་ལས་སུ་བྱ་བ་ནི། ལས་དང་བྱ་བ་གཉིས་སོ་སོར་འབྱེད་ཅིང་གཙོ་བོར་ལས་ལ་ཉེ་བའི་རྣམ་དབྱེ་ཡིན། རྣམ་དབྱེ་གསུམ་པ་བྱེད་པ་ནི། བྱེད་པ་པོ་དང་བྱ་བ་གཉིས་སོ་སོར་འབྱེད་ཅིང་གཙོ་བོར་བྱེད་པ་པོ་ལ་ཉེ་བ་དང་། རྣམ་དབྱེ་བཞི་པ་དགོས་ཆེད་ནི། དགོས་པ་དང་བྱ་བ་གཉིས་སོ་སོར་འབྱེད་ཅིང་གཙོ་བོར་དགོས་པ་ལ་ཉེ་བ་དང་། ལྔ་པ་འབྱུང་ཁུངས་ནི། འབྱུང་ཁུངས་དང་བྱུང་བ་གཉིས་སོ་སོར་འབྱེད་ཅིང་གཙོ་བོར་འབྱུང་ཁུངས་ལ་ཉེ་བ་དང་། དྲུག་པ་འབྲེལ་བ་ནི། འབྲེལ་ཡུལ་དང་འབྲེལ་ཆོས་གཉིས་སོ་སོར་འབྱེད་ཅིང་གཙོ་བོར་འབྲེལ་ཡུལ་ལ་ཉེ་བ་དང་། རྣམ་དབྱེ་བདུན་པ་རྟེན་གནས་ནི། གནས་དང་གནས་པ་པོ་གཉིས་སོ་སོར་འབྱེད་ཅིང་གཙོ་བོར་གནས་ལ་ཉེ་བའི་རྣམ་དབྱེ་ཡིན་ཞིང་། རྣམ་དབྱེ་བརྒྱད་པ་བོད་པ་ནི། འབོད་པའི་བརྡ་སྦྱར་བ་ཙམ་མ་གཏོགས་དོན་རྣམ་དབྱེ་དང་པོ་ལས་ལོགས་སུ་མེད་ལ། རྣམ་དབྱེ་རྣམས་ཚིག་ཕྲད་ཡིན་ཡང་ཚིག་ཕྲད་རྐྱང་པ་མིན་ནོ། །ཚིག་ཕྲད་ནི། ཚིག་སྔ་ཕྱིའི་བར་དུ་མཚམས་སྦྱོར་བྱེད་དུ་འབྱུང་བ་ཤས་ཆེ་བ་ཞིག་ལ་བྱེད་པ་ཡིན་ཞིང་། ལེགས་སྦྱར་གྱི་ཚིག་ཕྲད་ནི་པཱ་ད་དང་དོན་མི་འདྲའོ། །
བཞི་པ་ཅིའི་ཕྱིར་འཇུག་པ་བཤད་པ་ལ། ཅིའི་ཕྱིར་འཇུག་པར་བྱེད་ཅེ་ན། ཞེས་པ་མན་ཆད་དེ། རྗེས་འཇུག་རྣམས་དགོས་པ་ཅིའི་ཕྱིར་འཇུག་པ་ནི། དོན་བསྡུ་ན། སྤྱིར་ཡི་གེ་ནི་མིང་ཚིག་རྗོད་པ་ཐམས་ཅད་འབྱུང་བའི་རྩ་བའི་རྒྱུ་ཡིན་ཏེ། ཡི་གེ་རེ་རེ་བ་འདུས་པའི་ཁོངས་ནས་མིང་ཕྱུངས། མིང་འདུས་པ་ལས་ཚིག་ཕྱུངས་ནས་བརྗོད་བྱའི་དོན་ཐམས་ཅད་སྟོན་པར་བྱེད་པའི་ཕྱིར། ཚིག་ནི་མིང་གཞི་ལ་རྗེས་འཇུག་གང་ཡང་རུང་བ་ཞིག་མ་ཞུགས་ན་རྣམ་དབྱེ་དང་ཚིག་ཕྲད་སོགས་སྦྱར་བ་མི་སྲིད་དེ། རྗེས་འཇུག་གི་ཤུགས་ཀྱིས་རྣམ་དབྱེ་དང་ཚིག་ཕྲད་འདྲེན་པ་ཡིན་པའི་ཕྱིར་རོ། །རང་འབྲས་མིང་ཚིག་གི་གཞིར་གྱུར་པའི་སྐད་ཀྱི་གདངས་དེ། ཡི་གེའི་མཚན་ཉིད་ཡིན། དབྱེ་ན། དབྱངས་དང་། གསལ་བྱེད་གཉིས་ཡོད། དོན་གྱི་ངོ་བོ་ཙམ་རྗོད་པའི་སྒྲ་དེ། མིང་གི་མཚན་ཉིད། དཔེར་ན། ཀ་བ། བུམ་པ་ཞེས་པ་ལྟ་བུ། དེ་འདྲའི་སྒྲ་དེ་ཀ་བ་དང་བུམ་པའི་ངོ་བོ་ཙམ་གྱི་མིང་ཡིན་པའི་ཕྱིར། དོན་གྱི་ངོ་བོ་དང་ཁྱད་ཆོས་སྦྱར་ནས་སྟོན་པའི་སྒྲ་དེ། ཚིག་གི་མཚན་ཉིད། དཔེར་ན། ཙན་དན་གྱི་ཀ་བ། གསེར་གྱི་བུམ་པ་ཞེས་པ་ལྟ་བུའོ། །སྒྲ་དེ་དོན་གྱི་ངོ་བོ་ཀ་བ་དང་ཁྱད་ཆོས་ཙན་དན་སྦྱར་ནས་སྟོན་པའི་སྒྲ་ཡིན་པའི་ཕྱིར། མོ་ཡིག་དབྱངས་མེད་ན། ཕོ་ཡིག་གསལ་བྱེད་རྐྱང་བ་གདངས་ཀྱི་ང་རོ་དང་བྲལ་བས་བརྗོད་པ་མེད་པར་འགྱུར་ལ། ཕོ་ཡིག་དེ་དག་དབྱངས་དང་ལྡན་ནའང་སྔོན་འཇུག་ཡོད་མེད་གང་ཡང་རུང་། རྗེས་འཇུག་མ་ཞུགས་ན་མིང་དང་རྣམ་དབྱེ་ཚིག་ཕྲད་སོགས་སྦྱར་བའི་ཚིག་ཀྱང་གསལ་མི་ནུས་ཤིང་། མིང་ཚིག་གསལ་བ་མེད་ན་བརྗོད་བྱའི་དོན་རྣམས་གཞན་ལ་མཚོན་ཞིང་གོ་བར་བྱེད་པའི་རྗོད་བྱེད་ངག་ཀྱང་ཡོད་པར་མི་འགྱུར་རོ། །འདིར་དབྱངས་ཡིག་ཅེས་པ་དབྱངས་མཚོན་བྱེད་གུ་གུ། ཞབས་ཀྱུ། འགྲེང་བུ། རྣ་རུ་བཞི་ལ་བྱ་སྟེ། ཨ་ཡིག་ནི་གང་ལ་འདོགས་པའི་གཞི་བརྗོད་དོན་ཙམ་མ་གཏོགས་གསལ་བྱེད་ཡིན་པའི་ཕྱིར། དེས་ན་བོད་ལ་ལེགས་སྦྱར་ལྟར་དབྱངས་ཡིག་སྲོག་ཞུགས་ཀྱི་ཐ་སྙད་མེད་ཅིང་རྗེས་འཇུག་ཞུགས་པས་གོ་ཆོད་པར་མཛད་དེ། སུམ་ཅུ་པ་ལས། རྗེས་འཇུག་བཅུ་པོ་མ་ཞུགས་ན། །མིང་གཞན་སྦྱོར་བ་ཡོད་མི་སྲིད། །ཅེས་དང་། འདིར་ཡང་རྗེས་འཇུག་གི་འཇུག་པ་འཆད་པ་ན། རྗེས་འཇུག་ནི་ཡི་གེ་ཐམས་ཅད་ཀྱི་མཇུག་ཏུ་ཁྱད་པར་མེད་པར་འཇུག་པར་གསུངས་པ་དང་། འཇུག་པར་བཅས་པ་མེད་པར་ནི། །མིང་དང་ཚིག་ཀྱང་གསལ་མི་ནུས། །ཞེས་གསུངས་པའི་ཕྱིར་རོ། །དེས་ན་རྗེས་འཇུག་གཞན་དགུ་པོ་གང་རུང་མེད་པའི་མཐར་འ་ཡིག་རེ་ངེས་པར་བཞག་པ་སྒྲ་བསྒྱུར་སྔ་མ་རྣམས་ཀྱིས་མཛད་ལ།
དཔེར་ན། ཀ་ཞེས་བརྗོད་པའི་ཚེ་རྗེས་འབྲེལ་དུ་འ་ཡིག་མི་གསལ་བའི་ཚུལ་དུ་ཡོད་པའི་ཕྱིར་རོ། །སྐད་གསར་བཅད་ལ། དགའ། མདའ། བཟའ་ལྟ་བུ་ཡིག་རྐྱང་འཕུལ་ཡིག་ཅན་ལ་འ་ཡིག་མཐའ་རྟེན་དངོས་སུ་མེད་ན་མིང་གཞི་རྗེས་འཇུག་ཏུ་འཁྲུལ་ལ། བརྩེགས་པ་དང་འདོགས་ཅན་ལ་འཁྲུལ་གཞི་མེད་པས་ཡིག་ཚོགས་སྐྱུང་བའི་ཆེད་མ་བཞག་པ་ཡིན་ཏེ། རྔོག་ལོ་ཆེན་པོའ་ིདག་ཡིག་ཉེར་མཁོ་བསྡུས་པ་ལས། རྐྱང་བ་འཕུལ་ལ་འ་མཐའ་དགོས། །བརྩེགས་པ་བུ་དྲུག་ཅན་ལ་སྤང་། །ཞེས་གསུངས་སོ། །བུ་དྲུག་ནི་གུ་གུ་སོགས་བཞི་དང་ར་བཏགས་ཡ་བཏགས་བཅས་དྲུག་ལ་བཤད་དོ། །059
དེ་ལྟར་གོང་སྨོས་བཞིན་མིང་ཚིག་བརྗོད་པ་ཐམས་ཅད་མེད་ན་ནི་འཇིག་རྟེན་དུ་དོན་མཚོན་པའི་རྗོད་བྱེད་ཀྱི་སྒྲ་ཀུན་ཀྱང་མེད་པར་འགྱུར་བས། རིག་པའི་གནས་སྤྱི་དང་བྱེ་བྲག་ཏུ་གཞན་སྡེའི་རིག་བྱེད་བཞིའི་དོན་སྨྲ་བ་དང་། རང་སྡེའི་ཐེག་པ་གསུམ་གྱི་སྡེ་སྣོད་དང་། དེའི་བརྗོད་བྱ་བསླབ་པ་གསུམ་རྣམས་ཀྱང་མེད་པར་འགྱུར་རོ། །དཔེར་ན་འཇིག་རྟེན་དུ་སེམས་ཅན་རང་རྒྱུད་ཀྱིས་བསྡུས་པའི་ཕུང་ཁམས་སྐྱེ་མཆེད་སོགས་དང་། གྲུབ་མཐའ་མཆོག་དམན་དང་། གཞན་ཡང་དོན་གྱི་ཁྱད་པར་སྣ་ཚོགས་པ་ཡོད་མོད་ཀྱི། དེ་དག་འདི་དང་འདིའོ་ཞེས་ཚིག་གིས་བརྡ་མ་སྤྲད་པར་རང་ཉིད་ཀྱིས་མི་ཤེས་པ་བཞིན་ནོ། །དེ་བཞིན་དུ་ཡི་གེའི་འཇུག་ཚུལ་རྣམས་རང་རང་གི་སྨྲ་བའི་ངག་ཀུན་ལ་རང་ཆས་སུ་ཡོད་ཀྱང་། བརྡ་མ་སྤྲད་པར་ཚིག་རང་གི་གནས་ཚུལ་དེ་ཉིད་ཇི་བཞིན་མི་ཤེས་པས། ཚིག་འདིས་དོན་འདི་སྟོན་ནོ་ཞེས་དོན་ལ་སྦྱོར་ཚུལ་ག་ལ་ཤེས་ཏེ་མི་ཤེས་སོ། །རྒྱུ་མཚན་དེའི་ཕྱིར་འཕགས་ཡུལ་གྱི་སྨྲ་བའི་དབང་ཕྱུག་མཁས་པ་རྣམས་ཀྱི་བརྡ་སྤྲོད་པའི་བསྟན་བཅོས་ཀྱི་རྗེས་སུ་འབྲངས་ནས་ཐོན་མི་སམྦྷོ་ཊ་བདག་གིས་བོད་ཀྱི་བརྡ་སྤྲོད་ཀྱི་ཚུལ་སྨྲས་པ་འདིའི་དོན་གངས་ཅན་གྱི་སྐྱེ་བོ་ཀུན་གྱིས་རྟོགས་པར་གྱུར་ཅིག་ཅེས་ཐུགས་སྨོན་རྒྱ་ཆེར་མཛད་པའོ། །
སྨྲས་པ།
གང་ཞིག་རྟོགས་ན་གསུང་རབ་དོན། །
མ་ནོར་ལྟ་བའི་འདྲེན་བྱེད་མཆོག། །
སྦྱིན་མཛད་རྣམ་དག་བརྡ་སྤྲོད་གཞུང་། །
གོ་སླའི་ངག་གིས་ཅུང་ཟད་བཀྲལ། །
བརྗོད་དོན་འཁྲུལ་མེད་མཐོང་འདོད་དག །
རབ་གསལ་སྒྲོན་མེ་འདི་ཟུངས་ཤིག །
དྲན་དབང་མི་གསལ་འགལ་འཁྲུལ་སོགས། །
གང་མཆིས་གཟུར་གནས་མཁས་ལ་བཤགས། །
འདིར་འབད་དགེ་བས་ཚེ་རབས་སུ། །
དལ་འབྱོར་རྟེན་བཟང་རིམ་བརྒྱུད་དེ། །
རིག་གནས་རྒྱ་མཚོའི་མཐར་སོན་ནས། །
ཀུན་མཁྱེན་གླིང་དུ་ཕྱིན་གྱུར་ཅིག །
ཅེས་པ་ནི་འདི་ནི་ཁལ་ཁ་སེ་ཆེན་ཧན་གྱི་ཤོག་རིག་གནས་ལ་མཁྱེན་དཔྱོད་རབ་ཏུ་ཡངས་པ་ཏཱ་བླ་མ་བློ་བཟང་སྦྱིན་པས་མཁས་པ་ཆེན་པོ་པྲ་ཏི་དགེ་བཤེས་ཀྱི་སུམ་ཅུ་པའི་འགྲེལ་པ་རྒྱས་པར་བཞུགས་ནའང་། རྟགས་འཇུག་གི་བཤད་སྦྱར་ཚིགས་བཅད་མ་མདོར་བསྡུས་ཙམ་ལས་མ་མཐོང་བས་དཔེར་བརྗོད་དང་བཅས་ཅུང་ཟད་རྒྱས་ཙམ་ཞིག་དགོས་ཞེས་ལྷ་དར་པར་གྱི་མཐུན་རྐྱེན་དང་བཅས་བསྐུལ་ངོར། སྙོམ་ལས་པ་དབྱངས་ཅན་དགའ་བའི་བློ་གྲོས་ཀྱིས་ཆོས་སྡེ་ཆེན་པོ་སྐུ་འབུམ་བྱམས་པ་གླིང་དུ་སྦྱར་བ་ཀུན་ལ་ཕན་ཐོགས་པར་གྱུར་ཅིག

robotstxt: allowed

filter: keep


text:
ཚན་རིག་ཤེར་རྟོགས་རིག་པ།
ཚན་རིག་ཤེར་རྟོགས་རིག་པའི་འབྱུང་རྩ་ནི་ཁོམ་ཐའི་རྣམ་བདེན་ཤེར་རྟོགས་རིག་པ་ལ་ཐུག་ཡོད་ཅིང་། གཟུགས་འདས་རིག་པའི་ཤེར་རྟོགས་རིག་པ་དང་འགལ་བ་བྱུང་བར་བརྟེན་ནས་འཕེལ་རྒྱས་བྱུང་བ་ཞིག་རེད།
རྣམ་བདེན་སྨྲ་བ་འཕེལ་རྒྱས་བྱུང་བ་དང་ལྷན་དུ་དེར་གོ་དོན་འདྲ་མིན་སྣ་ཚོགས་ཤིག་བྱུང་ཡོད་ལ། ཁཱར་ན་ཕུའི་འདོད་ཚུལ་ལྟར་ན། གཟུགས་འདས་རིག་པ་དང་ཕན་ཚུན་འགལ་བའི་ཚན་རིག་གི་ཤེར་རྟོགས་རིག་པ་ནི་གཏན་ཚིགས་ཀྱི་རྨང་གཞིར་རྟོགས་འཇུག་དང་གཏན་ཚིགས་ཀྱི་རྣམ་འབྱེད་ལ་ཟེར། དེ་ལས་གཞན་སྒྲ་དོག་འཇུག་གི་སྒོ་ནས་གླེང་ན། ཚན་རིག་ཤེར་རྟོགས་རིག་པ་ནི་རང་བྱུང་ཚན་རིག་ཁྲོད་ཀྱི་ཤེར་རྟོགས་རིག་པའི་གནད་དོན་ལ་ངོས་འཛིན་པའི་ཚན་རིག་གི་ཤེར་རྟོགས་རིག་པར་ཞིབ་འཇུག་གནང་བྱེད་ཅིག་ཏུ་བརྗོད་ཆོག་པར་འཁུམས། ཧྥེ་ཕུའུ་རྨིན་ལྟར་ན། ཚན་རིག་ཤེར་རྟོགས་རིག་པའི་ཁྱབ་ཁོངས་སུ་ཚན་རིག་གི་ཤེར་རྟོགས་རིག་པའི་སྔོན་འགྲོའི་ཆ་རྐྱེན་གྱི་མནོ་སེམས་དང་། ཚན་རིག་བྱེད་ཐབས་ཀྱི་རྣམ་བཤད། ཚན་རིག་པའི་ངོས་འཛིན་གྱི་རྣམ་བཤད། ཚན་རིག་སྡོམ་ཚིག་གི་མི་ཆོས་རིག་པ་སོགས་འདུས་ཡོད། ཁོང་གིས་ཚན་རིག་ནི་སྐོར་གསུམ་དུ་བགོས་ཡོད་དེ། ཁྱབ་ཁོངས་དང་བྱེད་ཐབས། ཆོས་ཉིད་བཅས་རེད། དེར་མ་ཟད་ཚན་རིག་ཉིད་བྱེད་ཐབས་ཤིག་དང་ཚན་རིག་གིས་རང་གི་ཁྱབ་ཁོངས་ལ་རྟོགས་འཇུག་བྱ་དགོས་པ་ལས་གཞན་ཆོས་ཉིད་དེ་རྟོགས་དགོས། གཏན་ཚིགས་ཀྱི་སྟེང་ནས། ཤེས་བྱའི་མགོ་རྩོམ་ཚུལ་ལ་གཅིག་བསྡུས་དང་རྒྱས་བཀྲོལ་གཉིས་ཡོད་པར་འདོད། རད་ཆི་པཱ་ཁའི་འདོད་ཚུལ་ནི། ཚན་རིག་ཤེར་རྟོགས་རིག་པ་ནི་ཚན་རིག་གི་རྣམ་འབྱེད་ལས་བྱུང་པའི་ཤེར་རྟོགས་རིག་པའི་མཇུག་འབྲས་ཀྱི་སྤྱི་སྡོམ་ཞིག་ཡིན། རད་ཆི་པཱ་ཁེའི་འཇིག་རྟེན་གསལ་བཤད་ཀྱི་འགན་ནི་ཁྱོན་ཡོངས་ནས་ཚན་རིག་གི་ལས་སྐལ་དུ་བསྐྱུར་བ་དང་། ཚན་རིག་མཇུག་འབྲས་ཀྱི་རྣམ་འབྱེད་སྤྱད་དེ་བློ་རིག་གསལ་བར་བྱ་དགོས་པར་འདོད་ལ། ཁོས་ལྟོས་མེད་ཀྱི་གནས་ལུགས་རྟོགས་པར་མི་འདོད། དངོས་པོའི་འཇིག་རྟེན་གྱི་ཤེས་བྱ་གང་རུང་ལ་ལྟོས་མེད་ཀྱི་ཐག་གཅོད་ཡོད་པར་ཡང་ཁས་མི་ལེན། ཕྱོགས་ཡོངས་ནས་ཀུན་སྤྱོད་སྒྲིག་ལམ་གྱི་འཆར་གཞི་གླེང་འདོད་ཀྱང་ཞིབ་འཇུག་གི་གོ་རིམ་ཁྲོད་ནས་རིམ་བཞིན་འདོར་ལེན་བྱས་ཡོད་པ་རེད། ཚན་རིག་གི་ཤེར་རྟོགས་རིག་པ་ནི་གང་ནུས་སྒོས་ལོ་རྒྱུས་སྨྲ་བའི་ལུགས་དང་བྲལ་ཏེ་གཏན་ཚིགས་རྣམ་འབྱེད་ཀྱི་ཚད་ལ་སླེབས་པ་དང་། དེང་རབས་ཚན་རིག་གི་མཇུག་འབྲས་བཞིན་ཡང་དག་དང་། བློ་ཡིད་འཁེལ་རུང་པའི་སྡོམ་ཚིག་ཅིག་ཡིན་པར་ཡིད་ཆེས་བརྟན་པོ་བྱེད། ཡང་ལྟ་ཚུལ་གཞན་ཞིག་ནི། ཚན་རིག་ཤེར་རྟོགས་རིག་པས་གཙོ་བོར་ཚན་རིག་གི་བྱེད་ཐབས་ལ་ཞིབ་འཇུག་བྱེད་པ་དང་། དེ་ལས་གཞན་ད་དུང་ཚན་རིག་གི་དམིགས་ཡུལ་དང་། ཚན་རིག་མ་ལག་གི་ངོ་བོ། ཚན་རིག་རང་ཉིད་འཕེལ་རྒྱས་ཀྱི་ཆོས་ཉིད་སོགས་ཡོད།
ཚན་རིག་ཤེར་རྟོགས་རིག་པས་རང་བྱུང་ཁམས་ལ་ཞིབ་འཇུག་བྱ་རྒྱུ་དེ་ཉིད་སྔོན་འགྲོའི་ཆ་རྐྱེན་དུ་བྱས་ཏེ་མགོ་རྩོམ་པ་དང་རྗེས་དཔག་གི་བྱེད་ཐབས་སྤྱད་དེ་རང་བྱུང་སྐོར་གྱི་སྡོམ་ཚིག་དེར་སླེབས་པར་བྱེད། གཟབ་ནན་གྱི་སྒོ་ནས་བཤད་ན། ཚན་རིག་ཤེར་རྟོགས་རིག་པ་དང་། ཚན་རིག་གི་ཤེར་རྟོགས་རིག་པ་གཉིས་ལ་ཁྱད་པར་ཡོད་དེ། སྔ་མ་ནི་ཤེར་རྟོགས་རིག་པའི་ཞིབ་འཇུག་གི་ཁྱབ་ཁོངས་ལ་ལྟོས་ཏེ་བཤད་པ་དང་། ཕྱི་མ་ནི་ཤེར་རྟོགས་རིག་པར་ངོ་བོའི་སྟེངས་ནས་གླེང་སློང་བྱེད། ཡིན་ཡང་ནུབ་ཕྱོགས་ཀྱི་ཚན་རིག་ཤེར་རྟོགས་རིག་པ་བ་མང་པོར་བསྟུན་ཏེ་བཤད་ན་མིང་དེ་གཉིས་གཅིག་གྱུར་ཡིན་ཞིང་། ཁོ་་ཚོས་ཚན་རིག་གི་གནད་དོན་ལ་ཞིབ་འཇུག་བྱེད་པའི་ཤེར་རྟོགས་རིག་པ་དེ་ད་གཟོད་ཚན་རིག་ཡིན་པར་ངོས་འཛིན་བྱེད་ཀྱི་ཡོད་པ་རེད་དོ། །
བརྡ་འགྲེལ་གདོང་འཛར།
ཀློག་གྲངས། : 0
རྩོམ་སྒྲིག་ཁ་གྲངས།:1 སྔ་མའི་པར་གཞི།
ཉེ་ཆར་དག་བཅོས།:2016-01-18
གསར་སྤེལ་མཁན། :ལྷ་བྷེ།


text:
དཔལ་ལྷའི་རི་ཁྲོད་དམ་དཔལ་ལྷའི་དུས་ཆེན(班丹拉姆节)ནི་བོད་དབུས་ཁུལ་གྱི་དུས་ཆེན་ཞིག་སྟེ། བོད་ཟླ་བཅུ་པའི་ནང་ལྷ་ལྡན་སྤྲུལ་པའི་གཙུག་ལག་ཁང་གི་གནས་སྲུང་གཙོ་བོ་དཔལ་ལྡན་ལྷ་མོའི་གསོལ་མཆོད་དུས་ཆེན་ཡིན་ཅིང་། ཟླ་བ་དེའི་ཚེས་གཅིག་ནས་བཟུང་ལྷ་ས་གྲོང་ཁྱེར་དུ་རྣམ་ཀུན་གྱི་སློང་མོ་བ་འདྲ་མིན་ཁག་ཙམ་མ་ཟད། བྱིས་པ་དང་ལྷ་ཁང་ཁག་གི་དཀོར་གཉེར་སོགས་ནས་དཔལ་ལྷའི་མདུན་ཆང་ཞེས་དངུལ་སློང་སྲོལ་ཡོད་དོ།།
1.ངག་རྒྱུན།
དཔལ་ལྷའི་གསོལ་བའི་དུས་ཆེན་གྱི་ཐོག་མའི་བྱུང་རིམ་སྐོར་ལ། བོད་ཀྱི་དམངས་ཁྲོད་དུ་ཤོད་སྲོལ་ཞིག་ཡོད་པ་དེའི་སྐོར་ཞུས་ན། གཙུག་ལག་ཁང་གི་སྲུང་མ་ཆེན་མོ་དཔལ་ལྡན་དམག་ཟོར་རྒྱལ་མོ་ལ་ཕྲུ་གུ་བུ་མོ་གསུམ་བྱུང་བ་ལས། ཆུང་བའི་མིང་ལ་དཔལ་ལྷ་ཤིག་མོ་ཞུ་བ་དང༌། དེ་ནི་དམག་ཟོར་རྒྱལ་མོས་ཁོང་གི་དབུ་ལ་ཤིག་མང་པ་ཡོད་ཅིང༌། བུ་མོ་ལ་ཐེངས་མང་པོ་བཏུ་རུ་བཅུག་ནའང༌། བུ་མོ་དེས་ཨ་མའི་ཁ་ལ་མ་ཉན་པར་དུས་རྟག་ཏུ་རྩེད་འཇོར་གཡེང་ནས་བསྡད་པ་རེད་ཟེར། དམག་ཟོར་རྒྱལ་མོ་ཁོང་ཁྲོ་ལངས་ཏེ་བུ་མོ་ཁོང་གི་གཟུགས་པོ་ཡོངས་རྫོགས་ལ་ཤིག་གིས་ཁྱབ་པར་ཤོག་ཅེས་སྨོན་ལམ་ལོག་པོར་བཏབས་པས་ཕྱིས་སུ་དཔལ་ལྷ་ཤིག་མོ་ཞེས་ལུས་ཡོངས་རྫོགས་ཤིག་གིས་གཡོག་ཡོད་པར་བཤད།
བུ་མོ་འབྲིང་བའི་མཚན་ལ་གདོང་བཙན་རྒྱལ་མོ་ཟེར་ཞིང༌། མོས་རྟག་ཏུ་ཨ་མར་ཁ་ལན་སློག་གི་ཡོད་སྟབས། ཨ་མས་མོ་རང་སློང་མོ་བ་ཞིག་ཏུ་འགྱུར་བར་ཤོག་ཅེས་སྨོན་ལམ་བཏབས་པ་ལ་བརྟེན་ནས། མཐར་གཙུག་ལག་ཁང་གི་ལྷོ་་ངོས་ཀྱི་རྡོ་སྟེང་དུ་སློང་མོ་བའི་ཚུལ་གྱིས་བཞུགས་ནས་ཡོད་པ་ཞིག་དེང་སང་ཡང་མཇལ་རྒྱུ་ཡོད། དེ་ནི་ལམ་གྱི་མགྲོན་པོ་རྣམས་ཀྱིས་མཆོད་འབུལ་ཁོ་ནར་བརྟེན་ནས་བཞུགས་ཀྱི་ཡོད།
བུ་མོ་ཆེ་བའི་མིང་ལ་དཔལ་ལྷ་དྲག་མོ་ཟེར་བ་དེ་ནི། སྐྱེས་པ་གང་མང་ལ་འགྲོགས་སྟབས། ཨ་མ་དམག་ཟོར་རྒྱལ་མོས། མོ་རང་ལ་ཚེ་གང་བོར་ཁྱོ་ག་གཅིག་ཀྱང་མི་རེག་པར་ཤོག གལ་སྲིད་རེག་པའི་དབང་དུ་བཏང་ནའང༌། ཁྱོ་ག་དེ་དང་ལོ་གཅིག་ལ་དུས་གཅིག་ལས་ཐུག་འཕྲད་མི་ཡོང་བར་ཤོག་ཅེས་སྨོན་ལམ་བཏབས་པས། ཕྱིས་སུ་དཔལ་ལྷ་དྲག་མོར་ཁྱོ་ག་གཅིག་རང་བྱུང་བ་དེ་ནི་གཙུག་ལག་ཁང་གི་ཇོ་བོའི་སྐུ་སྲུང་སྟེ་ཆོས་སྐྱོང་རྫོང་བཙན་རེད།
དེ་ཡང༌། ཁོང་གཉིས་ལོ་གཅིག་ལ་ཐེངས་གཅིག་ལས་མཇལ་འཕྲད་གནང་ཐུབ་ཀྱི་མེད་དོན་ནི། དཔལ་ལྡན་དམག་ཟོར་རྒྱལ་མོས། ཆོས་སྐྱོང་རྫོང་བཙན་ནི་རང་གི་བུ་མོ་བློ་འབྲིད་མཁན་ཡིན་ཞེས་གཙུག་ལག་ཁང་ནས་ལྷ་སའི་སྐྱིད་ཆུའི་ཁ་གཏད་ལ་ཡོད་པའི་གྲིབ་ཚེ་མཆོག་གླིང་ལ་རྒྱང་ཕུད་དུ་བཏང་ཞིང༌། དུས་དེ་ནས་ཁོང་གཉིས་ལོ་གཅིག་ལ་ཐུག་འཕྲད་ཐེངས་གཅིག་ལས་གནང་ཐུབ་ཀྱི་མེད་ཅེས་ཤོད་སྲོལ་ཡོད། དེར་བརྟེན་ལོ་གཅིག་གི་ནང་དུ་དཔལ་ལྷ་དྲག་མོ་དང་གྲིབ་རྫོང་བཙན་གཉིས་ཕན་ཚུན་མཇལ་འཕྲད་ཀྱི་ཉིན་མོ་གཅིག་ཡོད་པ་དེ་ནི་བོད་ཟླ་བཅུ་པའི་ཚེས་བཅོ་ལྔའི་ཉིན་ཡིན་པ་དང༌། ཁོང་གཉིས་ཞལ་མཇལ་བའི་ཆོ་ག་དེ་རིམ་གྱིས་གྲ་རྒྱས་སུ་ཆགས་ནས། དཔལ་ལྷའི་དུས་ཆེན་འདི་བྱུང་བ་ཡིན་པ་རེད་འདུག
དེ་ཡང་དཔེར་ན། དཔལ་ལྷ་དྲག་མོ་གཙུག་ལག་ཁང་གི་ཕྱི་ལ་གདན་འདྲེན་བྱེད་པའི་སྐབས་ལ་མཚོན་ན། ཚེས་བཅོ་ལྔ་ཉིན་གྱི་ཞོགས་པར་དགེ་འདུན་པ་ཚོས་དཔལ་ལྷ་མོའི་སྐུ་གསོབ་བར་སྐོར་ནང་གདན་ཞུའི་སྐབས་སུ། བར་སྐོར་གྱི་ཤར་ལྷོ་མཚམས་སུ་གདན་འདྲེན་ཞུས་ནས་དེར་བཞུགས་པའི་སྤུན་མཆེད་ཆུང་བ་གདོང་བཙན་རྒྱལ་མོ་དང༌མཇལ་འཕྲད་བྱེད་དུ་འཇུག་པ་དང༌། དེ་ནས་དཔལ་ལྷ་དྲག་མོའི་སྐུ་གསོབ་དེ་གྲིབ་ཚེ་མཆོག་གླིང་གི་ཕྱོགས་ལ་ཁ་ཕྱོགས་སུ་བཅུག་ནས་འཇོག་པ་དང༌། དེའི་སྐབས་སུ་གྲིབ་ཚེ་མཆོག་གླིང་གི་ཕྱོགས་ནས་ཀྱང་རྫོང་བཙན་ཆོས་སྐྱོང་གི་ཞལ་དེ་ཚུར་བྱང་ཕྱོགས་གཙུག་ལག་ཁང་གི་ཕྱོགས་སུ་ཞལ་ཚུར་སློག་ནས་འཇོག་སྲོལ་ཡོད་པ་རེད།
2.རོལ་སྟངས།
ལྷ་ས་གྲོང་ཁྱེར་དུ། ལྷ་སའི་དཔལ་ལྷའི་རི་ཁྲོད།། ཞོལ་པའི་དགའ་ལྡན་ལྔ་མཆོད།།ཅེས་བཤད་སྲོལ་ཡོད། དེའི་དོན་ནི། དཔལ་ལྷའི་རི་ཁྲོད་ཀྱི་ཉིན་དེར། ལྷ་སའི་གཡས་གཡོན་དུ་བཞུགས་མཁན་གྱི་གྲོང་མི་དང་སྤུན་མཆེད་རྣམས། ལྷ་སའི་གཙུག་ལག་ཁང་དུ་མཆོད་མཇལ་ཞུ་བ་དང་དཔལ་ལྷ་མོ་མཇལ་དུ་ཕེབས་ཀྱི་ཡོད་པ་དང༌། སྐབས་དེར་ལྷ་ས་བ་ཚོས་ཞོལ་བ་རྣམས་སྐུ་མགྲོན་དུ་ཞུས་ནས་གསོལ་ཚིགས་འདེགས་སྲོལ་ཡོད། དབུས་ཁུལ་དང༌། ལྷག་པར་དུ་ལྷ་སའི་གཡས་གཡོན་གྱི་བོད་མི་ཚོར་མཚོན་ན། དཔལ་ལྷའི་རི་ཁྲོད་དུས་ཆེན་འདི་ནི་བོད་དབུས་ཁུལ་གྱི་ཆེས་སྤྲོ་སེམས་འཁོལ་བའི་དུས་ཆེན་གྱི་གྲས་ཤིག་ཡིན།
དེ་སྔའི་མཛད་སྒོའི་སྐོར་ནས་ཞུས་པ་ཡིན་ན། དཔལ་ལྷའི་རི་ཁྲོད་ཀྱི་དུས་ཆེན་ནི་བོད་ཟླ་བཅུ་པའི་ཚེས་བརྒྱད་དགུ་ཙམ་ནས་དུས་ཆེན་འདིའི་འགོ་ཚུགས་པ་དང་། དུས་ཆེན་འདིའི་དངོས་གཞི་ནི་ལོ་རེའི་བོད་ཟླ་བཅུ་པའི་ཚེས་བཅོ་ལྔའི་ཉིན་ཡིན་ཞིང༌། ཉིན་དེར། ལྷ་ལྡན་གཙུག་ལག་ཁང་གི་གནས་སྲུང་དཔལ་ལྷ་དྲག་མོར་ལྷ་གསོལ་ཞུ་བའི་དུས་ཆེན་ཞིག་ཆགས་ཀྱི་ཡོད།
བོད་ཟླ་བཅུ་བའི་ཚེས་གཅིག་ནས་བཟུང་ལྷ་ས་གྲོང་ཁྱེར་དུ་རྣམ་ཀུན་གྱི་སློང་མོ་བ་འདྲ་མིན་ཁག་ཙམ་མ་ཟད། བྱིས་པ་དང་ལྷ་ཁང་ཁག་གི་དཀོན་གཉེར་སོགས་ནས་དཔལ་ལྷའི་མདུན་ཆང་ཞེས་དངུལ་སློང་སྲོལ་ཡོད། ཚེས་བརྒྱད་དགུ་ཙམ་ནས་གཙུག་ལག་ཁང་གི་དཔལ་ལྷ་ལྕོག་ལ་རྨེ་རུ་དགོན་པའི་ཚོགས་ཡོངས་ནས་གཏོར་སྒྲུབ་ཚུགས། དེ་སྔོན་གུང་ཐང་བླ་མ་ཞང་གི་གཏེར་བཞེས་དཔལ་ལྷ་དྲག་མོའི་ཞལ་འབག་གསོལ་བའི་སྐུ་གསོབ་དེ་ན་བཟའ་དང་རྒྱན་ཆ་གཟབ་པར་སྒྲོན་ཐོག་གཙུག་ལག་ཁང་གི་ཐོག་ཁར་དཔལ་ལྷ་ལྕོག་གི་སྒོ་འགྲམ་གྱི་ཀ་ཕིབས་འོག་ཏུ་གདན་དྲངས། ཞལ་ལྷོ་རུ་གཟིགས་ནས་བཞུགས་སུ་གསོལ་བའི་མདུན་དུ་མཆོད་སྤྲིན་བཤམས། ལྷ་ས་བ་ཚོས་བསང་གསོལ་གསེར་སྐྱེམས་འབུལ་བ་སོགས་བྱེད།
དཔལ་གསོལ་མ་ཞེས་དཔལ་ལྷའི་གསོལ་མཆོད་བྱེད་མཁན་མི་དྲག་ཁག་གཅིག་ལ་ཁྲལ་འཁྲིའི་རང་བཞིན་གྱིས་འཛུགས་དགོས་པའི་བུད་མེད་བཅུ་གྲངས་ཤིག་ཡོད་པ་དེ་ཚོས་ལྷ་སའི་བུད་མེད་ཀྱི་རྒྱན་གོས་གཟབ་ཤོས་བཀླུབས་ཏེ་དཔལ་ལྷ་ལྕོག་གི་སྒོ་འགྲམ་དུ་གྲལ་ལ་འཁོད་ནས་བསྡད། ཁོང་ཚོར་ཡང་དབུ་མཛད་ཅེས་ལོ་ན་རྒན་ལ་རྒྱུས་མངའ་ཆེ་བ་ཞིག་གིས་འགོ་འཛིན་བྱེད། ལྕོག་གི་སྦུག་ཏུ་རྨེ་རུ་དགོན་གྱི་དགེ་འདུན་པ་ཚོས་ཞལ་འདོན་གསུངས་སྐབས་དཔལ་གསོལ་མ་ཕལ་ཆེ་བས་ཀྱང་དཔལ་ལྷ་ཞི་དྲག་གི་བསྐང་བཤགས་བསྟོད་འཕྲིན་སོགས་མཉམ་འདོན་བྱེད།
ཚེས་བཅུ་བཞི་ཉིན་གྱི་ཐོ་རེངས་སྔ་ཆར་སྐུ་གསོ་བ་འདི་ཉིད་གཙུག་ལག་ཁང་གི་ཡང་སྟེང་ཁྱམས་འོག་ཏུ་གདན་དྲངས་ནས་ཁྲུས་གསོལ་དང་འབྲེལ་བའི་དཀོན་གཉེར་ནས་ཞལ་བསིལ་ཞུས་ཏེ་རྩེ་ཕྱག་ནས་ཞལ་གསེར་འབུལ་མི་རྩེ་ཕྱག་ནང་བགྲེས་པ་གཅིག་དང༌། གཏན་འཇགས་ཟུར་འཕྱོངས་ལྷ་བྲིས་པ་བཅས་ནས་སྒྲོན་འབུལ་ཞུས། རྩེ་འཕྲལ་སྡེ་ཕྱག་མཛོད་དང༌། བླ་ཕྱག་སོ་སོ་ནས་ཐུགས་སྨོན་སྙན་ཤལ་སྣ་ལྔ་སྒྲོན་འབུལ་ཞུས་ཐོག་གསེར་ཞིབ་སོགས་རིན་ཆེན་སྣ་ལྔ་ཞིབ་ཞིབ་དངོས་སུ་ཡོད་པའི་གསེར་སྐྱེམས་འབུལ་ལམ་ཞུས། བཀའ་ཤག་ལྷན་ཚུགས་གནང་མ་ཐག་ཏུ་བཀའ་བློན་ལྷན་རྒྱས་འཕྲིན་བཅོལ་ལ་ཕེབས། དེ་མཇུག་གཞུང་ཞབས་སེར་སྐྱ་ངོ་མ་རྣམས་དང༌། མི་མང་ཕོ་མོ་ཆེ་འབྲིང་ཆུང་གསུམ་མཐའ་དག་གཟབ་འཆོར་དང་ལྡན་པ་འཚངས་གཤིབས་ཀྱིས་ཡོང་སྟེ་འཕྲིན་སྐྱེམས་དང༌། སྙན་ཤལ་འབུལ། རྨེ་རུ་ཚོགས་ཡོངས་ནས་གཟབ་གསོལ་གྱི་ཆོ་ག་དང༌། ཚོགས་གཏོར་བཤམས་འབུལ་ཟིན་རྗེས་དངོས་གྲུབ་གཏོར་མ་ཞེས་གཙུག་ལག་ཁང་གི་དཀྱིལ་འཁོར་མཐིལ་གྱི་གནམ་ཡང་སྟེང་ནས་རྒྱ་ཕིབས་འོག་ཏུ་འཛོམས་པའི་མཇལ་དམངས་ཚོར་ཚོགས་གཏོར་སྟེར་བ་ཧབ་ཐོབ་ཀྱི་དངོས་གྲུབ་ཐོབ་པར་རྩི། དེའི་དགོང་མོ་དཔལ་ལྷ་དྲག་མོ་དེ་བཞིན་ཇོ་བོ་རིན་པོ་ཆེའི་མདུན་ཐད་པང་བཅལ་སྟེང་གདན་ཞུ་ཞུས་ཏེ་ཇོ་བོ་དང་ཞལ་སྤྲོད་ཀྱིས་ཞུགས་སུ་གསོལ།
3.བོད་ཟླ་བཅུ་པའི་ཚེས་བཅོ་ལྔའི་ཉིན།
བོད་ཟླ་བཅུ་པའི་ཚེས་བཅོ་ལྔ་ཉིན་ཏེ་དཔལ་ལྷའི་དུས་ཆེན་དངོས་གཞིའི་མཛད་སྒོར་མཚོན་ན། ཉིན་དེའི་ཞོགས་པ་སྔ་པོ་ནས་ལྷ་ས་བའི་ཁྱིམ་འཛིན་མ་རྣམས་རྒྱན་གོས་གང་གཟབ་གྱོན་ཏེ་དཔལ་ལྷ་གསོལ་མཆོད་བྱེད། ཉི་དྲོད་ཙམ་དུ་དཔལ་ལྷ་སྦལ་གདོང་གི་སྐུ་གསོབ་དེ་ཇོ་ཁང་འོག་ཤོད་ཀྱི་ལྷ་ཁང་ལྷོ་མ་རྣམས་ཀྱི་མདུན་རྒྱུད་འཁྱམས་རའི་མཐིལ་དུ་གདན་དྲངས། ཕྱག་གཡས་པའི་ཕྱག་མཚན་བེ་ཅོན་བླངས་ནས་རལ་གྲི་མེ་རིས་ཅན་ཞིག་ཕུལ། བླ་བྲང་ཕྱག་མཛོད་ལས་ཁུངས་ནས་སྙན་དར་སྒྲོན། རྨེ་རུ་དགོན་གྱི་དགེ་འདུན་ཚོས་ན་བཟའ་གཟབ་བཞེས་ཐོག་འཕྱར་དར་དང༌། སྤོས་སྣེ་བའི་སྣེ་ཁྲིད་འོག་རྔ་རོལ་བ་ཚོས་རྩེ་ཞྭ་དང༌། སྒྲོ་ལུ་སྒྲོག་གདན་སྒར་བའི་ཟླ་གམ་བསྣབས། སྤོས་ཕོར་བ་ཚོས་རྩེ་ཞྭ་དང༌། གོས་ཆེན་གྱི་ཕྲག་ཁེབས་གྱོན། དངུལ་གྱི་སྤོས་ཕོར་ཐོགས་པ་སོགས་བྱས་ནས་གྲལ་བསྟར་སྒྲིག་པའི་རྗེས་སུ་དཔལ་ལྷའི་སྐུ་གསོབ་དེའི་ནང་སྐུ་བསྟེན་པ་ཞེས་རྨེ་རུའི་གྲྭ་པ་སྡོམ་ལྡན་བསྙེན་པ་སོང་བ་གཅིག་འཛུལ་ཏེ་གཡས་གཡོན་ནས་སྐུ་མདུན་པ་གྲྭ་པ་ཁ་ཤས་ཡོད་པ་ཚོས་སྐྱོར་ཏེ་ཇོ་ཁང་ནང་མའི་ལྷོ་ངོས་ནས་སེང་ལྡེང་སྒོ་མོ་དང་འཁྱམས་ར་བརྒྱུད་དེ་ལྷ་སའི་བར་སྐོར་དུ་ཕེབས་སྐབས་མི་མང་ཕོ་མོ་དང་བལ་འབྲུག་སོགས་ཚང་མས་སྙན་དར་ཕུལ། ལྷ་མོའི་སྐུ་རྒྱབ་ཏུ་རྨ་བྱའི་གདུགས་འཁྱེར་མཁན་གྲྭ་པ་ཕྲག་ཁེབས་གྱོན་པ་ཞིག་དང༌། ལྷ་མོའི་རྒྱབ་མདུན་གཉིས་སུ་གྲྭ་ཆུང་འཆམ་གོས་གྱོན་ཞིང་ཆུ་སྲིན་དང་སེང་གེའི་གདོང་འབག་གྱོན་པ་གཉིས། ཞྭ་ནག་གི་ཆས་གོས་གྱོན་པའི་གྲྭ་པ་རྔ་འཁྱེར་བ་བཞི་དང༌། རོལ་མོ་བ་གཅིག་སྐུ་འབུམ་ཐང་གི་ཁྲལ་པ་འགའ་ཞིག་གིས་རྒས་པོ་རྒྱལ་ཞེས་རས་དཀར་པོའི་ཕྱུ་པ་དང༌། ལྷམ་རྡོག་གཅིག་མ་གྱོན་པ། སྒལ་པར་དར་ཚོན་སྣ་ལྔའི་དར་འཕྱང༌། ལག་གཡས་པར་རྒྱུག་རིལ་ཁྲ་བོ་གཅིག་དང༌། གཡོན་དུ་ཕུབ་འཁྱེར། སྐྱེས་པ་རྒས་པོ་རྒྱ་བོ་འཛུམ་བསྙེར་དགོད་པ་རལ་པ་དཀར་པོ་ཐོར་ཅོག་ཅན་གྱི་གདོང་འབག་ཅིག་གྱོན་པའི་འཁོར་དུ་ཐོད་ཁོག་དཀར་རིལ་གཉིས་དང༌། ཨ་ཙ་ར་གཉིས་སོགས། དཔལ་གསོལ་མ་བཅས་གཙུག་ལག་ཁང་ནས་ཐོན་ཏེ་ཐོག་མར་ཀླུ་སྦུག(དེང་སང་མང་ཚོགས་སྒྱུ་རྩལ་ཁང་ཡོད་ས)ཏུ་གཏོར་ཟོར་འཕང༌། དེ་ནས་ཁྲོམ་གཟིགས་ཁང་གི་ཐང་སྡེར(དེང་སང་ཁྲོམ་གཟིགས་ཁང་གི་ཚོང་ར)བར་སྐོར་ཤར་གྱི་ལམ་དཀྱིལ་སྒེར་བཤད་སྒྲའི་ཁང་པའི་ལྷོ་ངོས་བཅས་སུ་གཏོར་ཟོར་རེ་འཕེན། དེ་ཉིན་ཀརྨ་ཤག་གི་ཆོས་རྗེར་ཆོས་སྐྱོང་བྱ་ཁྲི་བ་ཁོག་ཞུགས་ཀྱིས་ལྷ་མོའི་རྗེས་སུ་འབྲངས་ནས་དགའ་ལྡན་དར་སྨྱོན་གྱི་འགྲམ་ནས་ལྷ་མོར་གུས་བཏུད་དང་བཅས་ཕྱིར་ལོག་ལྷ་མོ་ཕེབས་སའི་ལམ་འཁེལ་དུ་ཡོད་པའི་སྐུ་དྲག་ཚོ་དང༌། མི་དྲག་ཁག་ཚོས་གསེར་སྐྱེམས་དང་སྙན་དར་སྒྲོན་འབུལ། ལམ་ཁའི་གཡས་གཡོན་ནས་མང་ཚོགས་ཚོས་མཇལ་ཁ་ཞུ་བ་དང༌། སྙན་དར་ཕུལ། ཕྱིར་འཁོར་མཚམས་འཁྱམས་རའི་ཀ་རིང་ལྷོ་ངོས་སུ་ལྷ་མོའི་གོས་ཐང་ཆེན་པོ་ཞིག་བཀྲམས་པའི་མདུན་མཆོད་པ་སྒྲིག་ཅིང་། ལྷ་མོའི་སྐུ་གསོབ་ཞལ་ཇོ་ཁང་དུ་ཕྱོགས་ནས་བཞུགས། དེ་གར་མངའ་གསོལ་གྱི་ཞལ་འདོན་གྲུབ་བསྟུན་སྐུ་གསོབ་ལྷ་ཁང་དུ་གདན་ཞུ་བྱེད། ལྷ་ས་བའི་བུ་མོ་སྤ་ཕྲུག་ཐོག་མར་གཡོག་མཁན་ཕལ་ཆེ་བས་དེ་ཉིན་ནས་དགུན་ཆས་པགས་ཚག་གྱོན། དེ་ནུབ་དགོང་ཟས་སུ་ཤ་འབྲས་བཟའ་བ་དང༌། པོ་ཏ་ལའི་ཞོལ་དུ་ཡོད་པའི་དགའ་ཉེ་ཚོར་ཡང་ཤ་འབྲས་སྐྱེལ་སྲོལ་ཡོད།


text:
གནུབས་སངས་རྒྱས་ཡེ་ཤེས་ཀྱིས་ཁེང་ལོག་བར་པ་ཚར་བཅད་པའི་གནས་སྙེ་མོ་བྱེ་མཁར་དང་དེའི་དཔེ་རྙིང་སྐོར་ངོ་སྤྲོད་མདོར་བསྡུས།
ཀརྨ་བདེ་ལེགས།
དང་པོ་བྱེ་མཁར་དགོན་དང་དེའི་དཔེ་རྙིང་སྐོར།
དེ་ཡང་སྤྱི་ལོ་༢༠༠༥ལོའི་ཟླ་༣་ཚེས་༨ལ་སེ་ར་དགོན་པའི་སྐུ་ཞབས་ཆུང་ལྟག་ལགས་དང་། རྒན་ཟླ་བ་བསྟན་འཛིན་ལགས་ངེད་གསུམ་ལྷ་ས་ནས་ཐོན་ཏེ་སྙེ་མོ་བྱེ་མཁར་དུ་དཔེ་རྙིང་སྲུང་སྐྱོབས་ཀྱི་ཆེད་དུ་བསྐྱོད་པ་ཡིན། དགོན་པ་དེའི་མིང་ཆ་ཚང་ལ་བྱེ་མཁར་ཆོས་སྡེ་དགོན་ཞེས་འབོད་ཀྱི་འདུག་ལ། ད་ལྟ་བོ་དོང་ཕྱོགས་ལས་རྣམ་རྒྱལ་གྱི་ཆོས་རྒྱུད་འཛིན་པ་ཞིག་རེད་འདུག་ལ། དགོན་པ་དེའི་གནའ་བོའི་ལོ་རྒྱུས་ཡིག་ཆ་དང་ངག་རྒྱུན་བཤད་རྒྱུ་ཡོད་པ་ནི་གང་ཡང་མི་འདུག [དུས་རབས་བཅུ་དྲུག་པའི་སྟོད་ཙམ་ལ་དགོན་པ་འདིར་བོ་དོང་ཆོས་བརྒྱུད་ཀྱི་བསྟན་པ་བསྐྱངས་ཚུལ་ནི་རྒན་ཟླ་ལགས་ཀྱིས་བྲིས་པ་ལས་གསལ་བས་འདིར་ཡི་གེ་མང་བར་དོགས་ནས་མ་བཀོད]གནུབས་ཀྱི་བཀའ་ཤོག་རྒྱ་བོ་ཆེ་ལས། དེར་ཡང་མ་ཆགས་སྙེ་མོ་བྱེ་མཁར་བཟུང་། ཡུལ་ཁྱིམ་རྫས་ཆ་རོག་བན་སྐྱབས་པས་བསྡུས། །ཉེ་ནས་ཕྱག་ཚང་མྱང་སྨན་འཇམ་དཔལ་བྱས། །དེ་ནས་བོད་བན་བྱེ་མཁར་ནང་ན་མཆིས་པ་ལ། །ཁེང་པོ་དམག་མིའི་རྩ་སྒོར་ཆུ་སྒོར་བཅུག །དེ་ནས་སྙེ་མོ་བྱེ་མཁར་རི་ལོགས་ལ། །ཁེང་པོའི་དམག་མི་གྲོས་བྱེད་མང་པོ་རྣམས། །བོད་བན་གསོད་པའི་མདུན་གྲོས་བྱེད་པ་མཐོང་། ཅེས་པ་སོགས་ནས་མཐར་བདེན་པ་བརྡར་ཏེ་ཆོས་སྐྱོང་བསྐུལ་བས་རི་ལོགས་སུ་མེ་འབར་ནས་ཁེང་པོའི་དམག་མི་རྣམས་བསྒྲལ་བར་གྲགས་པའི་གནས་དེ་ད་ལྟའི་བྱེ་མཁར་ཆོས་སྡེ་དགོན་ཞེས་པ་འདི་ཡིན་འདུག །
དེ་ཡང་གཅིག་ནས་སྙེ་མོ་བྱེ་མཁར་ཞེས་ས་མིང་དང་དགོན་མིང་མ་འགྱུར་བར་ཡོད་པ། གཉིས་ནས་སྔར་གནུབས་ཆེན་བཞུགས་སའི་ལྷ་ཁང་ཆུང་ཆུང་དེ་རྨང་གཞིའི་ཐོག་རྒྱ་བསྐྱེད་བྱས་ཏེ། སྔར་གྱི་ལྷ་ཁང་དེ་ད་ལྟ་གཙང་ཁང་དུ་གྱུར་པའི་ལྷ་ཁང་གསར་རྙིང་གཉིས་ཀྱི་ཁྱད་པར་མངོན་གསལ་དུ་མཐོང་ཐུབ་ལ། གསུམ་ནས་བྱེ་མཁར་ཆོས་སྡེ་དགོན་འདི་ཕྱིས་སུ་བོ་དོང་ཕྱོགས་ལས་རྣམ་རྒྱལ་གྱི་ཆོས་བརྒྱུད་འཛིན་པའི་དགོན་པར་གྱུར་ཡོད་ནའང་། འདིར་མདོ་སྒྱུ་སེམས་གསུམ་གཙོ་བོར་གྱུར་པའི་སྔ་འགྱུར་རྙིང་མའི་དཔེ་རྙིང་དཔེ་དཀོན་སྤྱི་དང་ལྷག་པར་དུ་གནུབས་ཆེན་སངས་རྒྱས་ཡེ་ཤེས་ནས་བརྒྱུད་པའི་རྫོགས་ཆེན་དང་། ཨ་རོ་ཡེ་ཤེས་འབྱུང་གནས་ནས་བརྒྱུད་པའི་རྫོགས་ཆེན་ཨ་རོའི་ལུགས་སོགས་རྙིང་མའི་དཔེ་རྙིང་དཔེ་དཀོན་དང་། ཕྱིས་ཀྱི་བཀའ་གདམས་པའི་དཔེ་རྙིང་དཔེ་དཀོན་མང་པོ་ཞིག་བཞུགས་པ་བཅས་ལ་གཞིགས་ན། བྱེ་མཁར་ཆོས་སྡེ་དགོན་འདི་སྔར་གནུབས་ཆེན་སངས་རྒྱས་ཡེ་ཤེས་ཀྱིས་ཁེང་པོའི་དམག་མི་བསྒྲལ་སའི་སྙེ་མོ་བྱེ་མཁར་ཞེས་པ་དེ་ཡིན་འདུག །ད་ལྟ་གཙང་ཁང་དུ་གྱུར་པ་སྦུག་གི་ལྷ་ཁང་རྙིང་པ་དམར་པོ་འདིའི་ཕྱིའི་འཛུགས་བསྐྲུན་ལ་བལྟས་ན་རྙིང་ཉམས་ཆེན་པོ་ཞིག་ཡོད་རུང་། ནང་གི་ལྷ་སྐུ་གཏོར་ཟིན་པའི་གདན་དང་ཚོན་རིས་ལ་རྙིང་ཉམས་དེ་མེད་པ་ཞིག་མཐོང་བྱུང་། དེས་ན་དེང་རབས་ཀྱི་བརྟག་དཔྱད་ཚད་ལྡན་ཐུབ་པ་ཡིན་ན་ལོ་རྒྱུས་རང་བཞིན་ལྡན་པའི་གནའ་ཤུལ་ཞིག་མངོན་གྱུར་ཡོང་བ་གདོན་མི་ཟ་སྙམ།
ལྷ་ཁང་དམར་པོ་འདི་རྙིང་པ་རེད་ལ། མཐའ་ཡི་དཀར་པོ་འདི་ཕྱིས་སུ་གསར་བཞེངས་གནང་སྟེ་རྒྱ་བསྐྱེད་པ་ཞིག་རེད་འདུག །
དགོན་པ་དེའི་ནང་བསྟན་པ་སྔ་དར་སྐོར་དང་ཕྱིས་ཀྱི་བཀའ་གདམས་པའི་གསུང་རབ་གཙོ་བོར་གྱུར་པའི་དཔེ་རྙིང་གཞན་དུ་མཐོང་རྒྱུ་མེད་པ་ཧ་ཅང་མང་པོ་ཞིག་ཡོད་རུང་ཆ་ཚང་བ་ནི་ཉུང་། ཡང་དཔེ་རྙིང་མང་པོ་ཞིག་མཆོད་རྟེན་དང་ལྷ་སྐུའི་གཟུངས་ཞུགས་སུ་ཕུལ་བར་ཤོད་ཀྱི་འདུག་ལ། ལྷག་འཕྲོ་རྣམས་ནི་ལྷ་ཁང་ཞིག་གི་ནང་དུ་གོ་རིམ་དང་དབྱེ་བ་སོགས་གང་ཡང་མེད་པར་བསྲེས་ནས་བཞུགས་པ་ལ། དེའི་སྔོན་ཙམ་དུ་དགེན་ཟླ་བ་དང་པདྨ་ཆོས་སྡིངས་དགོན་པའི་སྐུ་ཞབས་འཇིགས་མེད་བསྟན་འཛིན་གྱིས་གཙོ་གཉེར་དང་དགོན་པའི་སྐུ་ཞབས་རྣམས་ཀྱིས་ཀྱང་མཉམ་གཉེར་གང་དྲག་བྱས་ནས་དུས་ཡུན་ཟླ་གཅིག་ཙམ་དང་། ཡང་ད་ལམ་དགོན་པའི་སྐུ་ཞབས་གཉིས་དང་ང་ཚོའི་མི་གསུམ་བཅས་ལས་མི་ལྔའི་གཟའ་འཁོར་གཉིས་ཙམ་གྱི་རིང་གོ་རིམ་སྒྲིག་གང་ཐུབ་བྱས་པ་ཡིན་རུང་ཆ་ཚང་བ་ནི་ཉུང་ཤས་ཙམ་རེད། འོན་ཀྱང་ལྡེབ་སྣ་རིང་ཐུང་དང་ཡིག་གཟུགས་འདྲ་བ་དག་གཙོ་བོར་བྱས་ནས་ཚང་མར་དཔེ་རས་དང་དཔེ་སྒྲོམ་གྱི་མཐུན་རྐྱེན་སྦྱར་ནས་སྲུང་སྐྱོབ་ཞུས་ཡོད།
དེ་ཡང་དཔེ་རྙིང་བསྟན་པ་སྔ་དར་སྐོར་གྱི་དཔེ་ཐོ་མཚོན་ཙམ་ཞུས་ན། མན་ངག་རིག་པའི་ཐིག་པ་པདྨ་སམ་བྷ་བས་མཛད་པ་བེ་རོ་ཙ་ནས་བསྒྱུར་བ་ལྡེབ་༣། སྣང་བྱེད་སྒྲོན་མ་ཞེས་བྱ་བ་བི་མ་མི་ཏྲས་མཛད་པ། སྙན་བརྒྱུད་ཐུགས་ཀྱི་སྙིང་པོ་ཞེས་པ་རྫོགས་ཆེན་གྱི་ཁྲིད་ཡིག་ལེའུ་མང་པོ་ཅན་ཞིག ། རིན་ཆེན་འབར་བའི་རྒྱུད་ཀྱི་རྒྱལ་པོ། འཕྲུལ་གྱི་མཚོ་པ་ཞེས་མཛད་བྱང་མི་གསལ་བའི་རྫོགས་ཁྲིད་ཞིག །ཤྲྰི་སེངྷའི་གླུ་ཞེས་པ་དང་རྡོ་རྗེ་གླུའི་བསམ་གཏན་ཞེས་པ། སངས་རྒྱས་ཀུན་གྱི་དགོངས་པ་འདུས་པའི་མདོ་བྲིས་མ་སྤུས་ལེགས་དཔེ་མི་འདྲ་བ་ཁག་གསུམ་ཙམ་ཡོད་ཀྱང་འགྱུར་བྱང་མ་རྙེད། སློབ་དཔོན་སངས་རྒྱས་རིན་པོ་ཆེ་ལས་བརྒྱུད་པ་རིག་པ་རྩལ་གྱི་དབང་བསྐུར་བའི་ཐབས་བཅོ་བརྒྱད་པ་ཞེས་པ། སྲིད་པ་རྒྱུན་བཅད་པའི་མན་ངག་སློབ་དཔོན་སངས་རྒྱས་ཡེ་ཤེས་ཀྱིས་ཡོན་ཏན་རྒྱ་མཚོ་ལ་གནང་བ་ཞེས་པ་ལྡེབ་༡༧། གཤིན་རྗེ་གཤེད་ཀྱི་ཕྲིན་ལས་ཀྱི་སྔོན་དུ་འགྲོ་བ་པདྨ་ནག་པོས་མཛད་པ། ཉི་མ་ཞི་བའི་རྩ་འགྲེལ་རྒྱ་གར་དྷ་ན་དྷ་ལས་མཛད་པ་ལྡེབ་༣༠། འཇམ་དཔལ་གཤིན་རྗེ་གཤེད་ཀྱི་བཀའ་སྡོམ་ཞེས་པ་དང་། གཤིན་རྗེ་འཁོར་ལོའི་འགྲེལ་པ་ཞེས་པ་སོགས་གཤིན་རྗེའི་སྐོར་མང་། མ་མོའི་ཡིག་ཆ་ཟབ་མོ་ཞེས་པ་དང་། མ་མོ་བསམ་གཏན་གྱི་སྒྲོན་མ་རུ་པདྨས་རྣལ་འབྱོར་པ་ལ་གདམས་པ། སློབ་དཔོན་པདྨས་མཛད་པའི་གབ་པ་མངོན་ཕྱུང་། མཁའ་འགྲོ་ལས་ཀྱི་ཕྲེང་བའི་རིམ་པ་རྒྱ་གར་གྱི་སློབ་དཔོན་རོམ་བུ་འགུ་ཡ་ཙན་ཏྲ་དེ་བས་མཛད་པ། ཨུ་རྒྱན་གྱི་མཁན་པོ་པདྨ་འབྱུང་གནས་དང་བེ་རོ་ཙ་ནས་བསྒྱུར་བ་ལྡེབ་༡༢། མ་ཆེན་དྲུག་ཅུ་རྩ་བརྒྱད་ཞེས་པ་མ་མོའི་སྐོར་མང་པོ། མ་མོ་གསང་བའི་ཏནྟྲ་ཨི་དྷ་བྷོ་དེས་མཛད་པ། པད་མ་ཐོད་ཕྲེང་གིས་སྒྱུར་བ་ལྡེབ་༢༠། སེམས་ཀྱི་དམིགས་དྲུག་ལ་བརྟེན་ནས་འགྲོ་བ་དྲུག་གི་སྐྱེ་གནས་སྟོང་པར་བྱེད་པའི་གནད་བསྟན་བ་ལྡེབ་༡༦ སློབ་དཔོན་སངས་རྒྱས་གཉིས་པ། སྤྲུལ་པ་པོ་དགའ་རབ་རྡོ་རྗེས་མཛད་པ་རྫོགས་སོ། །ཀླུའི་རྒྱལ་པོ་འཇོག་པོའི་རྣལ་འབྱོར་པ་རྣམས་ལ་གདམས་པ་ཞེས་པ། དངོས་གྲུབ་བརྙེས་པའི་སློབ་དཔོན་རྣམས་ཀྱི་དོ་ཧ་རྡོ་རྗེའི་གླུ་ཞེས་པ།
ཨ་རོ་ཡེ་ཤེས་ནས་བརྒྱུད་པའི་དཔལ་འབར་འཕྲུལ་གྱི་ཡི་གེ་ཞེས་པ་ལྡེབ་༡༩་ཅན། རྫོགས་པ་ཆེན་པོ་བྱེད་རྩོལ་མྱེད་པའི་ཕྲིན་ལས་ཀྱི་རིམ་པ་ལྡེ་༡༤། སློབ་དཔོན་ཨ་རོའི་ཐུགས་ལ་རང་འབྱུང་ངམ་ཁོང་ཐོན་དུ་ཤར་བ་ཞེས་པའི་རྫོགས་སྐོར་ཞིག །མན་ངག་རིན་ཆེན་སྤུངས་པའི་བཤད་པ་ཞིག་ལྡེབ་གྲངས་མི་གསལ། སྙན་རྒྱུད་ཐུགས་ཀྱི་སྙིང་པོ་ཞེས་པ་རྫོགས་ཆེན་གྱི་ཁྲིད་ཡིག་ཞིག་འདུག་པ་དེ་ནི་ཨ་རོའི་སྙན་རྒྱུད་ཀྱི་ནང་གསེས་ཞིག་ཡིན་པར་སེམས། ཨ་ཏི་རང་གི་འདུག་ཚུལ་སྐུ་གསུམ་ཇ་ལོག་སྣང་གྲགས་ཀྱི་ཆོས་ལ་དཔྱད་དུ་མེད་པར་བསྟན་པ་ཞེས་པ་ལྡེབ་གྲངས་དང་མཛད་བྱང་མ་གསལ་བ། སྒྱུ་འཕྲུལ་དྲ་བ་རྩ་རྒྱུད་གསང་བ་སྙིང་པོ་དང་རྒྱུད་ཕྱི་མའི་ཁོག་དབུབ་རིན་ཆེན་འབར་བའི་གུར་སྒྲོ་ཕུག་པ་ཤཱཀྱ་སེངྒེས་མཛད་པ། གསང་སྙིང་རྩ་བ་ལ་མཆན་གྱིས་འགྲེལ་བའི་དཔེ་སྣ་རིང་ཐུང་མི་འདྲ་པ་གསུམ་ཙམ་སོགས་ཡོད།
བཀའ་གདམས་སྐོར་གྱི་དཔེ་རྙིང་ལ།
བྱང་ཆུབ་སེམས་དཔའི་སྤྱོད་པ་ལ་འཇུག་པའི་འགྲེལ་པ་ལེགས་པར་བཤད་པ་བསྡུས་པ་ཤཱཀྱའི་དགེ་སློང་བརྩོན་འགྲུས་སེངྒེས་སྤྱར་བ། ཐེག་པ་ཆེན་པོ་རྒྱུད་བླའི་བསྡུས་དོན་དགེ་སློང་ཆོས་ཀྱི་སློང་སེངྒེས་སྦྱར་བ། སྤྱོད་འཇུག་བསྡུས་དོན་ཤཱཀྱའི་དགེ་སློང་ཆོས་ཀྱི་སེངྒེས་སྦྱར་བ། ཞི་བྱེད་རྒྱུད་པ་ཕྱི་མའི་ཆོས་སྐོར་ལས་ལས་ཚན་ཉི་ཤུ་རྩ་བརྒྱད། ཐེག་པ་ཆེན་པོ་བསྡུས་པའི་བཤད་སྦྱར་སློབ་དཔོན་དགེ་བསྙེན་བཙུན་པ་ངོ་བོ་ཉིད་མེད་པ་ཆོས་རྣམས་སྒྱུ་མ་ལྟ་བུར་ཁོང་དུ་ཆུད་པས་མཛད་པ་དཔེ་རྙིང་། དཔལ་ནག་པོ་ཆེན་པོའི་རྒྱུད་དུར་ཁྲོད་ནག་པོའི་བཤད་པ་ཞེས་བྱ་བ་ཤཱཀྱའི་དགེ་སློང་དྷརྨ་གཟི་བརྗིད་ཀྱིས་སྤྱར་བ། བླ་མ་རིན་པོ་ཆེ་ལྕེ་སྒོམ་རྫོང་པ་མཁའ་སྐྱོང་གྲགས་པས་མཛད་པའི་མན་ངག་རིན་ཆེན་སྤུངས་པ་སྐབས་དོན་བཅུ་གསུམ་པ་ལྡེབ་༡༨༩། མན་ངག་རིན་ཆེན་སྤུངས་པ་ལས་ཤེས་རབ་སྟོང་པ་ཉིད་ཀྱི་དོན་གསལ་བར་བྱེད་པ་རྫོགས་སོ་ཞེས་པ་ལྡེབ་༥༦ཅན་ཞིག །རིན་ཆེན་སྤུངས་པ་ཞེས་བྱ་བའི་རྫོགས་ཆེན་གྱི་ཆོས་སྐོར་ཞིག །མན་ངག་རིན་ཆེན་སྤུངས་པའི་ཁྲིད་ལུགས་གསལ་བའི་སྒྲོན་མེ་ཞེས་པ། མཁའ་འགྲོ་མ་རྡོ་རྗེ་གུར་ཞེས་བྱ་བའི་རྒྱུད་དཔེ་རྙིང་མཆན་འགྲེལ་ཅན། དྲག་པོ་གསུམ་འདུལ་རྒྱུད་ཀྱི་འགྲེལ་པ་བདུད་རྩིའི་མྱུ་གུ་ཞེས་བྱ་བ་པན་པི་ཏ་པུ་ན་མ་ཏི་དང་ལོ་ཙཱ་བ་ཆོས་ཀྱི་བཟང་པོས་བསྒྱུར་བ། དཔལ་ཕྱག་ན་རྡོ་རྗེའི་དཀྱིལ་འཁོར་གྱི་ཆོ་ག་སློབ་དཔོན་ཛ་བ་རི་པས་མཛད་པ་བལ་པོའི་མཁན་པོ་པན་ཊི་ཏ་དེ་བ་སུ་ན་མ་ཏི་དང་། ལོ་ཙཱ་བ་ཆོས་ཀྱི་བཟང་པོས་བསྒྱུར་བ་དཔེ་རྙིང་སོགས་ནི་མདོར་བསྡུས་ཙམ་ཞིག་གོ ། འདིར་དཔེ་རྙིང་པོད་བརྒྱ་ལྷག་ཙམ་ཞིག་ཡོད་པའི་བརྒྱ་ཆ་དགུ་བཅུ་གོ་དགུ་བྲིས་མ་ཡིན་ལ། བྲིས་གཟུགས་སོགས་ལ་གཞིགས་ན་སྔ་ཤོས་དུས་རབས་བཅུ་པ་ནས་ཕྱི་ཤོས་དུས་རབས་བཅུ་བཞི་པའི་གཡས་གཡོན་ཙམ་དུ་ཡིན་པའི་ཚོད་དཔག་བྱས་པ་ཡིན། འདིར་བྲིས་གཟུགས་མི་འདྲ་བའི་དཔེ་རྙིང་སྣ་ཁ་སུམ་ཅུ་ཙམ་ཞིག་ཡོད་པས་ཡིག་གཟུགས་ཁོ་ནའི་ངོས་ནས་ཀྱང་རིན་ཐང་ཆེན་པོ་འདུག །
འདིར་ཤིང་སྤར་གྱི་དཔེ་ནི་འབྲེལ་བ་དོན་གསལ་ཁ་འཐོར་ཞིག་ཡོད་པ་དེ་གཅིག་པུ་ཡིན་ཞིང་། དེ་ནི་ད་ལྟའི་ཆར་ང་ཚོའི་ཤེས་རྟོགས་ཐུབ་པ་ལ་མཚོན་ན་བོད་རང་སར་སྤར་ཤིང་བརྐོས་པ་སྔ་ཤོས་སུ་གྱུར་པ་སྟེ། སྤྱི་ལོ་༡༤༠༧ལ་སྟོད་ལྷོའི་ལྟེ་གནས་ཤེལ་དཀར་དུ་བརྐོས་པ་དེ་རེད་ལ། སྤར་མ་དེའི་དཀྱིལ་དུ་དར་ལུང་བརྒྱུད་སའི་སྒོར་ཐིག་ཀྱང་བརྐོས་ཡོད་པ་སོགས་ཉེ་དུས་ཀྱི་ཤིང་སྤར་དང་མི་འདྲ་བའི་ཁྱད་ཆོས་མངོན་གསལ་དོད་པོ་ཡོད། ཡང་འདིར་ཡོད་ཀྱི་དཔེ་རྙིང་མང་ཆེ་བ་སྔ་འགྱུར་རྙིང་མའི་སྐོར་ཡིན་རུང་གཏེར་ཆོས་ཀྱི་ཆོས་དཔེ་ནི་གཅིག་ཀྱང་མེད། སྔ་འགྱུར་རྙིང་མའི་ནང་ནས་ཀྱང་ལོ་རྒྱུས་ཐོག་ཆེས་གལ་ཆེ་བའི་མི་སྣ་གནུབས་ཆེན་སངས་རྒྱས་ཡེ་ཤེས་ནས་བརྒྱུད་པའི་ཆོས་སྐོར་དང་། ཨ་རོ་ཡེ་ཤེས་འབྱུང་གནས་ནས་བརྒྱུད་པའི་རྫོགས་སྐོར་རྣམས་མང་།
གཉིས་པ་གནུབས་སངས་རྒྱས་ཡེ་ཤེས་ཀྱི་སྐོར།
ལོ་ཙཱ་བ་ཆེན་པོ་གནུབས་སངས་རྒྱས་ཡེ་ཤེས་ནི། ཡབ་གནུབས་རིགས་གསལ་བ་དབང་ཕྱུག་དང༌་ཡུམ་མཆིམས་མོ་བཀྲ་ཤིས་འཚོའི་སྲས་སུ། ཤིང་ཕོ་བྱི་བའི་ལོ་དཔྱིད་ཟླ་ར་བ་སྤྱི་ལོ་༧༨༤ལ་དབུས་རིའི་སྦྲགས་ཀྱི་ཕུར་སྐུ་འཁྲུངས། སྐྱ་མིང་རྡོ་རྗེ་ཁྲི་གཙུག་དང་ཆོས་མིང་སངས་རྒྱས་ཡེ་ཤེས། གསང་མཚན་རྡོ་རྗེ་ཡང་དབང་གཏེར་ཞེས་གྲགས། དགུང་ལོ་བདུན་ནས་འོ་བྲན་དཔལ་གྱི་གཞོན་ནུའི་ཕྱག་ཕྱིར་འབྲངས་ཏེ་རིག་པའི་གནས་ཐམས་ཅད་ལ་བྱང་བར་མཛད། དགུང་ལོ་དགུ་པར་མཁན་ཆེན་ཞི་འཚོ་ལས་རབ་ཏུ་བྱུང་། རྒྱ་གར་གྱི་མཁན་པོ་བྷ་སུ་དྷ་ར་བསམ་ཡས་སུ་ལོ་གསུམ་བཞུགས་རིང་གསེར་སྲང་གསུམ་ཕུལ་ནས་ཆོས་ཞུས། དེ་ནས་དགུང་ལོ་༡༣་པ་མེ་བྱི་ལ་བལ་ཡུལ་དུ་ཐོག་མར་ཕེབས་པ་ནས་བཟུང་རྒྱ་བལ་ཡུལ་དུ་ལན་བདུན་ཕེབས་པར་གྲགས། སློབ་དཔོན་ཤྲཱི་སིདྷ། བི་མ་ལ་མི་ཏྲ། ཀ་མ་ལ་ཤཱི་ལ། དྷ་ན་དྷ་ལ། ཁྲག་འཐུང་ནག་པོ། ཤཱནྟིཾ་གརྦྷ། དྷ་ན་སཾ་སྐྲྀ་ཏ། སོ་ཀྱ་དེ་བ། དྷ་ན་རཀྵི་ཏ། བྲམ་ཟེ་གསལ་བའི་རྒྱན། དྷརྨ་བོ་དྷི། དྷརྨ་རཱ་ཛ། གཙུག་ལག་དཔལ་དགེ །བ་སུ་དྷ་ར། ཆེ་བཙན་སྐྱེས་སོགས་རྒྱ་བལ་བྲུ་ཤའི་ལོ་པཎ་རྣམས་དང༌། བོད་ཀྱི་མཁས་པ་གཉགས་ལོ་ཡེ་ཤེས་གཞོན་ནུ་སོགས་བརྟེན་ནས་གསན་བསམ་མཛད་པས་སྙན་གྲགས་ཆེ་བའི་ལོ་ཙཱ་བ་གསང་སྔགས་ཀྱི་རིག་པ་འཛིན་པ་ཞིག་ཏུ་གྱུར།
དེ་ནས་དགུང་ལོ་དྲུག་ཅུ་རེ་གཅིག་པ་ཤིང་ཕོ་བྱི་བ་སྤྱི་ལོ༨༤༤ལ་ཁེང་ལོག་བར་པ་བྱུང་བ་སྟེ། དེ་ཡང་། བདག་འདྲ་སངས་རྒྱས་ཡེ་ཤེས་ཀྱིས། །སྒྲུབ་ཁང་ཡ་མའི་མཁར་ལ་བྱས། །སྦྲགས་ལ་ནག་པོའི་རྩེ་མོ་རུ། །ཉེས་འབྱེད་རླུང་གི་འཁོར་ལོ་བསྐོར། །སྦྲགས་ཀྱི་གྲོང་ཁྱེར་སུམ་ཅུ་རྩ་བདུན་བརླགས། །ཞེས་པ་ལྟར་གཤིན་རྗེ་གཤེད་ཀྱི་དྲག་སྔགས་ཀྱིས་སྦྲགས་ཀྱི་གྲོང་ཁྱེར་སུམ་ཅུ་རྩ་བདུན་བརླགས་པའི་རྐྱེན་གྱིས་རིགས་སྲས་གཉིས་ཀྱི་སྐུ་སྲོག་ཀྱང་ཤོར། སྦྲགས་སུ་གནས་མ་ཆགས་པར་གནུབས་ཡུལ་རོང་ལ་བྲོས་བྱོལ་གྱིས་ཕེབས། དེར་ཡང་མ་ཆགས་ཏེ་སྙེ་མོ་བྱེ་མཁར་བཟུང་། ཞེས་པ་ལྟར་སྙེ་མོ་བྱེ་མཁར་ནས་ཁེང་པོའི་དམག་མི་རྣམས་མཐུ་ཡིས་ཚར་བཅད་པར་གྲགས། ཡང་དེའི་འཕྲོ་ལས། ལྷ་སྲས་མངའ་ཐང་ཆེ་བས་སྤྱན་དྲངས་ཆོས་བཙུགས་ནས། །བསམ་ཡས་བྱང་ཆུབ་གླིང་དུ་ཆོས་ཀྱི་འཁོར་ལོ་བསྐོར། །སླད་ནས་ཡར་འབྲོག་སྒང་འགྲིམ་གནུབས་ཡུལ་རོང་དུ་བྱོན། །སངས་རྒྱས་བསྟན་པ་གཉན་པོ་བསྲུང་བར་བྱ་བ་དང་། །དཀོན་མཆོག་དབུ་འཕང་བསྟོད་པར་བྱ་བའི་ཕྱིར། །ལས་ཀྱིས་འབྲེལ་བའི་ཡོན་ཏན་རྒྱ་མཚོ་དང་། །དད་པ་ཆེ་བ་ལེགས་པའི་སྒྲོན་མ་དང་། །གྲོགས་མཆོག་དམ་པ་ཡེ་ཤེས་དབང་ཕྱུག་དང་། །རྩོལ་ཤུགས་གཏོང་ཕོད་ཆེ་བའི་བློན་རྗེ་འཕགས་པ་བཞིར། །དམ་ཆོས་གཞུང་བཞིན་བཀའ་ལ་བརྟེན་ཏེ་ལོ་བདུན་བར་དུ་བཤད། །ཅེས་སློབ་བརྒྱུད་བསྐྱངས།
ཁོང་གཤེགས་པའི་དུས་ཚོད་ཞིབ་ཕྲ་མི་གསལ་ཡང་གུ་ཀྲ་ཆོས་འབྱུང་ལས། །གནུབས་ཀྱི་བན་ཆུང་སངས་རྒྱས་ངས། །ལོ་ནི་བརྒྱ་དང་སུམ་ཅུར་ལོན། །ཞེས་གསུང་པ་ལྟར་ན་བརྒྱ་དང་སུམ་ཅུ་ལྷག་ཙམ་ཞིག་བཞུགས་པའི་དབང་དུ་བཏང་ན། རབ་བྱུང་གོང་གི་ཤིང་ཕོ་བྱི་བ་སྤྱི་ལོ་༧༨༤ལ་སྐུ་འཁྲུངས་ནས་ཆུ་བྱ་༩༡༣གཡས་གཡོན་བར་བཞུགས་པ་ཡིན་ན། མངའ་རིས་སུ་ལྷ་བླ་མ་ཡེ་ཤེས་འོད་སྐུ་འཁྲུངས་པ་ལ་ད་དུང་ལོ༣༤ཙམ་ཡོད། དེས་ན་ཁོང་ནི་དུས་རབས་མི་འདྲ་བ་གཉིས་བརྒྱུད་པ་མ་ཟད་སྔ་འགྱུར་གྱི་མདོ་སྒྱུ་སེམས་གསུམ་གཙོ་བོར་གྱུར་པའི་ཐེག་དགུའི་ཟབ་ཆོས་སྤྱི་དང་། ཁྱད་པར་དུ་དྲག་སྔགས་ཀྱི་ཆོས་སྐོར་རྣམས་ཁོང་བརྒྱུད་ནས་བོད་ལ་ཐོག་མར་དར་བ་ཞིག་ཡིན་པས། བོད་བརྒྱུད་ཆོས་ལུགས་ལོ་རྒྱུས་ཐོག་ཁོང་ནི་གལ་ཆེའི་མི་སྣ་ཞིག་ཡིན་པས་འཁྲུངས་འདས་ལ་མཚོན་ན། གནུབས་ཀྱི་བཀའ་ཤོག་ཆེན་མོ་ལས། །ལོ་ཡི་དང་པོ་ཤིང་ཕོ་བྱི་བའི་ལོ། །ཟླ་བའི་དང་པོ་དཔྱིད་ཟླ་ར་བ་ལ། །བདག་ཉིད་མ་ཡི་རུམ་ནས་བཙས་སོ་སྐད། ཅེས་འཁྲུངས་ལོ་ཤིང་བྱིར་གསུང་པ་ལྟར་སྔ་ན་སྤྱི་ལོ༡༨༤ལ་ཡིན་དགོས་པ་དང་ཕྱི་ན་སྤྱི་ལོ༨༤༤ལ་ཡིན་པ་ལས་འགྲོ་ས་མེད། རང་རྣམ་བཀའ་ཤོག་ཆེན་མོའི་ལས། །ལོ་དགུ་ལོན་ནས་དཔལ་གྱི་བསམ་ཡས་སུ། །རྒྱ་གར་ཡུལ་ནས་བ་སུ་དྷ་ར་བྱོན། །རྒྱལ་པོ་མངའ་ཐང་ཆེ་བས་ལོ་གསུམ་ཆོས་ཀྱི་འཁོར་ལོ་བསྐོར། །དེ་ནས་བདག་གིས་བ་སུ་དྷ་ར་ལ། །གསེར་སྲང་གསུམ་ཙམ་ཕུལ་ནས་ལོ་གསུམ་སྤྱན་སྔར་བསྡད། །ཅེས་དང་། ངོ་མཐོང་བཅུ་གསུམ་མེ་ཕོ་བྱི་བའི་ལོ་ལ་བལ་བོར་ཕྱིན། །ཞེས་དང་། ཡང་། རྡོ་རྗེ་གདན་ནས་རྒྱལ་པོའི་བཀའ་བྱུང་ནས། ཁྱོད་ནི་བོད་ཀྱི་བན་ཆུང་ཆོས་བྱེད་དེ། །བོད་ཀྱི་བཀའ་ཁྲིམས་ཉམས་པས་ཆོས་བྱེད་ཡོང་མི་བཙུན། །ཙོ་ར་ཇག་རྐུན་མང་བས་དྲག་སྔགས་བསྟན། །དེ་ཕྱིར་བོད་ཀྱི་བན་ཆུང་སངས་རྒྱས་ཁྱོད། །བསྟན་པ་བསྲུང་བའི་དྲག་སྔགས་མང་དུ་འཆོང་། །ཞེས་བཀའ་གནང་ཚུལ་སོགས་ལ་བལྟས་ན་༧༨༤ལ་སྐུ་འཁྲུངས་ཏེ། ཁོང་རྒྱ་གར་དུ་བཞུགས་རིང་དུ་བོད་ཀྱི་བཀའ་ཁྲིམས་ཉམས་པ་ལྟ་བུ་ཞིག་གསལ་ཡོད། །
དེ་ནས་བན་ཆུང་བདག་འདྲ་སངས་རྒྱས་ཀྱིས། །རྒྱ་གར་མཁས་པ་བཅུ་གསུམ་ཞལ་ཡང་མཐོང༌། །ཤྲཱི་སེངྷའི་ཞལ་མཐོང་སྒོམ་སྒྲུབ་མན་ངག་གནང༌། །ཀ་མ་ཤི་ལ་ལ་སོགས་མཁས་པ་བཅུ་བཞི་ཡི། །ཞལ་མཐོང་མན་ངག་དཔག་མེད་དུ་མ་གནང༌། །ཞེས་གསུངས་ཀྱང་རེ་རེ་ནས་མཚན་སྨོས་མེད། དེ་ནས་རྒྱ་གར་བལ་ཡུལ་རུ་མཚམས་སུ། །སློབ་དཔོན་པདྨ་རྒྱལ་པོའི་སྤྱན་སྔར་མཆིས། །སློབ་དཔོན་པདྨ་འབྱུང་གནས་ཀྱིས།།རྒྱ་གར་བལ་ཡུལ་རུ་མཚམས་ཀྱི། །རྡོ་རྗེ་རྩེ་ལྔ་དགྲ་འདུན་བྲག་ཕུག་ཏུ། །ཡང་དག་ཐུགས་ཀྱི་གཏེར་སྒོ་ཕྱེ། །ཏིང་འཛིན་ཐུགས་ཀྱི་འོད་ཟེར་འཕྲོས། །གསང་སྔགས་ཆོས་རྣམས་རྩ་བ་རུ། །ཀུན་འདུས་རྩ་བའི་རྒྱུད་དྲུག་དང༌། །མན་ངག་གབ་པའི་གཏེར་དྲུག་དང༌། །གསང་སྔགས་སྦས་པའི་འཆོང་དྲུག་དང༌། །ཕུར་པ་ཀུན་གྱི་གཞིར་གྱུར་པའི། །སྒྲུབ་ཐབས་རྩ་བ་སྡེ་དྲུག་དང༌། །རིན་ཆེན་གསང་སྡེ་བཅོ་བརྒྱད་གནང༌། ཞེས་པ་སོགས་ཆོས་མང་པོ་གནང་ཚུལ་གསལ། བོད་དུ་སློབ་དཔོན་རིན་པོ་ཆེ་ལྷོ་ནུབ་སྲིན་ཡུལ་དུ་ཕེབས་ཅེས་རྒྱ་མཚོ་ནང་དུ་རྡོ་འཕངས་པ་ལྟ་བུ་ཞིག་ཏུ་བཤད་རུང་། གནུབས་ཀྱི་རྒྱ་གར་བལ་ཡུལ་རུ་མཚམས་ཞེས་བའི་གནས་སུ་མཇལ་ཏེ་ཆོས་མང་པོ་གསན་ཡོད། དེ་ནས་དྲུག་ཅུ་རེ་གཅིག་བྱི་ལོ་ལ། །བདག་གི་སྐག་ལ་བབས་ནས་ཁེང་ལོག་བར་པ་བྱུང༌། །སྒྲགས་སུ་མ་ཆགས་གནུབས་ཡུལ་རོང་དུ་བྲོས། །ཞེས་པ་སྟེ་ཤིང་བྱི་ཕྱི་མ་སྤྱི་ལོ་༨༤༤་ལ་ཁེལ་བས་རྒྱལ་པོ་དར་མ་བཀྲོངས་ཚར་ཙམ་གྱི་དུས་ལ་ཁེང་ལོག་བར་པ་བྱུང༌བ་ཡིན་ན་ཁེང་ལོག་དང་པོ་ནམ་བྱུང་བ་རེད། ཡང་ཤིང་བྱི་ཕྱི་མ་སྤྱི་ལོ་༨༤༤་སྐུ་འཁྲུངས་པའི་དབང་དུ་བཏང་ན་ཁེང་ལོག་བར་པ་བྱུང༌བའི་དྲུག་ཅུ་རེ་གཅིག་བྱི་ལོ་དེ་༩༠༤ལ་ཁེལ་གྱི་ཡོད་པའང་དཔྱད་གཞི་ཞིག་རེད།
དེ་རྗེས་སྙེ་མོ་བྱེ་མཁར་ནས་ཁེང་ལོག་ཚར་བཅད་རྗེས། ལྷ་སྲས་མངའ་ཐང་ཆེ་བས་སྤྱན་དྲངས་ཆོས་བཙུགས་ནས། །བསམ་ཡས་བྱང་ཆུབ་གླིང་དུ་ཆོས་ཀྱི་འཁོར་ལོ་བསྐོར། །སླད་ནས་ཡང་འབྲོག་སྒང་འགྲིམ་གནུབས་ཡུལ་རོང་དུ་བྱོན། །ཞེས་དང་། ཁོང་གི་ཆོས་གསན་སའི་བླ་མ་ནི་ཨུ་རྒྱན་པདྨ་དང༌། ཤྲཱི་སིངྷ། བི་མ་ལ་མི་ཏྲ། ཧཱུཾ་ཀ་ར། སོཀྱ་དེ་ཝ། རོམ་བུ་གུ་ཧྱ་དེ་ཝ་ཙནྟྲ། ཤིནྟཾ་གརྦྷ། དྷརྨ་བོ་དྷི། བ་སུ་དྷ་ར། གཉག་ཛྙཱ་ན་ཀུ་མཱ་ར་བཅས་ཡིན་པར་བསྟན་ཡོད། ད་སྔོན་ཁོང་གི་བསྒྱུར་ཆོས་ཚན་པ་༤༩། བརྩམས་ཆོས་ཚན་པ་༢༣་བཅས་མཐོང་བ་དང་། ལྷག་པར་རང་རྣམ་བཀའ་ཤོག་རྒྱ་བོ་ཆེའི་དཔེ་བྲིས་སྤར་མི་འདྲ་བ་གཉིས་ཡོད་པ་སོགས་ལས་གསལ་བ་ལྟར་ན། ཁོང་ཐད་ཀར་རྒྱལ་པོ་དར་མ་དང་འབྲེལ་བ་བྱུང་བའི་སྐད་ཆ་མེད་རུང་། ཕྱིས་ཀྱི་ལོ་རྒྱུས་དང་བླ་སྒྲུབ་དེ་ཚོའི་ནང་སྒྲུང་སྙན་པོ་གང་མང་ཞིག་བྲིས་ཡོད་རེད། འཁྲུངས་ལོ་ཤིང་བྱི་ཕྱི་མ་སྤྱི་ལོ་༨༤༤་ཡིན་པའི་དབང་དུ་བཏང་ན་སྔ་འགྱུར་རྙིང་མའི་དབང་ལུང་གི་བརྒྱུད་ཡིག་དང་མཚུངས་ཆེ་བ་མ་ཟད། འགོས་ལོས་ཀྱང་སྤྱི་ལོའི་དུས་རབས་བཅུ་པའི་ནང་གནུབས་ཀྱི་འགྲོ་དོན་ཆེ་བའི་སྒང་ཡིན་ཚུལ་དང་། ཟུར་ཤྰཀྱ་འབྱུང་དང་ཁོང་གཉིས་བར་ལ་མི་ཐོག་ཅིག་ལས་འགྱང་མེད་པར་བཤད་པ་སོགས་དང་མཐུན་ཆེ་བ་སོགས་མདོར་བསྡུས་ཙམ་མོ།
གསུམ་པ་སྔ་འགྱུར་རྙིང་མའི་ཐེག་པ་རིམ་དགུའི་སྐོར།
དེ་ཡང་རྙིང་མའི་རྫོགས་ཆེན་ནི་ཁྲི་སྲོང་ལྡེ་བཙན་ཡབ་སྲས་ཀྱི་སྐབས་སུ་རྒྱ་གར་ནས་བོད་དུ་དར་བ་དང་། ཐེག་པ་རིམ་དགུའི་ལུགས་སྲོལ་ནི་གནུབས་སངས་རྒྱས་ཡེ་ཤེས་ཀྱི་འདུས་མདོ་བོད་དུ་སྤེལ་བ་ནས་དར་རྒྱས་བྱུང་བ་ཞིག་རེད། སྤྱིར་རྙིང་རྒྱུད་སྒྱུ་འཕྲུལ་གསང་རྙིང་གི་ལུགས་ལྟར་ན་ཐེག་པ་ལྔ་རུ་འདོད་པ་དང་། འདུས་པ་མདོའི་ལུགས་ལ་ཐེག་པ་དགུ་དང་། གཞན་ཡང་རྫོགས་ཆེན་སེམས་ཀློང་མན་ངག་སྡེ་གསུམ་ལས་ཀྱང་། ཐེག་པ་རིམ་དགུའི་རྣམ་བཞག་ཞལ་བཞེས་གནང་རུང་འདུས་པ་མདོའི་གཞུང་ནང་བཞིན་རྒྱས་བཤད་གནང་མེད། མདོ་དགོངས་འདུས་ལས། དོན་དམ་ངེས་པའི་ཐེག་པ་ནི། །གསུམ་དུ་ངེས་པར་སྣང་བ་སྟེ། །ཀུན་འབྱུང་འདྲེན་དང་དཀའ་ཐུབ་རིག །དབང་སྒྱུར་ཐབས་ཀྱི་ཐེག་པའོ། །ཞེས། ཕྱི་ཀུན་འབྱུང་འདྲེན་པའི་ཐེག་པ་ཉན་ཐོས། རང་རྒྱལ། བྱང་སེམས་གསུམ་དང༌། ནང་དཀའ་ཐུབ་རིག་བྱེད་ཀྱི་ཐེག་པ་བྱ་རྒྱུད། སྤྱོད་རྒྱུད། རྣལ་འབྱོར་རྒྱུད་གསུམ། གསང་བ་དབང་སྒྱུར་ཐབས་ཀྱི་ཐེག་པ་བསྐྱེད་པ་མ་ཧཱ་ཡོ་ག ། རྫོགས་ཨ་ནུ་ཡོ་ག །ཡོངས་སུ་རྫོགས་པ་ཨ་ཏི་ཡོ་ག་དང་གསུམ་སྟེ་ཐེག་པ་དགུ་རུ་བསྟན་ནས་དེ་དག་གི་ལྟ་སྒོམ་སྤྱོད་པའི་རྣམ་བཞག་ནས་དབང་དང་དམ་ཚིག་གི་སྲུང་མཚམས། གནས་སྐབས་ཐེག་པ་སོ་སོའི་རང་ལམ་གྱི་འབྲས་བུའི་རྣམ་གཞག་དང་། མཐར་འབྲས་ཐེག་པ་གཅིག་ཏུ་གཞོལ་ཚུལ་སོགས་རྒྱས་པར་བསྟན་པའི་གཞུང་མདོ་འགྲེལ་མུན་པའི་གོ་ཆ་ཞེས་པ་དེ། གནུབས་ཆེན་སངས་རྒྱས་ཡེ་ཤེས་ཀྱིས་བརྩམས་ནས་བཟུང་བོད་དུ་སྔ་འགྱུར་བའི་ཐེག་པ་རིམ་དགུའི་བཞེད་སྲོལ་དེ་རྒྱ་ཁྱབ་ཏུ་ཕྱིན་པ་ཞིག་ཡིན་འདུག །
སྤྱིར་སྔ་འགྱུར་རྙིང་མའི་མདོ་སྒྱུ་སེམས་གསུམ་གྱི་ཡ་གྱལ་དུ་གྱུར་པའི་འདུས་པ་མདོའི་སྐོར་ནི་ཨ་ནུ་ཡོ་གའི་སྐོར་གྱི་རྒྱུད་ལུང་ཉེར་གཅིག མདོ་བཅུ། ལུང་གི་ཡི་གེ་བདུན་ཅུ་ཡོད་པ་ལས། གལ་ཆེ་བ་རྩ་བའི་མདོ་བཞི། མཐའ་དྲུག་གསལ་བར་བྱེད་པའི་རྒྱུད་དྲུག་སོགས་ཕལ་ཆེ་བ་རྣམས་ཁྲི་སྲོང་ཡབ་སྲས་ཀྱི་སྐུ་དུས་སུ་བསྒྱུར་བ་དཔེར་ན། ཁྲོ་བོ་རྡོ་རྗེའི་རིགས་ཀུན་འདུས་རིག་པའི་མདོ་དང་། ཡེ་ཤེས་རྔམ་པ་ཀློག་གི་འཁོར་ལོའི་མདོ་གཉིས་དྲི་མེད་བཤེས་གཉེན་དང་ཅོག་རོ་ཀླུའི་རྒྱལ་མཚན་གྱི་འགྱུར་བ་དང་། དུར་ཁྲོད་ཁུ་བྱུག་རོལ་པའི་རྒྱུད་ཅེས་བྱ་བ་ཐེག་པ་ཆེན་པོའི་མདོ་བེ་རོ་ཙ་ནའི་འགྱུར་སོགས་རྒྱ་གཞུང་དང་། མདོའི་བཀའ་འགྲེལ་མི་ཤེས་མདུད་འགྲོལ་ཞེས་པ་ལོ་ཙཱ་བ་སྐ་བ་དཔལ་བརྩེགས་ཀྱིས་མཛད་པ་སོགས་བོད་འགྲེལ་གྱིས་སྤེལ་བའི་རྒྱུན་ཡོད་རུང་། ཡོངས་གྲགས་ཁྱབ་བརྡལ་དུ་སྤེལ་བ་ནི་གནུབས་སངས་རྒྱས་ཡེ་ཤེས་ཡིན་པར་རྒྱལ་དབང་ལྔ་པ་ཆེན་པོ་སོགས་མཁས་དབང་མང་པོས་བཞེད། དེས་ན་གནུབས་སངས་རྒྱས་ཡེ་ཤེས་ལ་འདུས་མདོའི་སྐོར་ཇི་ལྟར་བརྒྱུད་ཚུལ་བླ་བརྒྱུད་རྣམ་ཐར་ལས། ཕྱག་ན་རྡོ་རྗེ། ལི་ཙ་བཱི་དྲི་མེད་གྲགས་པ། རྒྱལ་པོ་ཛཿ ཨུ་པ་རཱ་ཛ། ནས་ཨིནྡྲ་བོ་དྷི། རྒྱལ་པོ་སིངྷ་པུ་ཏྲ། ཀུ་ཀུ་རཱ་ཛ། རོ་ལངས་བདེ་བ། རྡོ་རྗེ་བཞད་པ། པྲ་ཝ་ཧསྟི། དེས་ཤཱཀྱ་རྣམ་གསུམ་སྟེ་ཤཱཀྱ་སེང་གེ །ཤཱཀྱ་པྲ་བྷཱ། ཤཱཀྱ་མུ་དྲ། དྷ་ན་རཀྵི་ཏ། ཧཱུཾ་མཛད་རྡོ་རྗེ། སྠི་ར་མ་ཏི། བདེ་བ་གསལ་མཛད། དེས་མ་གྷ་དྷའི་མདོ་མཁན་དྷརྨ་བོ་དྷི་དང་། ཤྲཱི་ན་ལེནྡཱར་མཁན་པོ་ཆོས་རྒྱལ་སྐྱོང་། བལ་པོ་བ་སུ་དྷ་ར་དང་རྒྱ་གར་བ་གཙུག་ལག་དཔལ་དགེ་རྣམས་ལ་བཤད། དེ་ནས་དྷརྨ་བོ་དྷི་དང་། དྷརྨ་རཱ་ཛ། བ་སུ་དྷ་ར་གསུམ་གྱིས་བྲུ་ཤའི་ལོ་ཙཱ་བ་ཆེ་བཙན་སྐྱེས་ལ་བཤད། དེ་ནས་བྲུ་ཤའི་སློབ་དཔོན་ཆེ་བཙན་སྐྱེས་ཀྱིས་མདོ་མཁན་དྷརྨ་བོ་དྷི་དང༌། དྷ་ན་རཀྵི་ཏ་བྲུ་ཤའི་ཡུལ་དུ་སྤྱན་དྲངས་ཏེ་ལོ་ཙཱ་བ་ཆེ་བཙན་སྐྱེས་ཀྱིས་བྲུ་ཤའི་སྐད་དང་བོད་སྐད་དུ་བསྒྱུར་བར་གྲགས། དེ་རྣམས་ལས་གནུབས་སངས་རྒྱས་ཡེ་ཤེས་ལ་བརྒྱུད་དེ་སྤེལ་བར་བཤད། ལོ་ཙཱ་བ་ཆེ་བཙན་སྐྱེས་ནི། ཡུལ་ཡར་ལུངས་སུ་སྐུ་འཁྲུངས་པ་རྒྱ་གར་དང་བྲུ་ཤ་བོད་ཡིག་སྟེ་སྐད་རིགས་གསུམ་ལ་བྱང་བ་ཞིག །ཕྱིས་སུ་བྲུ་ཤའི་ཡུལ་དུ་མཛད་ཕྲིན་ལས་བསྐྱངས་པས་བྲུ་ཤའི་སློབ་དཔོན་དུ་གྲགས། ཁོང་རིམ་གཉིས་ཀྱི་ལམ་ནས་དངོས་གྲུབ་བརྙེས་པའི་སློབ་དཔོན་ཆེན་པོ་ཞིག་ཡིན་པར་གྲགས་ཀྱང་ད་ལྟའི་ཆར་རྣམ་ཐར་ལོ་རྒྱུས་ཁ་གསལ་མ་རྙེད།
བཞི་པ་རྒྱ་དཀར་ནག་གི་ཆོས་སྤེལ་སློབ་དཔོན་རྣམས་ཀྱི་རྩོད་པ།
རྒྱ་ནག་གི་བསམ་གཏན་པ་ཧ་ཤང་མ་ཧཱ་ཡ་ན་དང་ཀ་མ་ལ་ཤི་ལའི་བར་གྱི་རྩོད་པའི་སྐོར་ལ། རྦ་བཞེད་དང་ཉང་ཆོས་འབྱུང་སོགས་ལས་བཤད་ཚུལ་མི་འདྲ་བ་སྣ་ཚོགས་ཡོད་པ་མ་ཟད། ཕྱིས་ཀྱི་ལྟ་གྲུབ་འཛིན་པ་རྣམས་ཀྱིས་རང་ཉིད་ཀ་མ་ལ་ཤི་ལའི་ལུགས་དང་མཐུན་ཚུལ་དང་། རྒྱ་ནག་གི་བསམ་གཏན་པའི་སྒོམ་ལ་རྒྱུ་མཚན་ཡོད་མེད་ཅི་རིག་གིས་སྐྱོན་བརྗོད་བྱས་པ་མང་བ་དང་། ཡང་ཀློང་ཆེན་རབས་འབྱམས་དང་ཇོ་ནང་ཏ་ར་ན་ཐ་ཀ་ཐོག་ཚེ་དབང་མཆོག་གྲུབ་སོགས་རྒྱ་ནག་གི་བསམ་གཏན་པ་ལ་གདེངས་འཇོག་གནང་མི་ཡང་ཉུང་ཤས་ཞིག་སྟེ་ལུགས་གཉིས་བྱུང་བའི་དོན་དངོས་ཤེས་འདོད་ན། གནུབས་ཆེན་སངས་རྒྱས་ཡེ་ཤེས་གཞུང་ལ་ལྟ་རྒྱུ་ཤིན་ཏུ་གལ་ཆེན་ཞིག་སྟེ། ཁོང་གི་གསུང་བསམ་གཏན་མིག་སྒྲོན་དུ་སློབ་དཔོན་གཉིས་ཀའི་དགོངས་བཞེད་ལ་ས་བཅད་རེ་རེ་བཞག་ནས་བྲིས་ཡོད་པ་ནི་ཧ་ཅང་རིན་ཐང་ཆེན་པོ་ཞིག་རེད། ད་དུང་ཁོང་གི་གསུང་མན་ངག་ལྟ་བའི་རྫོང་འཕྲེང་ལས་ཀྱང་གལ་ཆེའི་གནད་དོན་མང་པོ་ཤེས་ནུས་པ་སོགས་ཁོང་གི་གསུང་རྣམས་ཤིན་ཏུ་རིན་ཐང་ཆེན་པོ་ཆགས་ཡོད། འོན་ཀྱང་ད་ལྟའི་ཆར་བསམ་གཏན་མིག་སྒྲོན་གྱི་དཔེ་གཅིག་རང་ལས་མེད་ཅིང་དེ་ལ་དོགས་གཞི་མང་པོ་ཞིག་ཡོད་པའི་རྐྱེན་གྱིས། དཔེ་བསྡུར་བྱ་སའི་མ་དཔེ་གཞན་པ་ཞིག་རྙེད་པའི་རེ་བ་བྱེད་ཀྱི་ཡོད།
ལྔ་པ་ལྷ་སྲས་དར་མ་དང་གནུབས་ཆེན་འབྲེལ་བའི་སྐོར།
གནུབས་སངས་རྒྱས་ཡེ་ཤེས་ནི་དུས་སྐབས་དེའི་མི་སྣ་གལ་ཆེན་ཞིག་ཡིན་པ་ནི་བཤད་མ་དགོས་པ་ཞིག་རེད་ལ། བོད་ཀྱི་ལོ་རྒྱུས་རྣམས་སུ་བཤད་པ་ལྟར་ན་དར་མས་བསྟན་པ་བསྣུབས་པ་མ་བཟོད་པར་དྲགས་སྔགས་སྦྱང་ནས། རྒྱལ་པོ་བསྒྲལ་བར་དགོངས་པའི་ཚེ་ལྷ་ལུང་དཔལ་རྡོར་གྱིས་བསྒྲལ་ཟིན་པ་ཐོས་ནས་དྲག་སྔགས་རྣམས་གཏེར་དུ་སྦས་པར་བཤད་པ་དང་། ཡང་རྒྱལ་པོ་དར་མ་ལ་རྫུ་འཕྲུལ་བསྟན་ནས་དངང་དུ་བཅུག་པར་རྒྱལ་པོས་སྔགས་པའི་རིགས་ལ་གནོད་པ་མི་བྱེད་པའི་དམ་བཅའ་ཕུལ་བར་བཤད་པ། གནུབས་ཀྱིས་ངས་རྫུ་འཕྲུལ་གྱིས་རྒྱལ་པོ་དངང་དུ་བཅུག་ཡོད། ད་ཁྱེད་རང་སོང་ནས་སྒྲོལ་ཤོག་ཞེས་ལྷ་ལུང་དཔལ་རྡོར་ལ་ལབ་རབ་སོགས་བཤད་ཚུལ་སྣ་ཚོགས་ཞིག་མཐོང་རྒྱུ་ཡོད་པ་དང་། ཡང་ལྷ་ལུང་དཔལ་རྡོར་ནི་བསམ་ཡས་ཀྱི་མཁན་རབས་དགུ་པ་ཡིན་ཚུལ་དང་། དེས་རྒྱལ་པོ་དར་མ་བསྒྲལ་བ་ནི་བསྟན་པའི་མཛད་རྗེས་རླབས་ཆེན་ཡིན་རབས་སྒྲོག་པ་ནི་མགོ་བོ་བཅད་ནས་མཇུག་མའི་རྒྱན། །སྨྱོན་པ་མིན་པ་སུ་ཡིས་བྱ། །ཞེས་པ་ལྟར་གལ་སྲིད་སྐད་ཆ་འདི་ཚོ་བདེན་སྲིད་ན། སྟོན་པ་སངས་རྒྱས་ནས་བཟུང་བར་མ་ཆད་པར་དགེ་སྦྱོང་གི་ཆོས་བཞིའི་དམ་བཅའ་མ་དོར་བ། མཁན་ཆེན་བྱང་ཆུབ་སེམས་དཔའི་རྒྱལ་ཚབ་ཞིག་གིས་བོད་ཀྱི་རྒྱལ་པོ་བསད་པ་ནི་བསམ་ཡུལ་ལས་འདས་པ་སྟེ། སངས་རྒྱས་ཆོས་ལུགས་ཀྱི་ངོས་ནས་བཤད་ན་ཞབས་འདྲེན་དེ་ལས་ཆེ་བ་ཞིག་མེད་པ་ནི་བཤད་མ་དགོས་པ་རེད་ལ། དེ་ལྟར་ན་ཆོས་འཇིག་རྟེན་གྱི་བྱ་བཞག་ཡོད་ཚད་ཆོས་དཔོན་དག་གིས་གཉེར་བའི་སྲོལ་འདི་ལྷ་ལུང་དཔལ་རྡོར་གྱི་ཤུལ་བཞག་ཡིན་ནམ་ཅི།
ལོ་རྒྱུས་དེ་ཚོ་བདེན་ན་བོད་རྒྱལ་ལྷ་ལུང་པས་བསད་པ་ལས་གནུབས་ཀྱིས་བསད་པ་ཡིན་ན་མི་ལ་སྐད་ཆ་བཤད་བདེ་བ་སྟེ། སྟོན་པའི་རྒྱལ་ཚབ་དགེ་སྦྱོང་གི་ཆོས་བཞི་ལ་གནས་པ་ཞིག་གིས་རྒྱལ་པོ་བསད་པ་མ་ཡིན་པར། ཁྱིམ་སྔགས་པ་ཞིག་གིས་བསད་པའི་ཁྱད་པར་ཙམ་ལས་མཇུག་འབྲས་ནི་གཅིག་སྟེ་གཉིས་ཀས་སྤྱི་ཚོགས་ལ་འགན་མི་ཁུར་བ་འདྲ། འོན་ཀྱང་ད་ཡོད་གནུབས་ཀྱི་གསུང་རབ་སྤྱི་དང་དྲགས་ཀྱི་ཆོས་སྐོར་མང་པོ་མཐོང་བ་རྣམས་སུ་དེའི་སྐོར་གྱི་ཚིག་གཅིག་མ་རྙེད་པ་དང་། ལྷག་པར་དུ་གནུབས་ཀྱི་རང་རྣམས་བཀའ་ཤོག་རྒྱ་བོ་ཆེ་ལས་སྐུ་འཁྲུངས་ནས་བཟུང་ཐོས་བསམ་གནང་ཚུལ། རྒྱ་བལ་བྲུ་ཤའི་ཡུལ་ནས་ཆོས་གསན་པ་དང་བསྒྱུར་བ། ལྷག་དོན་དྲག་སྔགས་ཀྱི་ཟབ་ཆོས་མང་པོ་བསྒྱུར་སྤེལ་གནང་ཚུལ། ཁེང་ལོག་སྐབས་སུ་དྲག་སྔགས་ཀྱིས་ཁེང་པོ་རྣམས་ཚར་བཅད་ཚུལ་གསལ་བ་དང་། དེའི་རྗེས་ལྷ་སྲས་ཀྱི་གདན་འདྲེན་ཞུས་པ་བརྒྱུད་ཆོས་སྤེལ་ཚུལ་སོགས་དེ་སྐབས་ཀྱི་གནས་ཚུལ་མང་པོ་གསལ་ནའང་། རྒྱལ་པོ་དར་མས་ཆོས་བསྣུབས་པ་དང་ཁོང་བཀྲོངས་ཚུལ་མི་གསལ་བ་འདི་ཡང་གནད་དོན་ཞིག་རེད། དེས་ན་ཁོང་གི་རང་རྣམས་གཙོ་བོར་གྱུར་པའི་གསུང་རྣམས་ལ་ཞིབ་འཇུག་གི་རིན་ཐང་ཆེན་པོ་ཡོད།
དྲུག་པ་ཨ་རོ་ཡེ་ཤེས་འབྱུང་གནས་ཀྱི་སྐོར།
ད་སྔོན་བོད་ཀྱི་དགོན་སྡེ་དང་དཔེ་མཛོད་ཁང་རྣམས་སུ་མཐོང་ཐོས་དཀོན་པ་ཨ་རོ་ཡེ་ཤེས་འབྱུང་གནས་ཀྱི་གསུང་མང་པོ་ཞིག་བྱེ་མཁར་དགོན་ནས་ཐོན་ཡོད། ཨ་རོ་ཡེ་ཤེས་འབྱུང་གནས་དུས་རབས་དགུ་པའི་མཇུག་ནས་བཅུ་པའི་ནང་ཙམ་ལ་བྱོན་པ་ཞིག་ཡིན་རུང་ལོ་རྒྱུས་ཆོས་འབྱུང་ཁག་ཏུ་སྤྲུལ་པའི་མི་ཡིན་ཚུལ་ཙམ་ལས་དངོས་དོན་ལོ་རྒྱུས་མི་གསལ། ཇོ་བོ་རྗེས་བོད་རྩོམ་མང་པོ་གཟིགས་པའི་ནང་ནས་ཨ་རོའི་ཐེག་ཆེན་རྣལ་འབྱོར་ལ་བསྔགས་བརྗོད་ཆེ་བ་ཞིག་གནང་མ་མྱོང་སྐད། ཞྭ་དམར་མཁའ་སྤྱོད་དབང་པོས་མཛད་པ་ཨ་རོ་སྙན་རྒྱུད་ཀྱི་བརྒྱུད་པ་ལྟར་ན་བཻ་རོ་ཙ་ན། གཡུ་སྒྲ་སྙིང་པོ། གཉགས་ལོ་ཡེ་ཤེས་གཞོན་ནུ། སྤྲུལ་སྐུ་ཨ་རོ་ཡེ་ཤེས་འབྱུང་གནས། ཡང་ན་གཡུ་སྒྲ་སྙིང་པོ། ཨ་རོ་ཡེ་ཤེས་འབྱུང་གནས་ཞེས་པ་ལྟར་ཁོང་ཡང་བོད་བཙན་པོའི་སྐབས་ནས་བཟུང་སིལ་བུའི་བར་གྱི་ཤེས་རིག་རྒྱུན་མཐུད་པའི་མི་སྣ་གལ་ཆེན་ཞིག་ཡིན་པ་དང་། ཕྱིས་སུ་ཁོང་ཁམས་འདན་ཁོག་ཏུ་ཇོ་བོ་སེ་བཙུན་དང་མཉམ་དུ་བསྟན་པ་སྤེལ་ཚུལ་དང་། ཡང་ཨ་རོ་སྙན་བརྒྱུད་འདི་ཡང་རྒྱ་ནག་བསམ་གཏན་པའི་ལྟ་བ་དང་འདྲེས་ཚུལ་སོགས་བཤད་སྲོལ་སྣ་ཚོགས་ཞིག་ཡོད། ཁོང་ཡང་ལོ་རྒྱུས་རང་བཞིན་ལྡན་པའི་མི་སྣ་ཞིག་ཡིན་པས་གསུང་རྣམས་ལ་ཞིབ་འཇུག་གི་རིན་ཐང་ཆེན་པོ་ལྡན་ཡོད།
ཞེས་སྤྱི་ལོ༢༠༠༥ལོའི་ཟླ་༣པའི་ཚེས་༨་ནས་བཟུང་ཚེས་༢༣་ལ་སྙེ་མོ་མཁར་དུ་བྲིས་པ་ཞིག་ཡིན་ཞིང་། དེའི་རྗེས་འདི་དང་མཉམ་དུ་རྩོམ་ཟིན་མང་པོ་ཞིག་ལོ་བཅོ་ལྔ་ཙམ་གྱི་རིང་མ་རྙེད་པར་བོར་བརླགས་ཤོར་བ་རྣམས། ཉེ་ཆར་གློག་རྡུལ་ཡིག་ཆ་གཞན་པ་ཞིག་གི་བར་ནས་མང་ཆེ་བ་རྙེད་སོན་བྱུང་བ་ལ། ཚིག་དོན་གཉིས་ཆར་ནས་མ་བདེ་བ་འགའ་ཤས་མཐོང་རུང་ལོ་༡༥གོང་གི་སེམས་ཁམས་དང་བྱང་ཚད་ལ་བརྩི་བཀུར་ཞུས་ཏེ་མ་བཅོས་པར་བཞག་ཡོད། འདིར་བརྗོད་བྱ་གཙོ་བོ་གནུབས་ཆེན་སངས་རྒྱས་ཡེ་ཤེས་དང་སྙེ་མོ་བྱེ་མཁར་ཆོས་སྡེ་དགོན་གྱི་ཆ་འཕྲིན་མཁོ་འདོན་ཞུ་ཁུལ་ཡིན་རུང་། ཞར་དུ་དགོས་མེད་ཀྱི་གཏམ་ཉོག་མང་པོ་ཞིག་འདྲེས་ཤོར་བར་གང་ཟག་སུ་འདྲ་ཞིག་གི་ཐུགས་ལ་མ་བདེ་བ་བྱུང་ན་དགོངས་དག་དང་བཟོད་གསོལ་ཞུ་རྒྱུ་བཅས། སྤྱི་ལོ་༢༠༡༩ལོའི་ཟླ་༦པའི་ཚེས་༢༡་གི་དགོང་མོའི་ཆ་ལ་ཀརྨ་བདེ་ལེགས་ཀྱིས་ཕུལ་བའོ། །
ཀརྨ་བདེ་ལེགས་ལགས་ནས་དཔེ་རྙིང་ལ་གཟིགས་ཞིབ་གནང་བཞིན་པ།
རྩོམ་ཁུངས། བཙན་པོ་ཚང་།


text:
སེར་ཤུལ་རིན་ཆེན་དོན་གྲུབ།
ཆུ་ཡི་ངོ་བོ་དང་བྱེད་ལས།
ཆུ་ནི་རླན་གཤེར་དང་བཞུར་བའི་རང་བཞིན་ཡིན་ལ། མཚམས་རེར་མཁྲེགས་གཟུགས་སམ་སྲ་གཟུགས་སུའང་འགྱུར་ཏེ་འཁྱགས་རོམ་སོགས་སུ་གནས་པ་དང་། དབུགས་གཟུགས་སམ་རླང་གཟུགས་སུའང་འགྱུར་བ་ཡིན། ཆུ་ནི་ཚེ་སྲོག་ཡོད་དོ་ཅོག་གི་རྟེན་གཞི་དང་འཛམ་གླིང་སྟེང་གི་ཆེས་ཆེ་བའི་ཐོན་ཁུངས་ཀྱང་ཡིན།
ནང་བའི་གཞུང་ལུགས་ལས་བཤད་ན་གཟུགས་ཅན་གྱི་དངོས་པོ་ཡོད་དོ་ཅོག་ཆུ་རྡུལ་ལས་མ་གྲུབ་པ་མེད་ལ། ཚན་རིག་པ་གྲགས་ཅན་ཨེ་རི་སི་ཌོ་ཌལ་ལྟ་བུས་ཀྱང་ཆུ་རྡུལ་ནི་བེམ་གཟུགས་ཀྱི་རྩ་བའི་རྫས་སུ་བཤད་ཡོད། བོད་ཀྱི་རྒྱལ་རབས་དག་ནའང་རླུང་དང་ཆུ་ཡི་དཀྱིལ་འཁོར་སོགས་ཀྱིས་འཇིག་རྟེན་གྲུབ་པར་བཤད། ས་ཡི་གོ་ལའི་ངོས་ཀྱི་རྒྱ་ཁྱོན་གྱི་བརྒྱ་ཆ་བདུན་ཅུ་ཆུས་ཁེངས་ཡོད། ཆུ་མེད་པར་སྲོག་ཆགས་གང་ཡང་འཚོ་མི་ཐུབ་ལ། འབྲས་བུས་ལྕི་བའི་ཤིང་སྡོང་དང་། མཛེས་པར་བཞད་པའི་མེ་ཏོག དགོས་མཁོའི་སྲོག་རླུང་སྦྱིན་པའི་ལྗང་མདོག་གི་རྩི་ཤིང་། རོ་ཡི་བྲོ་བ་མངར་བའི་ཤིང་འབྲས་སོགས་ཡོད་ཚད་ཆུ་ཡིས་སྐྱེད་ཅིང་ཆུ་ཡིས་གསོ། དེ་བས་ཆུ་ནི་མེད་ཐབས་མེད་ཀྱང་དགོས་མཁོ་ཆེ་བའི་གོ་ལའི་དངོས་པོ་གཅིག་པུ་དེ་ཡིན་ཞེས་བརྗོད་ཆོག
མ་གཞི་ཆུ་ཡིས་སའི་གོ་ལའི་བརྒྱ་ཆ་བདུན་ཅུ་ཟིན་ཡོད་པས་ཅི་འདོད་དུ་བེད་སྤྱད་ཅིང་། ལྡེང་ངེས་སུ་མཆིས་སེམས་ན་དེ་ནི་ཆེས་ནོར་འཁྲུལ་ཞིག་ཡིན། ཚེ་སྲོག་སྤྱི་དང་ཁྱད་པར་དུ་མིའི་རིགས་ཀྱི་ཚེ་སྲོག་གསོ་བའི་ཆུ་ནི་དེ་དག་ལས་ཧ་ཅང་གི་ཉུང་ཉུང་ཞིག་ལས་མེད་སྟེ། སའི་གོ་ལས་ངོས་ཀྱི་ཆུའི་བརྒྱ་ཆ་དགུ་བཅུ་གོ་བརྒྱད་ནི་ཚྭ་ཆུ་ཡིན་པས་འཐུང་ཆུར་མི་རུང་། དེ་བས་འཐུང་ཆུར་རུང་བ་ནི་བརྒྱ་ཆ་གཉིས་ཙམ་ཡིན། དེ་ལྟ་བུའི་དངས་གཙང་གི་ཆུ་དེ་ཡིས་ལུས་ཕུང་གསོ། ཚེ་སྲོག་སྐྱེད། སྐོམ་པ་སེལ། ལྗོན་ཤིང་བསྐྲུན། ཚ་གདུང་སེལ། མཚར་སྡུག་ལྡན་པའི་ལྡུམ་ར་བཞད་པར་བྱས། དངུལ་ནག་དང་དྲི་མ་འཁྲུད་པར་བྱེད། མཚོ་གླང་དང་། ཉ་རིགས། ཆུ་སྲིན་སོགས་ཀྱི་འཚོ་བའི་ཁོར་ཡུག་བསྐྲུན། ས་ཞིང་འདེབས་ལས་དང་བཟོ་ལས་ཚན་རྩལ་ཡང་ཆུ་ལ་བརྟེན་པས་མདོར་ན་འཐུང་ཆུར་རུང་ཞིང་དུག་ཆུར་མ་གྱུར་པའི་ཆུ་ནི་མེད་ན་དེས་ཕོངས་ཀྱི་ཅ་དངོས་རིན་ཐང་སྟོང་གིས་གཞལ་དུ་མེད་པ་ཞིག་གོ།
དེང་གི་འཛམ་གླིང་ལ་ཆུའི་དགོས་མཁོ།
གལ་ཏེ་འགྲོ་བ་མི་རྣམས་ཀྱིས་འདོད་རྔམ་གྱི་རྟ་ཁ་ཅུང་ཙམ་འཐེན་ནས་དགོས་མཁོ་དང་འཚམ་པ་ཞིག་གིས་ཆུ་ལ་ལོངས་སུ་སྤྱད་ཡོད་ཚེ་སའི་གོ་ལའི་སྙིང་ཁྲག་དྭངས་བསིལ་གྱི་ཆུ་བོ་དག་གིས་ང་ཚོར་ལྡེང་ངེས་ཀྱི་ཚད་གཞི་ལོན་ཡོད་ངེས། འོན་ཀྱང་། འགྲོ་བ་མི་དག་ནི་དེ་ལས་ལྡོག་སྟེ། གནས་སྐབས་ཀྱི་དགོས་མཁོ་ཞིག་གི་དོན་དུ་མིའི་རིགས་ཀྱི་མ་འོངས་པའི་ལས་དབང་ལ་བསམ་བློ་ཅི་ཡང་མི་གཏོང་བར། ཆུ་ཆེན་བཅད། ཆུ་ཆུང་དྲངས། དུག་རླུང་བཏང་། སྦགས་བཙོག་བཟོས། བྱ་སྤྱོད་འདི་དག་གིས་གོ་ལར་ཚ་དྲོད་རྒྱས། ཆུ་བོ་དག་གི་འབྱུང་ཁུངས་འཁྱགས་རོམ་བཞུར། ཆུ་ཆུང་སྐམ། ཤུལ་དུ་ལྷག་པའི་ཆུ་བོ་དག་ནི་རྫས་ངན་སྦགས་བཙོག་གིས་ལྷད། དེ་དང་དེ་དག་གིས་ད་གཟོད་རང་བྱུང་གི་ཞིམ་མངར་ལྡན་པའི་ཆུ་བོ་དག་དཀོན་ནས་དཀོན་དུ་སོང་སྟེ་ཆུ་གཙང་མ་ཉོ་དགོས་པའི་གནས་སྟངས་ལ་སླེབས་ཟིན།
ད་ལྟའི་སྐབས་ལ་མི་རྣམས་ཀྱིས་འཛམ་གླིང་གི་ཆུ་གཙང་མ་བརྒྱ་ཆ་ ༥༥ བེད་སྤྱད་ཟིན་ཟིན་ལ། མི་འབོར་ཡང་མུ་མཐུད་འཕར་བཞིན་ཡོད་པས་ཆུ་གཙང་མའི་ཐོན་ཁུངས་ལ་དཀའ་ངལ་ཆེ་རུ་འགྲོ་བཞིན་ཡོད་པ་མངོན་གསལ་དུ་གྱུར་ཡོད། དེང་སང་འཛམ་གླིང་ནང་གི་གྲོང་གསེབ་ཀྱི་བརྒྱ་ཆ་ ༧༥ དང་གྲོང་ཁྱེར་གྱི་བརྒྱ་ཆ་ ༢༠ ཐམ་པ་ལ་ཆུ་གཙང་མ་ཐོབ་ཀྱི་མེད་ལ། ས་ཁུལ་མང་ཆེ་བའི་ཉེར་མཁོའི་ཆུ་དེ་དག་ཀྱང་དུག་ཤེད་ཅན་གྱི་རྫས་སྦྱོར་རིགས་ཀྱིས་བཙོག་པ་བཟོ་བཞིན་ཡོད་ཅིང༌། ཆུ་བརྒྱུད་ནས་ཡོང་བའི་ན་ཚའི་རིགས་ཀྱིས་འགྲོ་བ་མིའི་སུམ་ཆ་གཅིག་གི་ལུས་ཀྱི་ནུས་སྟོབས་འཇོམས་ཀྱི་ཡོད་པ་དང༌། དེས་རྐྱེན་པས་ལོ་རེར་མི་ས་ཡ་བཅུ་ཙམ་འཆི་ལམ་དུ་འགྲོ་བཞིན་ཡོད་པའི་སྙན་ཐོ་ཐོན་ཡོད།[1] དེའི་ཕྱིར་མིའི་རིགས་ཀྱི་བདེ་སྡུག་ལ་སེམས་མཁན་གྱི་དཔྱོད་ལྡན་པ་མང་པོ་ཞིག་ལ་མ་འོངས་པར་འཛམ་གླིང་འདིར་ཆུས་མི་ལྡེང་བའི་དཀའ་ངལ་ཆེན་པོ་ཞིག་ལ་འཕྲད་སྲིད་པའི་སེམས་ཁྲལ་ལངས་བཞིན་ཡོད། གྲགས་ཅན་ཚན་རིག་པ་དང་། རྒྱལ་ཁབ་སོ་སོའི་དཔོན་པོ། དེ་བཞིན་ཤེས་ཡོན་པ་སོགས་མང་པོ་ཞིག་གིས་ “སའི་གོ་ལའི་གནམ་གཤིས་འགྱུར་ལྡོག་དང་ཚ་དྲོད་”སོགས་ཀྱི་སྐོར་ལ་ཚོགས་འདུ་རིམ་པར་ཚོགས་ཡོད་པ་སྟེ། དཔེར་ན། འཛམ་གླིང་མཉམ་འབྲེལ་རྒྱལ་ཚོགས་ཀྱི་གནམ་གཤིས་འགྱུར་ལྡོག་སྐོར་གྱི་ཚོགས་འདུ་(COP) ལྟ་བུ། ཚོགས་འདུའི་སྐབས་སུ་ཡང་ཆུ་དང་ཁོར་ཡུག་གི་གལ་ཆེའི་རང་བཞིན་དཔྱད་གླེང་དང་། དེ་དག་སྲུང་སྐྱོབ་ཀྱི་གྲོས་ཆོད་རིམ་པར་བཞག་དང་འཇོག་བཞིན་པ་དེ་དག་གིས་ཀྱང་ཆུ་སྲུང་སྐྱོབ་དགོས་པའི་དུས་ལ་བབ་ཡོད་པའི་བརྡ་ལན་ཞིག་འཛམ་གླིང་ལ་བསྒྲགས་པ་ཡིན། འགྲོ་བ་མི་ཞིག་ལ་མཚོན་ན་ཡང་ལུས་པོའི་བརྒྱ་ཆ་བདུན་ཅུ་ཆུ་ཡིན་ཞིང་། ཆུ་མེད་པར་ཉིན་གསུམ་ལས་འཚོ་མི་ཐུབ་པར་བཤད། དེང་སྐབས་མི་འབོར་འཕེལ་རྒྱས་ཆེ་རུ་ཕྱིན་པ་དང་བསྟུན་མི་རྣམས་ལ་ཞིང་ལས་དང་། བཟོ་གྲྭ། གློག་ཁང་སོགས་ཀྱི་ཆེད་དུ་ཆུ་ནི་དེ་ལས་ཀྱང་དགོས་མཁོ་ཆེ་རུ་ཕྱིན་ཡོད། གང་ལྟར་ཆུ་ནི་ཚེ་སྲོག་གི་ཉིང་ཁུ། འཚོ་བའི་རྟེན་གཞི། རླབས་ཆེན་གྱི་སྐྱེད་མ་ཞིག་དང་མཚུངས་པས་ཆུ་མེད་པར་སྐྱེ་དངོས་གང་ཡང་གསོན་ཐབས་བྲལ།
[1] བོད་ཀྱི་རང་བྱུང་ཁོར་ཡུག་སྲུང་སྐྱོབ་ཀྱི་ཆ་འཕྲིན་དྲ་བ།
བོད་ཀྱི་ཆུ་དང་འཛམ་གླིང་གི་འབྲེལ་བ།
དེ་ཡང་བོད་གངས་ཅན་གྱི་ཁོར་ཡུག་ནི། ཇི་སྐད་དུ། “གནམ་གྱི་ནི་དབུས། སའི་ནི་དཀྱིལ། གླིང་གི་ནི་སྙིང་པོ། གངས་ཀྱི་ནི་ར་བ། ཆུ་བོ་ཀུན་གྱི་མགོ། རི་མཐོ། ས་གཙང་། ཡུལ་བཟང། མི་མཛངས་ཤིང་དཔའ་ཏུ་སྐྱེས།”[1] ཞེས་པ་ལྟར་ཆུ་བོ་གཙང་མ་ཀུན་གྱི་མགོ་དང་ཐོན་ཁོངས་ཆེ་ཤོས་སུ་གྱུར་ཡོད། དེ་ལྟ་བུའི་ཁོར་ཡུག་དེ་ངོ་སྤྲོད་མདོར་ཙམ་བྱེད་ན། བོད་གངས་ཅན་ལྗོངས་ཀྱི་སྤྱིའི་ས་ཁྱོན་ནི། སྤྱི་ལེ་ [km] གྲུ་བཞི་མ་ ༢༨༠༠༠༠༠[km2] ལྷག་ཡོད། དེང་སང་གི་འཛམ་གླིང་ས་ཁྲའི་དབང་དུ་བྱས་ན། རྒྱ་གར་འཕགས་པའི་ཡུལ་དང་། བལ་ཡུལ། འབྲུག་ཡུལ་སོགས་ཀྱི་བྱང་ཕྱོགས་དང་། པ་ཀི་སི་ཐན་དང་། ཨ་ཧྥི་གྷ་ནི་སི་ཐན་སོགས་ཀྱི་ཤར། ཤར་ཏུར་ཀི་སི་ཐན་ཏེ་ཤིན་ཅང་། ཧོར་སོག་གི་ལྷོ། རྒྱ་ནག་གི་ནུབ་ཏུ་གནས་ཡོད། བོད་ཀྱི་ས་ཁྱོན་ཕལ་མོ་ཆེའི་མཐོ་ཚད་ནི་རྒྱ་མཚོའི་ངོས་ནས་བརྩིས་པའི་སྤྱི་ཁྲེ་ ༡༣༠༠༠ [m]སར་ཆགས་ཤིང་། འཛམ་གླིང་གི་རི་བོ་གྲགས་ཅན་གངས་དཀར་ཏེ་སེ་དང་། ཆུ་བོ་གྲགས་ཅན་རྟ་མཆོག་ཁ་འབབ། རྨ་བྱ་ཁ་འབབ། གླང་ཆེན་ཁ་འབབ། སེང་གེ་ཁ་འབབ། སྟོད་ཕྱོགས་ཀྱི་བོང་ཆུ། བྱང་རིགས་སྡེ་བཞི་ནས་འབབ་པའི་ནག་ཆུ་དང་སོག་ཆུ་གཉིས་འདྲེས་པའི་རྒྱལ་མོ་རྔུལ་ཆུ། ནང་ཆེན་འབྲོང་བ་སྟོད་སྨད་དང་དགེ་རྒྱས་སྟོད་སྨད་བར་གསུམ་ནས་འབབ་པའི་རྫ་ཆུ་དང་། ངོམ་ཆུ་གཉིས་འདྲེས་པའི་གླ་ཆུའམ་ཟླ་ཆུ། གདང་ལ་རི་རྒྱུད་ནས་འབབ་ཅིང་རྒྱ་ནག་ནང་ཁུལ་གྱི་ཆུ་ཆེན་ཨང་དང་པོར་བརྩི་བའི་འབྲི་ཆུ་སོགས་རྒྱུག་ཆུ་ཧ་ཅང་མང་པོ་དང་། རྒྱ་ཁྱོན་སྤྱི་ལེ་གྲུ་བཞི་མ་འབུམ་གཅིག་དང་ལྔ་སྟོང་ལྷག་གི་ས་ཆར་འཁྱགས་རོམ་ ༤༧༠༠༠ ལྷག་གིས་ཁྱབ་ཅིང་། འཛམ་གླིང་ཐོག་གི་འཁྱགས་རོམ་མང་ཤོས་ཀྱི་གནས་སུ་གྱུར།[2]
གོང་དུ་སྨོས་པའི་ཆུ་ཆེན་དང་། འཁྱགས་རོམ་དེ་དག་གིས་རྒྱལ་ཁབ་བཅུ་གཉིས་ལྷག་གི་མི་གྲངས་དུང་ཕྱུར ༡་༣ ལྷག་གི་འཚོ་གནས་དང་། ཐོན་སྐྱེད་ལ་ཕན་ཐོགས་སྐྲུན་བཞིན་ཡོད།
འཛམ་གླིང་གི་སྣེ་གསུམ་པར་འབོད་པའི་བོད་མཐོ་སྒང་གི་འཁྱགས་རོམ་ཧ་ཅང་མང་པོ་དང་། སྤྱིར་བཏང་གི་གངས་སོགས་བཞུར་བ་ལས། མི་ས་ཡ་ ༢༡༠ ལ་འཐུང་ཆུ་དང་། གློག ཞིང་ཁར་ཆུ་འདྲེན་རྒྱུ་སོགས་ལ་ཐད་ཀར་ཕན་ཐོགས་ཡོད་པའི་ཨེ་ཤ་ཡའི་ཆུ་བོ་ཆེ་ཤོས་བཅུའི་ཆུ་མགོ་ཆགས་ཀྱི་ཡོད་པ་དང་། ལུང་ཤོང་གི་ཆུ་དེ་དག་གིས་མི་དུང་ཕྱུར་ ༡.༣ ལས་མང་བར་ཤུགས་ནས་ཕན་ཐོགས་ཡོང་གི་ཡོད།[3] འཛམ་གླིང་ཁྱོན་ཡོངས་ཀྱི་མི་འབོར་བརྒྱ་ཆ་ ༤༧ ལ་ཉེ་བ་ཞིག་བོད་མཐོ་སྒང་ནས་འབབ་བཞིན་པའི་ཆུའི་ཐོན་ཁུངས་ལ་བརྟེན་ཡོད། སྤྱི་ལོ་ ༢༠༠༣ ལོའི་སྙན་ཐོའི་ནང་ཚོད་རྩིས་བྱས་པ་ལྟར་ན། བོད་མཐོ་སྒང་ནས་འབབ་པའི་ཨེ་ཤ་ཡའི་ཆུ་ཆེན་ཁག་དང་དེ་དག་གི་བཞུར་བརྒྱུད་ས་ཁུལ་ཁྱོན་ཡོངས་ཀྱི་རྒྱ་ཁྱོན་སྤྱི་ལེ་གྲུ་བཞི་མ་ས་ཡ་ལྔ་དང་བཞི་འབུམ་བདུན་ཁྲི་ ༥,༤༧༧ ,༧༠༠ བརྒལ་གྱི་ཡོད་པ་བཤད་ཡོད་པ་འདིས་གོ་ལ་སྤྱིའི་ས་ཁྱོན་གྱི་བརྒྱ་ཆ་ ༣ ཟིན་གྱི་ཡོད།
ད་དུང་ཅུང་ཙམ་རྒྱས་པར་བཤད་ན། གངས་རི་དང་འཁྱགས་རོམ་རྣམས་ཀྱིས་བོད་འདི་ཨེ་ཤ་ཡའི་ཆུའི་དགོས་མཁོ་སྐྲུན་མཁན་གྱི་གཙང་ཆེན་བཞིའི་འབྱུང་ཁུངས་ཡིན། དཔེར་ན་དབྱར་དུས་གངྒའི་ཆུའི་བརྒྱ་ཆ་ ༧༠ ཙམ་དང་། གཙང་ཆུ་གཞན་གྱི་ཆུའི་བརྒྱ་ཆ་ ༥༠ ནས་ ༦༠ ཙམ་ཞིག་རི་རྒྱུད་འདི་དག་ནས་འབབ་བཞིན་ཡོད། འབྲི་ཆུས་རྒྱ་ནག་གི་འཐུང་ཆུའི་ཐོན་ཁུངས་བརྒྱ་ཆ་ ༤༠ ཟིན་གྱི་ཡོད། ད་དུང་འབྲས་ཀྱི་ཐོན་ཁུངས་བརྒྱ་ཆ་ ༧༠ ལྷག་དང་། འབྲུ་རིགས་ཐོན་ཁུངས་ཀྱི་བརྒྱ་ཆ་ ༥༠། དེ་བཞིན་ཉ་ཚོང་ཐོན་ཁུངས་ཀྱི་བརྒྱ་ཆ་ ༧༠ ལྷག་དང་། རྒྱ་ནག་རྒྱལ་ནང་གི་ཐོན་སྐྱེད་རྩ་འབོར་(GDP) གྱི་བརྒྱ་ཆ་ ༤༠ འབྲི་ཆུར་བརྟེན་གྱི་ཡོད། བོད་མཐོ་སྒང་གིས་པ་ཀི་སི་ཏཱན་ (Pakistan) གྱི་བྱེ་ཐང་དང་། རྒྱ་གར། ཝེད་ནམ་ (Vietnam) ལྷོ་ཕྱོགས་ཀྱི་འབྲས་ཞིང་བར་གྱི་ས་ཁུལ་ཁག་དང་། ཁམ་བྷོ་ཌི་ཡའི་ (Cambodia) ཏོན་ལེ་སེབ་(Tonlesap Lake) མཚོ་ཆེན་ནས་རྒྱ་ནག་བྱང་ཕྱོགས་ཀྱི་རྒྱ་ཁབ་བར་གྱི་ཨེ་ཤ་ཡའི་ས་ཁུལ་ཁག་ལ་ཆུའི་དགོས་མཁོ་བསྐྲུན་གྱི་ཡོད། ཡར་ཀླུང་གཙང་པོའམ་བྲཧ་མ་པུཏྲ་(Brahmaputra)ཞེས་པའི་གཙང་ཆུ་འདི་ཉིད་ཀྱི་ཆུ་བོའི་རྒྱུག་ལམ་ནི་བོད་ཀྱི་གངས་དཀར་ཏི་སེ་ནས་མགོ་བརྩམས་ཏེ་འབྲུག་ཡུལ་དུ་ཁྱོན་བརྒྱ་ཆ་ ༧ བྷང་ལ་དེ་ཤ་ (Bangladesh) ལ་ཁྱོན་བརྒྱ་ཆ་ ༨.༡། རྒྱ་གར་དུ་ཁྱོན་བརྒྱ་ཆ་ ༣༣ .༦། བོད་དུ་ཁྱོན་བརྒྱ་ཆ་ ༥༠.༥ བརྒྱུད་ས་ཁྱོན་སྤྱི་ལེ་གྲུ་བཞི་མ་[km2]དྲུག་འབུམ་ལྔ་ཁྲི་ལྷག (༦༥༡ ,༣༣༥ )གི་ས་གནས་སུ་ཆ་སྙོམ་སྐར་ཆ་རེར་ཆུའི་འབབ་ཚད་མི་ཊར་[m]ཤོ་གཟུགས་མ་ ༢༠,༠༠༠ [m3] ཙམ་བཞུར་གྱིན་ཡོད། གཙང་ཆུ་འདི་དག་གི་བཞུར་བརྒྱུད་ས་ཁུལ་དུ་འཚོ་སྡོད་བྱེད་པའི་མི་འབོར་དེ་དག་ཙམ་མིན་པར་ས་ཁུལ་གཞན་དག་ཏུ་འཚོ་སྡོད་བྱེད་པའི་མི་འབོར་དུང་ཕྱུར་མང་པོ་བོད་མཐོ་སྒང་ནས་དྲངས་པའི་དབྱར་ཁའི་ཆར་སྤྲིན་ལ་བརྟེན་གྱི་ཡོད། འཛམ་གླིང་སྤྱིའི་རི་སྐྱེས་སྲོག་ཆགས་ཐེབས་རྩས་བརྗོད་པ་ལྟར་ན། བོད་མཐོ་སྒང་གི་རྩྭ་ཐང་ནི་འཛམ་གླིང་ཐོག་མི་མེད་ལུང་སྟོང་གི་སྐམ་ས་གཞི་རྒྱ་ཆེ་ཤོས་ཤིག་དང་། ཡུ་རོ་ཨེ་ཤ་ཡའི་ནང་གི་ལྷད་མེད་དྭངས་གཙང་གི་རི་རྒྱུད་རྩ་ཐང་རྒྱ་ཆེ་ཤོས་དེ་ཡིན།[4]
[1] དབྱིན་ཇི་དང་། ཧྤ་རན་སའི་རྒྱལ་གཉེར་དཔེ་མཛོད་ཁང་དུ་ཉར་ཚགས་བྱས་པའི་བོད་ཡིག་ཡིག་རྙིང་ལས་བཏུས་པའི་༼བོད་བཙན་པོའི་རྒྱལ་རབས།༽ཤོག་ངོས་དང་པོ་ལས་དྲངས།
[2] བོད་ཀྱི་རང་བྱུང་ཁོར་ཡུག་ངོ་སྤྲོད་དང་། ད་ལྟའི་གནས་སྟངས། སྲུང་སྐྱོབ་སྐོར། ཞེས་པའི་དཔེ་དེབ། ཤོག་ངོས་ ༣་ པ།
[3] WWF དྲ་ཐོག་ཏུ་བཀོད་པའི་བོད་ཀྱི་ཁོར་ཡུག་སྐོར་གྱི་ཉམས་ཞིབ་ཀྱི་དྲ་རྩོམ་ལས་དྲངས།
[4] འདི་དག་གི་གཞི་འཛིན་ས་ནི༼བོད་ཀྱི་རང་བྱུང་ཁོར་ཡུག་ངོ་སྤྲོད་དང་། ད་ལྟའི་གནས་སྟངས། སྲུང་སྐྱོབ་སྐོར།༽ ཞེས་པའི་དཔེ་དེབ་དང་། ༼རྒྱལ་སྤྱི་དང་རྒྱ་ནག་གི་ཁོར་ཡུག་ཉམས་ཞིབ་པ་དང་། ཚན་རིག་པ་སོགས་ཀྱིས་ཉམས་ཞིབ་སྙན་ཐོ་ ༡༥༠ ལྷག་ཕྱོགས་བསྡོམས་བྱས་པའི་དཔེ་དེབ། ༼བོད་མཐོ་སྒང་གི་གནམ་གཤིས་འགྱུར་ལྡོག་གི་ཤུགས་རྐྱེན།༽ ཞེས་པའི་དེབ་གཉིས་ལ་གཞི་བཅོལ་བ་ཡིན།
བོད་ཀྱི་ཆུའི་མ་འོངས་པ།
བོད་ཀྱི་ཆུ་ནི་མ་འོངས་པའི་འཛམ་གླིང་གི་འགྲོ་བ་མིས་མཚོན་པའི་སྲོག་ཆགས་བགྲང་དུ་མེད་པའི་ཚེ་སྲོག་དང་འབྲེལ་བ་ཡོད་པ་དང་། དེའི་ངོས་ནས་འཛམ་གླིང་མི་མང་ལ་བོད་ཀྱི་ཆུ་སྲུང་སྐྱོབ་ཀྱི་འགན་དབང་རང་ཤུགས་ཀྱིས་སླེབས་ཟིན། བོད་མི་རིགས་ཀྱི་ངོས་ནས་ཀྱང་བོད་ཀྱི་ཁོར་ཡུག་གཙིགས་འཛིན་ལ་འབད་པ་སྔར་ལས་ལྷག་པ་བྱེད་དགོས་པ་ནི་དུས་དང་ཆབ་སྲིད་གཉིས་ཀས་གཏུགས་པའི་ཐ་མའི་འབབ་སྟེགས་ལ་ཐོན་ཡོད། དེ་བས། གཤམ་དུ་བོད་ཀྱི་ཆུ་སྲུང་སྐྱོབ་ཇི་ལྟར་བྱེད་དགོས་པ་དང་། དེ་ལྟར་བྱས་པའི་དགེ་ཕན་བཅས་ཀྱི་སྐོར་ལ་རང་གི་དྲན་འཆར་རྣམས་མདོར་བསྡུས་སུ་འགོད་པར་བྱ།
༡༽ བོད་ཀྱི་ཆུ་བོ་དང་འཁྱགས་རོམ་དག་ནི་གདོད་མ་ནས་བོད་རང་གི་ཡིན་པ་ལས་གཞན་སུ་ལའང་དབང་བ་མིན། དེའི་ཕྱིར་རང་གི་ཁོར་ཡུག་ལ་གཏོར་གཤིག་མི་གཏོང་བར་སྲུང་སྐྱོབ་ཀྱི་ལས་ལ་ཞུགས་པ་ནི་རང་ཉིད་ཀྱི་ཐོབ་ཐང་གི་ཆ་ཤས་ཤིག་ཡིན་པས་བོད་མི་རིགས་ལ་རང་གི་ཆུ་སྲུང་སྐྱོབ་ཀྱི་ཐོབ་ཐང་དང་འོས་བབ་གཉིས་ཀ་ཡོད།
༢༽ རྡུལ་ཕྲན་སྙིགས་རོ་ཡིས་ཆུ་ལ་སྦགས་བཙོག་བཟོ་བ་ནི་ཆུ་དུག་ཆུར་བསྒྱུར་ཅིང་། དེས་སེམས་ཅན་གྱི་སྲོག་ལ་གཙེ་བའི་ཡ་ང་བའི་བརྒྱུད་རིམ་འཇིགས་ཡེར་བ་ཞིག་ཡིན། བརྒྱུད་རིམ་འདི་དེང་སྐབས་རྒྱ་ནག་གིས་ལག་ལེན་དུ་བསྟར་བཞིན་ཡོད། ང་ཚོས་ཅིས་ཀྱང་འདིའི་ཁེ་ཉེན་ཤེས་པར་བྱས་ནས་འདི་ལ་འགོག་རྒོལ་བྱེད་དགོས། ལས་གཞི་འདིས་མཐར་གཏུགས་ན་རྒྱ་ནག་རང་ཉིད་ཀྱང་མེད་བརླག་ཏུ་གཏོང་བཞིན་ཡོད་པ་ར་འཕྲོད་པར་བྱེད་དགོས།
༣༽ གོང་དུ་བཤད་པ་བཞིན་བོད་ཀྱི་ཆུ་ནི་མི་འབོར་དུང་ཕྱུར་བརྒལ་བ་དང་། སྐྱེ་དངོས་སྲོག་ལྡན་གྲངས་ལས་འདས་པའི་འཚོ་རྟེན་ཡིན་པས་འདི་ལ་སྦགས་བཙོག་དང་། ལྷད་སྐྱོན་གཏོང་བ་ནི་དེ་ལོངས་སུ་སྤྱོད་མཁན་གྱི་འགྲོ་བ་མི་དེ་དག་དང་། ཚེ་སྲོག་གྲངས་མེད་པ་དེ་དག་ལ་ཁྱད་གསོད་དང་བརྩི་སྲུང་དོར་བ་ཡིན། གནད་དོན་འདི་རྒྱལ་སྤྱིའི་ཐོག་གསལ་སྟོན་གྱིས་བོད་ཀྱི་ཆུ་སྲུང་སྐྱོབ་ཀྱི་རེ་ཞུ་འབུལ་དགོས། ཆེན་པོ་དག་གིས་ཀྱང་རང་དང་རང་གི་བུ་རབས་ཚ་རྒྱུད་ཀྱི་ཚེ་སྲོག་ལ་འབྲེལ་བ་ཡོད་པའི་གནད་དོན་འདིར་སྣང་མེད་བྱེད་མི་སྲིད།
༤༽ བོད་ཆགས་འཇིག་དང་བོད་ཀྱི་ཆུ་སྲུང་སྐྱོབ་ལ་འབྲེལ་བ་ཡོད་པ་དང་། འཛམ་གླིང་གི་སྣེ་གསུམ་པ་དང་ཨེ་ཤ་ཡའི་ཆུ་མཛོད་ཆེན་མོར་འབོད་པའི་བོད་ཉམས་རྒུད་དུ་སོང་ཚེ་དེའི་ཁོར་ཡུག་ཀྱང་ལེགས་པར་གནས་མི་ཐུབ། མུ་མཐུད་ད་ལྟའི་རྒྱ་ནག་གཞུང་འཛིན་པའི་བྱེད་བབ་ལྟར་སོང་ཚེ་ནམ་ཞིག་ན་བོད་དང་དེའི་ཁོར་ཡུག་གཉིས་ཀ་ལ་ཉམས་ཉེས་ཆེན་པོ་ཡོང་ངེས་ཤིང་དེ་ནི་འཛམ་གླིང་གི་གོད་ཆགས་ཆེན་པོ་ཞིག་ཡིན་པའི་གནས་ལུགས་སྔར་ལྷག་རྒྱལ་སྤྱིར་ཡོངས་བསྒྲགས་བྱེད་དགོས། དེ་ནི་ཆབ་སྲིད་ཀྱི་ངོས་དང་། གནས་ལུགས་ཀྱི་ངོས། བདེན་པ་ཡི་ངོས་བཅས་ནས་ཧ་ཅང་གི་རན་པའི་ལམ་ཕྱོགས་ཤིག་ཡིན།
༥༽ ཕུགས་རྒྱང་རིང་པོའི་བསམ་བློ་གཏོང་མཁན་ཞིག་ཡིན་ན་མི་རབས་རྗེས་མ་དང་། མ་འོངས་པའི་ཚེ་སྲོག་ཁྲི་མ་འབུམ་གྱི་ཆེད་དུ་སྤྱིར་ཁོར་ཡུག་དང་། ཁྱད་པར་དུ་ཆུ་བོ་དང་འཁྱགས་རོམ། དེ་ལས་ཀྱང་བོད་ཀྱི་ཆུ་བོ་དང་འཁྱགས་རོམ་སྲུང་སྐྱོབ་ཆེད་ཚད་རན་པའི་ལོངས་སྤྱོད་ལ་གཞོལ་དགོས་པ་ན་ཅིས་ཀྱང་གལ་ཆེ། འདི་ལ་འགྲོ་བ་མིའི་རིགས་ཀྱི་བསམ་བློའི་སློབ་དཔོན་ཆེན་པོ༸གོང་ས་བཅུ་བཞི་བ་ཆེན་པོ་མཆོག་གིས་ཧ་ཅང་གི་ལམ་སྟོན་རླབས་ཆེན་ཞིག་གནང་ཡོད་པ་སྟེ“རང་བྱུང་ཁམས་ཀྱི་སྲུང་སྐྱོབ་བདག་གཉེར་དགོས་ན་ང་ཚོ་ལ་ཞི་བདེ་བག་ཕེབས་ཀྱི་ལྟ་བ་ཞིག་ངེས་པར་དུ་དགོས། ཕྱིའི་ཁོར་ཡུག་གི་ཐོན་ཁུངས་བག་མེད་ལོངས་སྤྱོད་བྱེད་པ་འདིས་འགྲོ་བ་མིའི་ཁྱིམ་ཚང་ལ་གནོད་སྐྱོན་ཆེན་པོ་བཟོ་གིན་ཡོད། དེ་ནི་འགྲོ་བ་མིས་རང་བྱུང་སྣོད་བཅུད་ལ་བརྩི་མཐོང་མི་བྱེད་པའི་སྐྱོན་དང་། ཁོར་ཡུག་གལ་ཆེ་སྐོར་གྱི་སློབ་སྦྱོང་སྤྲོད་རྒྱུ་གལ་ཆེན་པོ་ཡིན། ང་ཚོས་ཁོང་ཚོར་རང་བྱུང་གི་བཀོད་པ་དེ་ང་ཚོའི་འཕྲལ་ཕུགས་ཀྱི་བདེ་རྩ་དང་ཐད་ཀར་འབྲེལ་བ་ཡོད་པའི་གནད་དོན་ཤེས་སུ་འཇུག་དགོས།”[1] ཞེས་ཡང་དག་པའི་གདམས་པ་གསེར་ནག་འདྲ་འདི་ཚོར་ངེས་པར་དུ་དོ་སྣང་གནང་འོས།
[1] ཁོར་ཡུག་སྐོར་སྩལ་བའི་བླང་དོར་ལམ་སྟོན། ཞེས་པའི་ཤོས་ངོས་ ༢༣ ལས་དྲངས།
མཇུག་བསྡུ་བ།
མདོར་བསྡུས་ན། དེང་རབས་ཅན་གྱིས་བསྙད་པའི་སྤྱི་ཚོགས་འདིར་ཁོར་ཡུག་གི་དཀའ་ངལ་ནི་དཀའ་ངལ་གསར་བ་ཞིག་ཡིན་པ་དང་། དཀའ་ངལ་འདིས་མ་འོངས་པའི་མི་རབས་ཚོ་དང་ཚེ་སྲོག་དུང་ཕྱུར་མང་པོའི་བདེ་ཐབས་དང་འབྲེལ་བ་ཡོད་པས་ད་ལྟ་ནས་ཅིས་ཀྱང་དོ་སྣང་དང་འགན་ཁུར་ལེན་དགོས། མཐོ་སྒང་གི་བོད་ཀྱི་ཆུ་བོ་དང་འཁྱགས་རོམ་དག་ཀྱང་འཛམ་གླིང་ཁོར་ཡུག་གི་ཆ་ཤས་ཆེས་གལ་ཆེན་ཞིག་ཡིན་པས་འཛམ་གླིང་མི་མང་དང་། རྒྱ་ནག རྒྱ་གར། པ་ཀི་སི་ཐན། ཝེ་ཏི་ནམ་སོགས་བོད་ཀྱི་ཆུ་བོ་ལོངས་སུ་སྤྱོད་མཁན་སུས་ཀྱང་དོ་ཁུར་དང་སྲུང་སྐྱོབ་ལ་རོགས་འདེགས་བྱེད་པའི་རེ་སྐུལ་ཞུ་བཞིན་ཡོད་ལ། རྩོམ་ཡིག་འདིའི་དམིགས་ཡུལ་ཡང་བོད་ཀྱི་ཆུ་དང་འཁྱགས་རོམ་གྱི་གལ་ཆེའི་རང་བཞིན་གྱི་ཤེས་བྱ་གོང་འཕེལ་དུ་གཏོང་རྒྱུ་དང་། བོད་ཀྱི་ཆུ་བོ་སྲུང་སྐྱོབ་ཀྱི་ཕྱོགས་ལ་བསམ་བློའི་ནུས་པ་ཅུང་ཙམ་བསྐྱེད་བསྲིང་བྱ་རྒྱུ་དེ་ཡིན། མཇུག་ཏུ་འགྲོ་བ་མིའི་རིགས་ཀྱི་བསམ་བློའི་སློབ་དཔོན་ཆེན་པོ། འཇིག་རྟེན་ཞི་བདེའི་དེད་དཔོན། ༸གོང་ས་སྐུ་ཕྲེང་བཅུ་བཞི་བ་ཆེན་པོ་མཆོག་གི་གསུང་ཞིག་གིས་རྩོམ་ཡིག་འདིའི་མཇུག་གི་ཤིས་པ་བརྗོད་པར་བྱ་སྟེ། “འཛམ་གླིང་གི་སྣོད་བཅུད་ལ་གཅེས་འཛིན་དང་སྲུང་སྐྱོབ་བྱ་རྒྱུ་དེ་ནི་མིའི་ཀུན་སྤྱོད་ཀྱི་གནད་དོན་ཙམ་མ་ཡིན་པར། དེ་ནི་ང་རང་ཚོའི་འཚོ་གནས་ལ་རག་ལས་པའི་གནད་དོན་ཆེན་པོ་ཞིག་ཡིན་པས། ད་ལྟའི་མི་ཐོག་འདི་ཙམ་དུ་མ་ཟད། རྗེས་ཀྱི་མི་རབས་མི་ཐོག་རྣམས་ལའང་འཇིག་ཉེན་ཡོད་པའི་རྐྱེན་ངན་འདི་ཚོར་ཁ་གཏད་གདོང་ལེན་ཇི་ལྟར་བྱེད་པའི་ཐད་ང་ཚོ་ཚང་མས་བསམ་བློ་གཏོང་དགོས་པ་ཡིན།”[1]
[1] ཁོར་ཡུག་སྐོར་སྩལ་བའི་བླང་དོར་ལམ་སྟོན། ཞེས་པའི་ཤོས་ངོས་ ༦༣ ལས་དྲངས།
དཔྱད་གཞིའི་ཡིག་རིགས།
- སྡེ་སྲིད་སངས་རྒྱས་རྒྱ་མཚོས་མཛད་པའི་བཻ་ཌཱུར་སྔོན་པོ། བོད་ལྗོངས་མི་དམངས་དཔེ་སྐྲུན་ཁང་།
- ཟུར་མཁར་བ་བློ་གྲོས་རྒྱལ་པོས་མཛད་པའི་མེས་པོ་ཞལ་ལུང་།ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་།
- གོ་འཇོ་དབང་འདུས་ཀྱིས་མཛད་པའི་གསོ་རིག་ཚིག་མཛོད་གཡུ་ཐོག་དགོངས་རྒྱན། མི་རིགས་དཔེ་སྐྲུན་ཁང་།
- བོད་རྒྱ་ཚིག་མཛོད་ཆེན་མོ། མི་རིགས་དཔེ་སྐྲུན་ཁང་།
- གཡུ་ཐོག་པས་མཛད་པའི་གསོ་རིག་རྒྱུད་བཞི། བོད་ལྗོངས་མི་དམངས་དཔེ་སྐྲུན་ཁང་།
- སོག་པོ་ལུང་རིག་བསྟན་དར་གྱིས་མཛད་པའི་རྒྱུད་བཞིའི་བརྡ་བཀྲོལ་རྣམ་རྒྱལ་ཨ་རུ་རའི་ཕྲེང་བའི་མཛེས་རྒྱན། མི་རིག་དཔེ་སྐྲུན་ཁང་།
- སྐྱེམ་པ་ཚེ་དབང་གིས་མཛད་པའི་རྒྱུད་བཞིའི་རྣམ་བཤད། མཚོ་སྔོན་མི་རིགས་དཔེ་སྐྲུན་ཁང་།
- བོད་ཀྱི་ཆུ་དང་ཆོས་གཉིས་ཆར་ལ་ཀྲུང་གོ་བ་སྐྱོབ་པའི་ནུས་པ་ཡོད། བཛྲ་ཚུལ་ཁྲིམས་རྒྱ་མཚོས་མཛད།
- ཀུན་བཟང་རང་གྲོལ་ལགས་ཀྱི་བརྩམས་པའི་གསོ་རིག་དང་འབྲེལ་བའི་ཆུ་ཡི་རིགས་དག་གི་ཕན་ནུས་ལ་ཕྱོགས་ཙམ་དཔྱད་པའི་གཏམ།
- བཀོལ་བདེའི་ཟས་སྨན་ལག་ལེན་གསལ་བའི་མེ་ལོང་།
- གསང་སྙིང་།
- དག་པ་གསེར་གྱི་མདོ།
[ ] རྟགས་འདིའི་ནང་གི་མཆན་རྣམས་རྩོམ་སྒྲིག་པས་བཀོད་པ་ཡིན།